চাকৰি নে ব্যৱসায়? — বিকাশপেডিয়া\nমূল পৃষ্ঠা / শিক্ষা / পেশাগত পথপ্ৰদৰ্শক / চাকৰি নে ব্যৱসায়?\nআমি এটা কথা লক্ষ্য কৰিছোঁ যে শিক্ষাগত অৰ্হতা তথা দক্ষতা থাকিলেও বহু ক্ষেত্রত বিভিন্ন কাৰণত ৰাজ্যখনৰ বহুতো যুৱক-যুৱতীয়ে চৰকাৰী\nআমি এটা কথা লক্ষ্য কৰিছোঁ যে শিক্ষাগত অৰ্হতা তথা দক্ষতা থাকিলেও বহু ক্ষেত্রত বিভিন্ন কাৰণত ৰাজ্যখনৰ বহুতো যুৱক-যুৱতীয়ে চৰকাৰী অথবা ব্যক্তিগত প্রতিষ্ঠানত আশা কৰা মতে নিযুক্তি পাবলৈ সক্ষম নহয় । ফলত ৰাজ্যখনত নিবনুৱা সমস্যা এটা প্রধান সমস্যা হৈ পৰিছে । আমি সকলোৱে বুজি পোৱা উচিত যে চাকৰিৰ দ্বাৰা নিবনুৱা সমস্যা সমাধান কৰা কেতিয়াও সম্ভৱ নহয় । কিন্তু ,চাকৰিৰ বাহিৰেও সৰু-বৰ উদ্যোগ গঢ়ি বা ব্যৱসায়-বাণিজ্য কৰি নিজে জীৱিকা উপাৰ্জন কৰাৰ লগতে আনকো নিয়োগৰ সুবিধা দিব পাৰি । এই বিষয়ে চৰকাৰী অনুষ্ঠান, বে-চৰকাৰী অনুষ্ঠান,স্বেচ্ছাসেৱী অনুষ্ঠান আৰু ছাত্র সংগঠনবোৰে ছাত্র-ছাত্রী তথা যুৱক-যুৱতীসকলক ৰাজ্যখনৰ সকলো অঞ্চলতে সজাগতা সভা আৰু কৰ্মশালা আয়োজন কৰি কেন্দ্রীয় চৰকাৰ আৰু ৰাজ্য চৰকাৰৰ বিভিন্ন আঁচনি আৰু সা-সুবিধাবোৰৰ বিষয়ে ভালদৰে বুজাই দিয়াৰ লগতে বিভিন্ন ধৰণৰ ঋণ আগবঢ়োৱা বিত্তীয় অনুষ্ঠানবোৰৰ বিষয়ে বিতংকৈ জনাব লাগে । বাতৰি কাকত আৰু আলোচনীবোৰেও সামাজিক দায়বদ্ধতাৰে সমাজ আৰু ৰাজহুৱা স্বাৰ্থৰ প্রতি লক্ষ্য ৰাখি ‘স্বনিয়োজন’ৰ বিভিন্ন দিশ সামৰি নিয়মীয়াকৈ লেখা প্রকাশ কৰিলে ভাল হয় । চৰকাৰী চাকৰি অবিহনেও সৰু-বৰ উদ্যোগ গঢ়ি বা ব্যৱসায়-বাণিজ্য কৰিও সন্মানীয় জীৱন আৰু জীৱিকা নিৰ্বাহ যে কৰিব পাৰি সেই কথা উপলব্ধি কৰি কিছু সংখ্যক যুৱক-যুৱতীয়ে স্বনিয়োজনৰ পথ বাচি ল’লে নিবনুৱা সমস্যা অলপ হ’লেও কমিব বুলি আশা কৰিব পাৰি ।\nকেৰিয়াৰত ১০০শতাংশ সন্তুষ্ট হ’ব নোৱাৰা কাৰণবোৰ\nএইখিনিতে এটা কথা উল্লেখ কৰা ভাল হ’ব যে কোনেও যিকোনো বিভাগৰ কোনোবিষয়ৰ কেৰিয়াৰত কেতিয়াও ১০০শতাংশ সন্তুষ্ট হ’ব নোৱাৰে। সন্তুষ্ট হ’ব নোৱাৰা কাৰণবোৰৰ কিছুমান হ’ল – কোনোবাই হয়তো দৰমহা লৈ সন্তুষ্ট নহ’বপাৰে, কোনোবাই হয়তো কৰ্মস্থলীলৈ সন্তুষ্ট নহ’ব পাৰে,কোনোবাই হয়তো সহকৰ্মীকলৈ সন্তুষ্ট নহ’ব পাৰে ইত্যাদি গতিকে ,যিকোনো বিভাগৰ যি বিষয়তে কেৰিয়াৰ গঢ়ক লাগিলে ,তাতেমন-কাণ দি কাম কৰিলে ভাল হয়। লগতে আৰু এটা কথা কোৱা ভাল আমাৰ ৰাজ্যখনৰ বহুতে চৰকাৰী খণ্ডত চাকৰি কৰা সকলক যি দৃষ্টি ভংগীয়ে চায়, সেই একে দৃষ্টি ভংগীয়ে অসমত ব্যক্তিগত খণ্ডত চাকৰিকৰা বা ব্যৱসায়-বাণিজ্য কৰা সকলক নাচায় । কিন্তু সেইসকলৰে বহুতে আকৌ অসমৰ বাহিৰত যিকোনো খণ্ডতে চাকৰি বা ব্যৱসায়-বাণিজ্য কৰা সকলক একে দৃষ্টি ভংগীয়ে চায় । এতিয়া কথা হ’ল যোগ্যতা থাকিলেও বিভিন্ন কাৰণত অসমত সকলোৱে চৰকাৰী চাকৰি নাপায় বা বহুতে চৰকাৰী চাকৰি বিভিন্ন কাৰণত কৰিব নিবিচাৰে । যিসকলে অসমত চৰকাৰী খণ্ডত চাকৰিকৰা আৰু ব্যক্তিগত খণ্ডত চাকৰিকৰা বা ব্যৱসায়-বাণিজ্য কৰা সকলক বেলেগ বেলেগ দৃষ্টি ভংগীয়ে চায় , সেইসকলে সকলোকে একে দৃষ্টি ভংগীয়ে চাবলৈ চেষ্টা কৰা উচিত যিহেতু সকলোৰে দক্ষতা থকা বাবেহে কাম কৰি জীৱন ধাৰণ কৰে ।ব্যক্তিগত খণ্ডত সৎ ভাৱে চাকৰি কৰি বা ব্যৱসায়-বাণিজ্য কৰি জীৱন ধাৰণ কৰি থকা সকলে চৰকাৰী খণ্ডত চাকৰি কৰা নাই বুলি হীনমন্যতাত ভোগা উচিত নহয় ।\nউদ্যোগী আৰু চাকৰিয়ালৰ মাজত থকা কিছুমান পাৰ্থক্য\nএইখিনিতে উদ্যোগী আৰু চাকৰিয়ালৰ মাজত থকা কিছুমান পাৰ্থক্য বিষয়ে উল্লেখ কৰিব বিছাৰিছোঁ । উদ্যোগী আৰু চাকৰিয়ালৰ মাজত থকা পাৰ্থক্য বোৰ হ’ল -উদ্যোগীসকলে নিজে জীৱিকা উপাৰ্জন কৰাৰ লগতে আনকো নিয়োগৰ সুবিধা দিব পাৰে ।চাকৰিয়ালৰ উপাৰ্জন সীমিত কিন্তু উদ্যোগীৰ নহয়। উদ্যোগীসকলে যিমানে যত্ন কৰে সিমানে উপাৰ্জন বৃদ্ধি হয়।চাকৰিয়ালসকলে সদায় সীমাৰ মাজত কাম কৰিব লাগে কিন্তু উদ্যোগীসকলৰ কোনো সীমা নাই। উদ্যোগীসকলে নতুন নতুন দিশৰ পিনে কাম সম্প্রসাৰিত কৰিব পাৰে । চাকৰিয়াল এজন কৰ্মচাৰী মাথোন , কিন্তু উদ্যোগী এজন মালিক। মালিকৰ পদমৰ্যাদা সদায় ওপৰত। উদ্যোগী এজনে নিজে অৱসৰ নল’লে আনে তেওঁক অৱসৰ দিব নোৱাৰে । কাৰণ , তেওঁ উদ্যোগৰ মালিক হয়, কৰ্মচাৰী নহয় । সাধাৰণতে চাকৰি কৰি সৎ উপায়েৰে ধনী হোৱা সম্ভৱ নহয়, কিন্তু সৎ উপায়েৰে উদ্যোগ গঢ়ি বা ব্যৱসায় কৰি ধনী হোৱা সম্ভৱ । চাকৰিয়ালসকলৰ দিনটোৰ বাবে নিৰ্দিষ্ট কৰ্ম সময় থাকে কিন্তু উদ্যোগীসকলৰ ক্ষেত্রত কৰ্মৰ কোনো নিৰ্দিষ্ট সময় সীমা নাথাকে । এতিয়া কথা হ’ল, ছাত্র-ছাত্রী তথা শিক্ষিত যুৱক-যুৱতীয়ে চাকৰি কৰা নে উদ্যোগ গঢ়া কথা ভাবিব,সেয়া সকলোৰে ব্যক্তিগত কথা ।\nব্যৱসায়-বাণিজ্যৰ বাবে বিভিন্ন ধৰণৰ ঋণ\nব্যৱসায়-বাণিজ্য বা উদ্যোগ গঢ়িবলৈ হ’লে বিভিন্ন ধৰণৰ ঋণ আৰু সাহায্য আঁচনিৰ বিষয়ে দিহা-পৰামৰ্শ দিবলৈ জিলা উদ্যোগ আৰু বাণিজ্য কেন্দ্রকে আদি কৰি চৰকাৰী বিভাগ অনুষ্ঠান-প্রতিষ্ঠানবোৰৰ উপৰিও ৰাষ্ট্রীয় আৰু ৰাজ্যিক বিভিন্ন বিত্তীয় অনুষ্ঠান,ৰাষ্ট্রীয়কৃত বেংকবোৰ আছে । ইয়াৰ ভিতৰৰ কিছুমান হ’ল- ৰাষ্ট্রীয় ঔদ্যোগিক বৃত্তীয় নিগম, ভাৰতীয় লঘু উদ্যোগ বিকাশ বেংক, ৰাষ্ট্রীয় লঘু উদ্যোগ নিগম , ৰাষ্ট্রীয় কৃষি আৰু গ্রামীণ উন্নয়ন বেংক, ভাৰতীয় ঔদ্যোগিক বিকাশ বেংক, ভাৰতীয় ঔদ্যোগিক ঋণ আৰু বিনিয়োগ নিগম, নেডফি , অসম বিত্তীয় নিগম, অসম ঔদ্যোগিক নিগম, অসম লঘু উদ্যোগ নিগম, ভৈয়াম জনজাতি উন্নয়ন নিগম , অনুসূচিত জাতি উন্নয়ন নিগম ,অন্যান্য পিছপৰা জাতি উন্নয়ন নিগম আদি। সেইদৰে ৰাষ্ট্রীয়কৃত বেংক যেনে-ষ্টেট বেংক অৱ ইণ্ডিয়া, এলাহাবাদ বেংক , অন্ধ বেংক ,বেংক অৱ ব’ৰডা,বেংক অৱ ইণ্ডিয়া , বেংক অৱ মহাৰাষ্ট্র ,কানাড়া বেংক, ক’পৰেচন বেংক ,চেণ্ট্রেল বেংক অৱ ইণ্ডিয়া , ডেনা ইণ্ডিয়ান বেংক, ইণ্ডিয়ান ওভাছিয়াছ বেংক, পাঞ্জাৱ নেচনেল বেংক,পাঞ্জাৱ এণ্ড সিন্দ বেংক, সিণ্ডিকেট বেংক ,ইউনিয়ন বেংক অৱ ইণ্ডিয়া,ইউনাইটেড বেংক অৱ ইণ্ডিয়া, অৰিয়নটেল বেংক অৱ কৰ্মাচ , ইউকো বেংক ,বিজয়া বেংক আদিৰ নিজা নিজা কিছুমান ঋণ আৰু সাহায্য আঁচনি আছে।\nব্যৱসায়-বাণিজ্য বা উদ্যোগ গঢ়িবলৈ প্রশিক্ষণ দিবলৈ অসমত থকা কেইটামান প্রতিষ্ঠানবোৰ হ’ল :\n১। ৰাজ্যিক গ্রামোন্নয়ন প্রতিষ্ঠান\n২। আই. আই. ই.\n৫। ভাৰতীয় উদ্যোগী বিকাশ প্রতিষ্ঠান\n৬। আইডিয়া ইত্যাদি ।\nমন কৰিব লগা কথা যে যোগ্যতা থাকিলেও বিভিন্ন কাৰণত কিছুমান মহিলাই চাকৰিনাপায় বা বহুতো মহিলাই বিভিন্ন কাৰণত চাকৰি কৰিব নিবিচাৰে । সেইসকল মহিলাৰ কিছুমানে নিজৰ নিজৰ ভাল লগা বিষয়ত উদ্যোগ স্থাপন তথা ব্যৱসায় কৰা কথা ভাবি চাব পাৰে । অসমত মহিলাই স্থাপন কৰিব পৰা কিছুমান উদ্যোগ তথা ব্যৱসায় হ’ল- বিউটি পাৰ্লাৰ, নাৰ্চাৰী,অসমীয়া গহনা বিক্রীৰ প্রতিষ্ঠান, শাৰীৰ ফলচ ,ৰুমাল প্রস্তুত , কম্পিউটাৰৰ প্রয়োজনীয় সামগ্রী যোগান, টিভি মেৰামতি , কুকুৰা ফাৰ্ম ,ছাগলী ফাৰ্ম ,গৰু ফাৰ্ম ,কুকুৰ পোৱালী বিক্রী কেন্দ্র,কুৰিয়াৰ ছাৰ্ভিচ , কিতাপ,আলোচনী আদি বন্ধা ,মাছৰ একুৰিয়াম, কেটাৰিং ছাৰ্ভিচ ,মটৰ ড্রাইভিং স্কুল , কেৰিয়াৰ কাউন্সেলিং ,স্কুল আৰু কলেজৰ ছাত্র-ছাত্রীৰ ইউনিফৰ্ম,এম্ব্রইডাৰি বিছনা চাদৰ আৰু গাৰু,পুতলা নিৰ্মাণ,বুক বাইণ্ডিং ,ফটোষ্টেট আৰু লেমিনেচন, ডি.টি.পি., ভিডিঅ’ ৰেকৰ্ডিং,ট্রেভেল এজেন্সি,পৰ্যটন সেৱা কেন্দ্র, ভাড়াত গাড়ী দিয়া, পেকেজিং উদ্যোগ, আচাৰ আৰু জাম-জেলী প্রস্তুত, কাঠফুলাৰ খেতি, ফুলৰ বাগিচা, বাঁহ-বেতৰ উদ্যোগ, গাখীৰৰ পৰা তৈয়াৰী বিভিন্ন সামগ্রী, ফাষ্ট ফুড ৰেস্তোৰাঁ,টেণ্ট হাউচ, মৰাপাটেৰে তৈয়াৰী বিভিন্ন সামগ্রী, আইচক্রীম, বেকাৰী, পিঠা আৰু লাডু প্রস্তুত, ক্রেচ, ছবি অঁকা স্কুল ,গানৰ স্কুল আদি ।\nআমাৰ ৰাজ্যখনৰ বিভিন্ন অঞ্চলৰ নিবনুৱা যুৱক-যুৱতীসকলৰ বহুতে কৰ্ম সংস্থাপনৰ বাবে বহিঃৰাজ্যলৈ যায়। ইয়াৰে কিছুমানে বহিঃৰাজ্যত গৈ এনেকুৱা কিছুমান কাম কৰি আছে যিবোৰ কাম বহিঃৰাজ্যৰ পৰা অহা সকলে আমাৰ ৰাজ্যখনত কৰি আছে । অসমৰ নিবনুৱা যুৱক-যুৱতীসকলে বহিঃৰাজ্যলৈ যোৱা সলনি নিজ ৰাজ্যতে কোনো লাজ-সংকোচ নকৰাকৈ সেই কামবোৰ কৰিবলৈ আগ বাঢ়ি আহিলে ভাল হয়। এই কামবোৰৰ কিছুমান কাম আমাৰ ৰাজ্যখনতে কৰাৰ ফলত শাৰীৰিক,মানসিক তথা আৰ্থিকভাৱেও যে লাভৱান হ’ব, এই বিষয়ে নিবনুৱা যুৱক-যুৱতীসকলক বুজাবলৈ অসমৰ ছাত্র সংগঠনবোৰ তথা স্বেচ্ছাসেৱী অনুষ্ঠান,চৰকাৰী অনুষ্ঠান, বে-চৰকাৰী অনুষ্ঠান আৰু ছ’চিয়েল নেটৱর্কিং ছাইটৰ অসমৰ হকে কাম কৰি থকা বিভিন্ন গোটবোৰ আগ বাঢ়ি আহিলে ভাল হয় ।\nসহায়ক দুটা ৱেবছাইট\nএইখিনিতে দুটা ৱেবছাইট আৰু এটা ব্ল’গৰ বিষয়ে উল্লেখ কৰিব বিছাৰিছোঁ । এটা হ’ল কেৰিয়াৰ আনুষঙ্গিক ৱেবছাইট “সমিধান(http://www.xomidhan.org)”। এই ৱেবচাইটৰ যোগেদি ছাত্র-ছাত্রী তথা অভিভাৱকসকলে যিকোনো বিষয়ত কেৰিয়াৰ সম্পর্কীয় প্রশ্ন সুধিব পাৰে । এই ৱেবচাইটতোৰ জৰিয়তে বিনামূলীয়াকৈ কেৰিয়াৰ সম্পর্কীয় প্রশ্নৰ উত্তৰ লাভ কৰিব পাৰে । আনটি হ’ল “চাকৰি (www.sakori.org)” । “চাকৰি”ত বিভিন্ন ধৰণৰ চাকৰিৰ বিজ্ঞাপনবোৰ, যিবোৰ স্থানীয়সংবাদপত্র, বিভিন্ন কোম্পানীৰ নিজস্ব ৱেবছাইট আৰু নিযুক্তি সম্পর্কীয় ৱেবছাইটবোৰত প্রকাশ হয়, সেইবোৰ একত্রিত কৰি উপলব্ধ কৰা হয়। ইয়াত বিভিন্ন চাকৰি তথা প্রতিযোগিতামূলক পৰীক্ষাৰ বিজ্ঞাপন ,এই পৰীক্ষাৰবোৰৰ বাবে কেনেকৈ প্রস্তুতি চলাব লাগে তথা আৰ্হি প্রশ্নবোৰ উপলব্ধ কৰা হয়। কেৰিয়াৰ বিষয়ৰ বিভিন্ন কথা যদি কোনো আগ্রহী যুৱক-যুৱতী তথা অভিভাৱকসকলে জানিব বিছাৰে তেন্তে প্রত্যেক শনিবাৰে বিয়লি ৬ বজাৰ পৰা ৯বজাৰ ভিতৰত আমাৰ লগত ফোনত(০৯৪৩৫১-৮৮৬৩০) যোগাযোগ কৰিব পাৰে ।\nলেখক - ড° বুলজিৎ বুঢ়াগোহাঁই,\nউৎস:- জোনাকীৰ বাটেৰে (ই-আলোচনী)


একে একে এঘাৰ – সঞ্জীৱ ভট্টাচাৰ্য – ফটাঢোল\nএকে একে এঘাৰ – সঞ্জীৱ ভট্টাচাৰ্য\nৰাতিপুৱাই গাঁঁওখনত একধৰণৰ হুলস্থুলীয়া পৰিৱেশ। বহুকেইটা নিৰ্ভৰযোগ্য সূত্ৰৰ পম খেদি খেদি নিউজ চেনেলৰ স্থানীয় সংবাদদাতাজনেও ঘটনাৰ একো উৱাদিহ উলিয়াব পৰা নাই। স্থানীয় আৰক্ষী চকীৰ পৰা অহা তদন্তকাৰী দলেও একো শুংসূত্ৰ বাহিৰ কৰিব পৰা নাই তেতিয়ালৈকে। মানুহবোৰে অ’ত ত’ত জুম বান্ধি কথাবোৰ আলোচনা কৰি আছে। সকলোৰে মনত উকমুকাই থকা প্ৰশ্ন একেটাই যদিও উত্তৰ অধিক। সঠিক উত্তৰ কোনেও দিব পৰা নাই। ইতিমধ্যেই গাঁওখনৰ সচেতন মহল বুলি বিখ্যাত হালৈ মাষ্টৰ, শৰ্মা প্ৰফেচাৰ, চৌধুৰী কেৰাণী আদিয়ে নিজৰ নিজৰ সন্দেহৰ দহোটা আঙুলি দহফালে টোঁৱাইছে যদিও কোনেও নিশ্চিতভাৱে কাৰো নাম ল’ব পৰা পৰ্যায় এটাত উপনীত হোৱা নাই।\nএই ব্ৰহ্মপুৱাতে বাহিৰৰ হৈ হাল্লাবোৰ শুনি ৰাতুল বিচনাৰ পৰা উঠি আহিল। বাৰাণ্ডাতে বহি তামোল খুন্দি থকা আইতাকৰ মুখামুখি হোৱাত সি আইতাককে সুধিলে কি হৈছে গাঁৱত, ইমান ৰাতিপুৱাই মানুহবোৰ উঠিছে যে। সত্তৰোৰ্ধ আইতাকে ক’লে একে একে এঘাৰ হৈ আছে আজি গাঁৱত কথাবোৰ, নিজে অলপ ৰাস্তাত ওলাই গৈ চাই আহ, সকলো বুজিবি, ঢৌটোকে ৰৌটো দেখি নাহিবি মাথো।\nআইতাকৰ পৰা কোনো সদুত্তৰ নাপাই এইবাৰ সি হাতত টুথব্ৰাছডাল লৈ ৰাস্তালৈ ওলাই আহিল। ৰাস্তাত ওলায়ে ৰাতুল মুখামুখি হ’ল বৰ্মন দোকানীৰ ৰাতুলহঁতৰ গাঁওখনত বৰ্মন দোকানীক সকলোৱে ফাষ্টেট মোড অফ কমিউনিকেচন বুলিয়ে জানে। ভইচ ক’ল, মেছেজ, ই-মেইল, হোৱাটছ এপ সকলোবোৰ বৰ্মন দোকানীৰ সন্মুখত কাম নোহোৱা ব্যৰ্থ বস্তু একোটা। হোৱাটছ এপত যিমান সোনকালে মেছেজ প্ৰেৰণ কৰিব পাৰি তাতকৈ কম সময়তে যিকোনো খবৰ বৰ্মন দোকানীয়ে দহজন মানুহৰ মাজত প্ৰচাৰ কৰি দিব পাৰে।\n: কি হৈছে হে বৰ্মন দা, মানুহ পুলিচ সকলোবোৰ গিজগিজাই আছে দেখোন গাঁৱত।\n: এহ, তুমি গমেই নোপোৱা নেকি? ক’ত থাকাহে তোমালোক?\n: কওকচোন বৰ্মন দা, কি হ’ল? মই যোৱাকালি ৰাতি ঘৰ সোমাওঁতে অলপ দেৰি হৈছিল। মানে গাঁৱৰ সিটো মূৰৰ বন্ধু এজনৰ ঘৰত খানা খাই আহি ঘৰ সোমাওঁতে প্ৰায় বাৰটা মানেই বাজিল।\n: তেনেহ’লে তুমিতো পুলিচৰ নজৰত প্ৰথমতে সন্দেহ কৰিৱলগীয়া ব্যক্তি। ঘটনাটোও ৰাতি বাৰ মান বজাৰে হ’ব।\n: ঘটনাটো কি হে বৰ্মন দা?\n: অনিল মহাজনৰ ঘৰত আলফা সোমাইছিল ৰাতি।ভাগ্য ভাল মহাজনৰ লগুৱাটোৱে সৰুপানী চুবলৈ উঠিছিল সেইখিনি সময়তে। সি দেখিলে বাবে উভতি গ’ল। যাওঁতে বোলে মহাজনৰ লগুৱাটোৰ হাততে বগা কাপোৰ এখন দি থৈ গৈছে। এইবাৰ তাৰমানে মহাজন ফিনিচ। দিনকাল বেয়া হ’ল ঐ বোপাই, সাৱধানে থাকিবা দেই।\nকথাখিনি কৈ বৰ্মন দোকানী খৰখেদাকৈ আগুৱাই দুঘৰমান মানুহ পাৰ হৈ ৰাস্তাতে জুম বান্ধি থকা মানুহকেইজনমানৰ ওচৰত ৰ’লগৈ।\nঅনিল মহাজনৰ বিষয়ে ৰাতুলে ভালকৈয়ে জানে।মানুহজন প্ৰতিপত্তিশীল আৰু সাংঘাটিক বুধিয়ক। টকা ডিমাণ্ড কৰিবলগীয়া মানুহ নহয়, নিজে উপযাচি টকা দি অহা মানুহ। সকলোকে হাতৰ মুঠিত ৰাখিব জানে। মন্ত্ৰী এম এল এৰ পৰা একেবাৰে সাধাৰণ পৰ্যায়ৰ মানুহ এজনলৈকে সকলো মহাজনৰ হাতৰ মুঠিত। নামে বেনামে সম্পতিও বহুত যশ যশস্যাও বহুত। গাঁওখনৰ সকলোবোৰ অনুষ্ঠানতে নিজৰ দখল আছে। পূজা, বিহু সমিতিৰ পৰা আৰম্ভ কৰি স্কুল পৰিচালনা সমিতিলৈকে সকলোবোৰতে মহাজনে সভাপতিৰ আসনখন চলে বলে কৌশলে দখল কৰিয়েই আছে। যোৱাবাৰ চৰকাৰ সলনি হওঁতে মহাজনেও দল সলাইছে, তেনেস্থলত আলফাই মহাজনক মাৰিবলৈ অহাৰ প্ৰশ্নই নুঠে, আহিলেও এইবোৰ মহাজনৰ কাৰণে সৰু কথা। অ অৱশ্যে মহাজনৰ প্ৰতিপত্তিত ইৰ্ষাম্বিত হোৱা ফৈদ এটাও গাঁৱতে আছে, কিন্তু সিমান প্ৰভাৱশালী নহয়।\nকথাবোৰ মনতে পাগুলি মহাজনৰ ঘৰৰ ফালে আৰু অলপ আগবাঢ়ি গ’ল ৰাতুল। অলপদূৰ যাওঁতেই পিছফালৰ পৰা হালৈ মাষ্টৰৰ ঘৈণীয়েক মানে মালতীৰ মাকে ৰাতুলক মাত লগালে।\n: শুনাচোন ৰাতুল, ৰাতি বেছি দেৰিলৈকে অ’ত ত’ত খানা খাই ঘূৰি নুফুৰিবা, দিনকাল বেয়া হৈছে। যোৱাকালি মহাজনৰ ঘৰত আলফাৰ ল’ৰাই আহি ২০ লাখ টকা ডিমাণ্ড কৰি গৈছে। বগা মাৰ্কিন কাপোৰ দুইমিটাৰো দি গৈছে বোলে।\n: হ’ব দিয়ক খুড়ীদেউ।\nসংক্ষিপ্ত উত্তৰ এটা দি ৰাতুল আগবাঢ়িল, মানুহজনীৰ লগত বেছি কথা পাতিবলৈ সি ইচ্ছা নকৰে। কথা বতৰাৰ ধৰণ আৰু মিঠা মাতষাৰৰ মাজত সি কিবা এটা স্বাৰ্থপৰতা বিচাৰি পায়, হয়তো মালতীৰ বাবে তাৰ কথাকে মনত ভাবি থাকিবও পাৰে মাষ্টৰৰ ঘৈণীয়েকে।\nবৰ্মন দোকানী আৰু হালৈ মাষ্টৰৰ ঘৈণীয়েকে দিয়া খবৰবোৰৰ মাজত অলপমান তফাত ধৰা পৰিছে তাৰ মগজুত। বৰ্মনৰ তাত বগা কাপোৰখনলৈকে খবৰ আছিল, হালৈ মাষ্টৰৰ ঘৈণীয়েকৰ তাত বগা কাপোৰৰ লগত ২০ লাখ টকা ডিমাণ্ডৰ খবৰো যোগ হৈছে।\nৰাতুলৰ খোজ আকৌ আগবাঢ়িল, উদ্দেশ্য মহাজনৰ ঘৰ। ৰাস্তাতে শৰ্মা প্ৰফেচাৰৰ লগত ছয় সাতজন মান মানুহৰ দল এটাৰ মুখামুখি হ’ল সি।\n: ঐ ৰাতুল, তই বোলে ৰাতি ডেৰটা মান বজাত মহাজনৰ ঘৰৰ সন্মুখেদি পাৰ হৈছিলি যোৱা ৰাতি।কাকোৱেই নেদেখিলি নেকি, নে তইয়ো আলফাতে যোগ দিলি?\nৰাতুলে বুজিলে শৰ্মা প্ৰফেচাৰৰ খবৰৰ উৎস। সি হালৈ মাষ্টৰৰ ঘৈণীয়েকৰ লগত কথা পাতি থাকোঁতে বৰ্মন দোকানী যোৱা বাটে উভতি আহি তাক পাৰ হৈ গৈছিল।এনেই বৰ্মনক সিহঁত ল’ৰাবোৰে নাৰদ বুলি নকয়, আজি হাতে হাতে প্ৰমাণ পালে সি। তাকো বাৰটা বজাত ঘৰ সোমোৱা ল’ৰাটোৰ সময়ৰ লগত নিজাকৈ ডেৰ ঘণ্টা যোগ দি ডেৰটা কৰি দিলে।\n: কাকো নেদেখিলোঁ দেখোন মই৷\nচমুকৈ উত্তৰটো দি ৰাতুল আগবাঢ়িবলৈ বিচাৰিলে।\n: মহাজনৰ ঘৈণীয়েকৰ হাতত গোটেই পৰিয়ালটোৰ মৃতদেহ ঢাকিবৰ বাবে ২০ মিটাৰ বগা কাপোৰ, বন্দুকৰ গুলী ৫ জাই আৰু ৫০ লাখ টকাৰ ডিমাণ্ড লেটাৰ এখন দি গৈছে বোলে৷\nশৰ্মা প্ৰফেচাৰে ৰাতুলক ক’লে,\n: এতিয়া পুলিচে স্নিফাৰ ডগ লৈ আহি আছে। তই ৰাতি সেইফালেদি গৈছিলি যদি এতিয়াই নোযোৱাই ভাল হ’ব নেকি?\nতিনিখন মুখ বাগৰোঁতেই বগা কাপোৰ দুই মিটাৰৰ পৰা ২০ মিটাৰ হ’ল। টকাৰ পৰিমাণো ২০ লাখৰ পৰা ৫০ লাখ হ’ল। বন্দুকৰ গুলীও কেইটামান যোগ হৈছে এইবাৰ প্ৰফেচাৰৰ মুখত।\n“হব দিয়ক” বুলি কৈ ৰাতুল আগবাঢ়িল।\nমহাজনৰ ঘৰৰ চোতাললৈকে সোমাই গ’ল ৰাতুল।স্থানীয় থানাখনৰ অ’চিজনৰ সৈতে মহাজন চোতালতে বহি আছে।\n: আহ ঐ ৰাতুল, বহ ইয়াতে৷\nমহাজনে নিজৰ ওচৰতে থকা চকীখন আগুৱাই ৰাতুলক বহিবলৈ দিলে।\n: কি হৈছে হে মহাজন খুড়া?\n: কি হৈছে তই নিজে বুজিবি ৰহ৷ কথা হ’ল মোক আৰু তহঁতে কোনো অনুষ্ঠানতে সভাপতি নাপাতিবি ভৱিষ্যতে।\n: হৈছে কি মহাজন খুড়া, বুজাই কওকচোন মোক, আপোনাক দেখোন সকলোবোৰ অনুষ্ঠানতে ময়েই সভাপতিৰ পদত প্ৰস্তাৱ কৰোঁ।\n: সেইবাবে তোকেই কৈছোঁ, আৰু নাপাতিবি ঐ এইবোৰ, এইখন পঢ়ি চা, সকলো বুজিবি।\nমহাজনে চোতালতে পৰি থকা বেনাৰ এখন মোলৈ আগবঢ়াই দিলে।\n৬ ফুট × ৪ ফুটৰ বেনাৰখনত লিখা আছিল।\n“যিকোনো অনুষ্ঠান প্ৰতিষ্ঠানৰ বাবে ইয়াত সভাপতি ভাড়াত পোৱা যায়”। যোগাযোগ-অনিল মহাজন।\nঘৰৰ পৰা ওলাই আহোঁতে আইতাকে ঠিকেই কৈছিল তাক। বৰ্মন দোকানীহঁতৰ দৰে মানুহৰ কথাবোৰ একে একে এঘাৰহে হয়।\nবেজৰ নাকত খৰ – অতুল নাথ »\nগুলী লিখিছাঁ বে ৷\nহাঃ হাঃ তামাম দাদা।


ছুপাৰী-ছাগলী ছিণ্ডিকেটৰ মাফিয়া মৃণাল শইকীয়াই অগপ সম্বন্ধত ক'বলৈ কোন : তুলাৰাম গগৈ\nবিজেপি বিধায়ক মৃণাল শইকীয়াই নাজানিলেও গুপ্তহত্যাৰ আঁৰত কোন জড়িত আছিল ৰাইজে জানে : পবিন্দ্ৰ ডেকা\nকেন্দ্ৰীয় চৰকাৰে য়ুনিফাইড কমাণ্ড ষ্ট্ৰাকচাৰ গঠন কৰি অসমত আলফাৰ বিৰুদ্ধে অভিযান চলাইছিল\nগুৱাহাটী , October 3, 2018 8:06 am\nঅসমত সংঘটিত গুপ্তহত্যাৰ প্ৰসংগটো পুনৰ টানি আনি খুমটাই সমষ্টিৰ বিজেপি বিধায়ক মৃণাল শইকীয়াই সেই সময়ত থকা অগপ চৰকাৰকে গুপ্তহত্যাৰ জগৰীয়া বুলি কৰা মন্তব্যৰ পাছতে এতিয়া অগপৰ ৰোষত পৰিছে বিধায়ক শইকীয়া।\nমৃণাল শইকীয়াই কৰা মন্তব্যৰ বিৰুদ্ধে অগপই প্ৰতিক্ৰিয়া প্ৰকাশ কৰাৰ পাছতে মঙলবাৰে উক্ত বিষয়টো সন্দৰ্ভত মুখ খুলিছে পাটাছাৰকুছি সমষ্টিৰ অগপ বিধায়ক পবিন্দ্ৰ ডেকাই।\nবিজেপি বিধায়ক মৃণাল শইকীয়াক উভটি ধৰি অগপ বিধায়ক ডেকাই সেই সময়ত কেন্দ্ৰত কাৰ চৰকাৰ আছিল? অসমত আলফাক দমন কৰিবলৈ য়ুনিফাইড কমাণ্ড ষ্ট্ৰাকচাৰ কোনে গঠন কৰিছিল বুলি প্ৰশ্ন উত্থাপন কৰে।\nডেকাই কয় যে কেন্দ্ৰীয় চৰকাৰে য়ুনিফাইড কমাণ্ড ষ্ট্ৰাকচাৰ গঠন কৰি অসমত আলফাৰ বিৰুদ্ধে অভিযান চলাইছিল। সেই অভিযানৰ সময়ত কেন্দ্ৰত অটল বিহাৰী বাজপেয়ী নেতৃত্বাধীন কেন্দ্ৰীয় চৰকাৰৰ গৃহ মন্ত্ৰী আছিল এল কে আদৱানি।\nগুপ্তহত্যাৰ আঁৰত কোন জড়িত আছিল বিজেপি বিধায়ক মৃণাল শইকীয়াই নাজানিলেও অসমৰ ৰাইজে ভালদৰে জানে বুলি বিধায়ক ডেকাই সাংবাদিকৰ আগত উল্লেখ কৰে।\nআনহাতে অগপৰ মুখপাত্ৰ তুলাৰাম গগৈয়ে বিধায়ক মৃণাল শইকীয়াক উভটি ধৰি কয় যে মৃণাল শইকীয়াই অগপৰ বিৰুদ্ধে ক’বলগীয়া কোন? মৃণাল শইকীয়া হ’ল এগৰাকী ছুপাৰী ছিণ্ডিকেট তথা ছাগলী ছিণ্ডিকেটৰ মাফিয়া। সেয়ে তেওঁ অগপৰ বিৰুদ্ধে একো মাত নমতাই ভাল।\nউল্লেখযোগ্য যে আজি কিছুদিন পূৰ্বে অসম গণ পৰিষদৰ এটা দলে নাগৰিকত্ব বিধেয়কৰ বিৰুদ্ধে জনমত গঠন কৰাৰ উদ্দেশ্যে বিহাৰৰ নীতিশ কুমাৰক সাক্ষাৎ কৰিছিল। এই সাক্ষাতৰ পিছতে বিজেপি বিধায়ক মৃণাল শইকীয়াই অগপ দলৰ বিৰুদ্ধে সৰৱ হৈ কিছু কটু মন্তব্য কৰিছিল।\nবিজেপিৰ সৈতে চৰকাৰৰ অংশীদাৰী হ’বলৈ পাই অগপ দলে তেওঁলোকৰ ১০ বছৰীয়া অপশাসনৰ পাপ কিছু কম কৰিবলৈ সুযোগ পাইছে। বিজেপিৰ সৈতে কৰা মিত্ৰতাৰ বাবেই ধ্বংসৰ গৰাহলৈ যোৱা অসম গণ পৰিষদ দলটো জীয়াই আছে বুলি একপ্ৰকাৰ কটাক্ষ কৰিছিল বিজেপি বিধায়ক মৃণাল শইকীয়াই।


শ্ৰী বিশ্বজীৎ দৈমাৰী\nঅধ্যক্ষ, অসম বিধান সভা\nপবিত্ৰ কুমাৰ শৰ্মা\nসভাপতি, সাংস্কৃতিক মহাসভা, অসম\nবিদ্যলয় পৰিদৰ্শক তথা জিলা প্ৰাথমিক শিক্ষা বিষয়া,কামৰূপ, মুখ্য উপদেষ্টা, গুৰুবাৰ্তা . . .পঢ়ক\nঅধ্যক্ষ ডায়েট কামৰূপ তথা সভাপতি, জিলা শৈক্ষিক অন্তঃকৰণ গোট . . .পঢ়ক\nজিলা আঁ‌চনি বিষয়া, সমগ্ৰ শিক্ষা কামৰূপ . . .পঢ়ক\nশিতানভিত্তিক ব্যৱস্থাপনা আৰু সম্পাদনা ...পঢ়ক\nআমেৰিকাৰ বিখ্যাত অধ্যাপক ডেনিছ মিদ'ছ ...পঢ়ক\nসীমিত সম্পদ, অসীমিত সম্ভাৱনা\nহিৰণ্য কুমাৰ নাথ, অধ্যাপক,অৰ্থনীতি বিভাগ, ছেম হিউষ্টন ষ্টেইট্ ইউনিভাৰ্ছিটী, আমেৰিকা যুক্তৰাষ্ট্ৰ\nশিক্ষন আৰু শিকন প্ৰক্ৰিয়াত চৌপাশৰ ভৌতিক পৰিবেশে বাৰুকৈয়ে প্ৰভাৱ পেলায়! এটা শান্ত, সুন্দৰ, মনোগ্ৰাহী পৰিবেশে মন আৰু মননক ...Read article\nতথ্য প্ৰযুক্তিৰ ব্যৱহাৰ আৰু শিক্ষা ব্যৱস্থা\nড০ দিব্যজ্যোতি মহন্ত, ডীন, কৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয়\nআজিকালি শিক্ষা বিষয়ক আলোচনাত অথবা অন্যান্য ক্ষেত্ৰৰ উন্নয়ন আৰু পৰিকল্পনা সম্পৰ্কীয় আলোচনাত ICT ( Information and Communication Technology.) ৰ প্রসংগ সদৰ্থকভাৱেই উল্লেখ কৰা হয় | এতিয়া ...Read article\nLanguage and Language Teaching in the context of National Education Policy 2020\nDr. Partha Sarathi Misra, Visiting Faculty, Azim Premji University, Bangalore, Former Director, English Language Teaching Institute, Assam\nThe lack ofaproper understanding of the nature of language and its role in ...Read article\nশিশুৰ আচৰণজনিত সমস্যা আৰু তাৰ প্ৰতিকাৰৰ ঘৰুৱা দিহা\nবেদান্ত ফুকন, পৰামৰ্শদাতা মনোবৈজ্ঞানিক, জি.এন.আৰ.চি হস্পিতাল, ছয়মাইল চৌহদ, গুৱাহাটী\nইমন এজন বাৰ বছৰীয়া ল'ৰা, পেছাত দেউতাক এজন শিক্ষক আৰু মাক এখন কলেজৰ কৰ্মচাৰী। বিবাহৰ আঠ বছৰৰ পাছত ইমনৰ জন্ম। ...Read article\nচীন ভ্ৰমণৰ ডুখৰীয়া স্মৃতি\nড° হৰি শংকৰ কাকতি, অৱসৰ প্ৰাপ্ত অধ্যাপক, দক্ষিণ কামৰূপ মহাবিদ্যালয়, মিৰ্জা\nভ্ৰমণে মানুহক দিয়ে প্ৰচুৰ আনন্দ, বিভিন্ন অভিজ্ঞতা, মনৰ দৃঢ়তা আৰু লগতে চহকী কৰে জ্ঞানৰ ভঁৰাল। সেই ভ্ৰমণ দেশতেই হওঁক বা ....Read article\nশিক্ষা জগতৰ মহীৰূহ- ভূগোল বিজ্ঞানী ড. মহম্মদ তাহেৰ\nপৰেশ বৈশ্য, অৱসৰপ্ৰাপ্ত অধ্যক্ষ, দদৰা উচ্চতৰ মাধ্যমিক বিদ্যালয়\nড. মহম্মদ তাহেৰ অসম তথা উত্তৰ-পূৰ্বাঞ্চলৰ এগৰাকী বৰেণ্য ভূগোল বিজ্ঞানী আছিল।মহান...Read article\nপ্ৰাথমিক বিদ্যালয়ত অনলাইন শিক্ষা ব্যৱস্থা আৰু কিছু অন্য দিশ\nড° নিৰ্মল ৰঞ্জন মজুমদাৰ, গ্ৰন্থাগাৰিক, পূৱ কামৰূপ মহাবিদ্যালয়\nক'ৰোনাই কেৱল আমাৰ ৰাজ্য অথবা দেশৰেই নহয়, সমগ্ৰ বিশ্বৰ শৈক্ষিক ক্ষেত্ৰখনলৈ এক প্ৰত্যাহ্বান কঢ়িয়াই আনিছে, যাক 'নিউ নৰ্মেল' বুলি ...Read article\nBhupen Goswami, Associate Professor, Morioni College\nThe life on the earth is virtuallyagift of congenial climatic condition. Severe adversity againstatolerable ...Read article\nড° শৈলেন দাস, ফোন- ৯৮৬৪৭ ৬৫৫৫২\nমানুহ জনে হাতত লাখুটি ডাললৈ বাৰাণ্ডাত বহি আছিল। জেঠ মাহৰ কোনোবাটো দুপৰীয়া নে আবেলি ঠিক পাহৰিলোঁ। আমি তেতিয়া বিশ্ববিদ্যালয় ...Read article\nকিশোৰী স্বাস্থ্য আৰু ৰক্তাল্পতা(এনিমিয়া)\nড° মনীষা চৌধুৰী, সহকাৰী অধ্যাপিকা, অসম কৃষি বিশ্ববিদ্যালয়,যোৰহাট\nবহুক্ষেত্ৰত দেখা যায় ছোৱালী এজনীয়ে এঘাৰ-বাৰ বছৰত ভৰি দিয়াৰ লগে-লগে কেতবোৰ অন্যমনস্কতাত ভোগে,ভাগৰ অনুভৱ কৰে,পঢ়া-শুনাত...Read article\nমানসিক স্বাস্থ্য আৰু সমাজৰ পৰা ইয়াৰ দূৰত্ব\nডা° অনুপম তামুলী\nঅ' হেৰি। আমাৰ ইয়াৰনো এইকেইদিন কি হৈছে? ৰুমটোত অকলে অকলে সোমাই কিখন যে...Read article\nড° গায়ত্ৰী চুতীয়া বৰদলৈ, সহযোগী অধ্যাপিকা, যোৰহাট কেন্দ্ৰীয় মহাবিদ্যালয়\nবৰ্ণময় মানুহৰ জীৱন আৰু বৰ্ণময় মানুহৰ মন।বৰ্ণময় জীৱনটো পৰিচালিত...Read article\n"'সত্য' আজি শ্বাসৰুদ্ধ"\nআবু চুফিয়ান, উপ আৰক্ষী মহাপৰিদৰ্শক(ৰেলৱে) অসম, উলুবাৰী, গুৱাহাটী\nআজিকালি মিছা কথাৰ প্ৰচলন ইমান বেছি হৈছে যে প্ৰকৃত সঁচা কথাটো বিশ্বাস কৰিবলৈ...Read article\nচোৰাংচোৱা ৰাজকন্যা নূৰ- নাজী হিটলাৰক বিপাঙত পেলোৱা ভাৰতীয় মূলৰ মহিলাগৰাকী\nচোৰাংচোৱা ৰাজকন্যা---- কিবা যেন আচহুৱা লগা কথা । কিয়নো পৌৰাণিক আখ্যান সমূহতেই হওক...Read article\nঅতিমাৰীৰ কালত কৰ্মস্পৃহা আৰু অৰ্থনীতি\nজ্যোতিস্মিতা শৰ্মা, অধিবক্তা, গুৱাহাটী, (৮৪৮৬০৪১৪৭৬)\nবিদ্যাই বিনয়ী কৰে , বিনয়ে উপযুক্ততা দিয়ে, উপযুক্ত হ'লে ধন আহৰণ হয়, ধনৰ পৰা ধৰ্ম, তাৰ...Read article\nপল্লৱী ভট্টাচাৰ্য, প্ৰৱক্তা, ডায়েট, কামৰূপ\nপৃথিৱীৰ সকলো জীৱিত প্ৰাণীৰ বাবে আটাইতকৈ গুৰুত্বপূৰ্ণ কথাটোৱে হৈছে স্বাস্থ্য। সেয়েহে সততে কোৱা হয় স্বাস্থ্যই পৰম ধন। যাৰ স্বাস্থ্য আছে তাৰ সকলো আছে। এটা সুস্থ সৱল স্বাস্থ্যৰ গৰাকী হ'বলৈ হ'লে অতি আৱশ্যকীয় বস্তুটো হ'ল খাদ্য। ...Read article\nThere is always an existence ofanumber of elements in the society which are underprivileged of their basic rights in every society, state and nation, but these elements lack in the awareness of their rights...Read article\nHimalinee Bezbaruah, Lecturer, DIET Kamrup, Mirza\nIntegration of Information and Communication Technology (ICT) in education isarecent trend that refers to technologies which are being used for collecting, storing, editing, and passing on knowledge and info...Read article\nশ্ৰীমতী বন্দনা বৰুৱা শৰ্মা, প্ৰবক্তা, ডায়েট, কামৰূপ, মিৰ্জা\nশিক্ষাৰ বিভিন্ন দিশ বা ক্ষেত্ৰত প্ৰযুক্তি বিজ্ঞানৰ সফল ৰূপায়ণ অতি প্ৰয়োজনীয় হৈ পৰিছে।শিক্ষাৰ ক্ষেত্ৰত দেখা দিয়া বিভিন্ন সমস্যা সমাধান কৰিবৰ বাবে বিজ্ঞানৰ যিবোৰ তত্ত্ব প্ৰয়োগ কৰা হয়,সিয়েই হ'ল শিক্ষা প্ৰযুক্তি বিজ্ঞান...Read article\nকৃষ্ণ কলিতা, মণ্ডল সমল কেন্দ্ৰ সমন্বয়ক, ৰঙিয়া শিক্ষাখণ্ড\nশাৰীৰিক বা মানসিকভাৱে প্ৰত্যাহ্বান মূলক শিশু তথা যিবোৰ শিশুৰ শিকণ অক্ষমতা থাকে তেনে শিশু সকলক বিশেষ প্ৰয়োজন সম্পন্ন শিশু ( CWSN) বুলি কোৱা হয়। যিবোৰ শিশু শিকণ ধীৰ, যাক আমি Slow Learner বুলি ক‌ও তেনে শিশু ও বিশেষ প্ৰয়োজন সম্পন্ন শিশুৰ...Read article\nমৌচুমী ৰায়চৌধুৰী, সহ শিক্ষয়িত্ৰী,শনিয়াদি কাছুমাৰা প্ৰা.বি., হাজো শিক্ষাখণ্ড\nসময়ৰ লগে লগে আমিবোৰো সলনি হওঁ বা হ'বলৈ চেষ্টা কৰি আহিছোঁ। আমি প্ৰত্যেকেই নতুনক আদৰি বিভিন্ন সময়ত নিজকে খাপ খুৱাবলৈ যত্ন কৰো।এই মে জীৱন ধাৰণৰ একো একোটা নতুন চিৰি বগাবলৈ গৈ আমি কিছুমান যন্ত্ৰবৎ হৈ উঠিছো, আন কিছুমানে এলেহুৱা আৰু কিছুমানে উদাসীন ভাৱে সময় কটাইছো; সৰু-ডাঙৰ সকলোৱে ...Read article\nডেইজী গগৈ, জ্যেষ্ঠ প্ৰৱক্তা, ডায়েট , কামৰূপ (মিৰ্জা)\nমূল্যায়ন হৈছে পাঠ্যক্ৰমৰ এক অপৰিহাৰ্য অংগ। যাৰ অবিহনে পাঠদান আৰু পাঠগ্ৰহণ কাৰ্য সম্পূৰ্ণ নহয়। মূল্যায়ন ব্যৱস্থাৰ দ্বাৰা প্ৰতিগৰাকী ছাত্ৰ-ছাত্ৰীৰ বিদ্যায়তনিক আৰু সহ-বিদ্যায়তনিক দিশত কিমান অগ্ৰসৰ হ'বলৈ সক্ষম হৈছে এই সম্পৰ্কে অৱগত হ'ব পাৰি। মূল্যায়নে পাঠ্যক্ৰম আৰু পাঠ্যপুথিৰ মানদণ্ড, শিক্ষকৰ পাঠদান প্ৰক্ৰিয়া সঠিক ৰূপত ...Read article\nThe teaching of English at different stages has to be organised with great care and forethought. If the organisation ...Read article\nযোৱা সংখ্যাৰ পাচৰ পৰা--- ট-বৰ্গৰ বৰ্ণৰ লগত 'ম্' যুক্ত হ'লে, ম্ টো 'ণ' লৈ ৰূপান্তৰিত হয়। কাৰণ ট-বৰ্গৰ শেষৰ নাসিকা বৰ্ণ 'ণ'। উদাহৰণবোৰ চালেই বুজিব পাৰিব। আমি গাণিতিক পদ্ধতিৰে উপস্থাপন কৰিছোঁ। ...Read article\nWahidud Zaman, PGT(Statistics), Chhaygaon HS School, Kamrup\nIf we look we find that of the7countries good in Mathematics, India ranks 7th though all the renowned mathematicians like Aryabhatta, Brahmagupta were from India.Even today, many Mathematicians are working as Scientists in NASA. World's best IT companies are owned by Indians and many Indians are working in highest prestigious positions in these companies. But surprisingly, many ...Read article\nজেপুলিন দাস, সহ: শিক্ষয়িত্ৰী, সাতপখলী মজলীয়া বিদ্যালয়, ৰামপুৰ শিক্ষাখণ্ড\nY-KIRAN হ'ল কোভিড সৃষ্ট পৰিস্থিতিত ছাত্ৰ-ছাত্ৰী সকলৰ শৈক্ষিক সমৰ্থনৰ উদ্দেশ্যৰে সমগ্ৰশিক্ষা কামৰূপৰ এক অভিনৱ আৰু মহান শৈক্ষিক প্ৰচেষ্টা। কোভিড-19 মহামাৰীৰ এই গুৰুত্বপূৰ্ণ সময়ত শিশুসকলক শৈক্ষিক সমৰ্থন প্ৰদান কৰাৰ লক্ষ্যৰে Y-KIRAN নামৰ এই ইউটিউব চেনেলটো সমগ্ৰ শিক্ষা, কামৰূপৰ দ্বাৰা মাননীয় জিলা শিক্ষা বিষয়া ও জিলা মিছন সমন্বয়ক শ্ৰী অপূৰ্ব ঠাকুৰীয়াদেৱৰ তত্বাৱধানত...Read article\nদিগন্ত কুমাৰ বড়া, স্নাতকোত্তৰ শিক্ষক, ভূগোল বিভাগ, ৰাজধৰ বড়া উচ্চতৰ মাধ্যমিক বিদ্যালয়\nভূগোলৰ জ্ঞান অবিহনে ছাত্ৰ-ছাত্ৰীৰ জ্ঞান বন্ধ কোঠাৰ পৰিসৰৰ দৰেই সীমিত । আমি প্ৰত্যেকেই আমাৰ চৌপাশটোৰ বিষয়ে সামান্যতম হ'লেও জানো আৰু জানিবলৈ আগ্ৰহী । চৌপাশটোৰ বিষয়ে জানিবলৈ আমাক আনুষ্ঠানিক শিক্ষাৰ প্ৰয়োজন নাই । সেয়ে, শিক্ষিত কিম্বা অশিক্ষিত প্ৰতিজন ব্যক্তিৰেই চৌপাশ...Read article\nJepulin Das, Assistant Teacher, Satpakhali M.V.S, Rampur block\nHolding my head high heed....Read article\nউত্তম চন্দ্ৰ দাস, শিক্ষক, বৰবাকা ট্ৰাইবেল এম.ই, স্কুল\n১০ ৰ পৰা ১০০লৈ সংখ্যাৰ চিহ্নবোৰ লিখিব পৰা ছাত্ৰজনক আমি সংখ্যাবোৰৰ লগত চিনাকি হোৱা বুলি কওঁ যদিও এই ধাৰণাৰ লগত দহৰ ভিত্তিত গণনা কৰাৰ কৌশল আয়ত্ত কৰোৱালে কেনেদৰে ১০ ৰ পৰা ১০০ লৈ চিনাকি হোৱাৰ লগতে স্থানীয় মানৰ ধাৰণা আয়ত্ত কৰাত সহায়ক হয় সেইটো ভাবিবলগীয়া। ....Read article\nJepulin Das, Assistant Teacher, Satpakhali M.V.S.,Rampur block\nDiary writing isacommon and wonderful habit which helps to develop the writng and creative skills of learners, the practice of which has started right from the upper primery level. By the time, it has been assumed that learners have....Read article\nजुरिमा दास, हिन्दी शिक्षिका, सातपखली एम. भी. स्कूल\nविषय: हिन्दी पाठ: 5, लोकविय गोपीनाथ बरदलै- ....Read article\nশুৱালকুছিৰ মুক্তিযুজাৰু ভাৰত চন্দ্ৰ বৈশ্যৰ সৈতে সাক্ষাৎকাৰ\nসাক্ষাৎগ্ৰহণকাৰীঃ গীতাঞ্জলী দাস, মণ্ডল সমল কেন্দ্ৰ সমন্বয়ক,বংশৰ, শিক্ষাখণ্ড –হাজো, জিলা– কামৰূপ,অসম\nকৰ্মই ধৰ্ম । কৰ্ম অবিহনে জীৱনৰ অস্তিত্ব নাই বুলি কব পাৰি । কেৱল নিজৰ বাবে পেটৰ ভাতমুঠি যোগাৰ কৰাটোৱেই কৰ্ম নহয় । কৰ্ম ব্যক্তিগত, সামাজিক, সাৰ্বজনীন যিকোনো হ'ব পাৰে| ....Read article\nপ্ৰথম অসমীয়া এনিমেশ্চন চলচ্চিত্ৰ পৰিচালক ডাঃ গৌতম কুমাৰ দাসৰ সৈতে এক সাক্ষাৎকাৰ\nসাক্ষাৎগ্ৰহণকাৰীঃ জেপুলিন দাস, সহ: শিক্ষয়িত্ৰী, সাতপখলী মজলীয়া বিদ্যালয়, ৰামপুৰ শিক্ষাখণ্ড\nএনিমেশ্চন হ'ব পাৰে উচ্চতৰ মাধ্যমিক উত্তীৰ্ণৰ বাবে এক উত্তম বৃত্তিমুখী শিক্ষাৰ বাছনি ....Read article\nচুইটি মাহীৰ চিঠি\nচুইটি মাহী, দুৰসংযোগ নম্বৰ ৭০০২২১০৮৪২\nমৰম লবা । আশাকৰো নেদেখাজনৰ কৃপাত তোমালোক সকলোৱে কুশলে আছা । আজি তোমালোকৰ...Read article\nনিশিতা ডেকা, ৪ৰ্থ শ্ৰেণী, বৰগাঁও মিলনজ্যোতি মধ্য ইংৰাজী বিদ্যালয়\nহে শ্বহীদ, প্ৰণামো তোমাক\nতোমাৰ মহানতাই দেখুৱালে তোমাৰ ইতিহাস।\nহাতত অস্ত্ৰ লৈ হেং-দাং তুলি আহিছিলা ....Read article\nঅংশুমান বনিয়া,পঞ্চম শ্ৰেণী,বৰগাঁও মিলনজ্যোতি এম. ই.স্কুল|কৰৰা শিক্ষা খণ্ড\nবৃটিছৰ বিৰুদ্ধে বলেৰে\nপৰাধীন ভাৰতীয়ই যুজিলে\nজন্মস্বত্ব স্বাধীনতা বিচাৰি....Read article\nAshmita Das, Class II, 1259 No Muwamari LPS\nঅ' পখিলা অ' পখিলা\nতোমাৰ পাখি লাহী দুখিলা,\nফুলৰ মৌ চুহি চুহি ....Read article\nদুলুমনি কলিতা ওঁজা, সহ শিক্ষয়িত্রী, হাজো বালক উচ্চ বুনিয়াদী বিদ্যালয়\nদুটা দশকৰ আগলৈকে পিতৃ-মাতৃয়ে তেওঁলোকৰ সন্তানৰ দশম বা একাদশ জন্ম দিৱসত এটা ম'বাইল ফোন বা ' আইপেড ' উপহাৰ দিয়াৰ প্রৱনতা খুব সীমিত আছিল | কিন্ত একবিংশ শতিকাৰ প্রেক্ষাপটত আমাৰ সন্তানক এটা ইলেকট্ৰনিক গেজেট ( স্মাৰ্টফোন, লেপটপ, টেবলেট) উপহাৰ দিয়াটো এক অঘোষিত ফেশ্বন বা সাধাৰণ কথাৰ দৰে | সম্প্রতি এখন চাইকেল বা ভাল কিতাপ বা অভিধান বা এখন শব্দকোষ দিয়াৰ সলনি আমি ইলেকট্ৰনিক সামগ্ৰী দিয়াটো পছন্দ কৰো | ...Read article\nঅসম বাজেট ২০২১ : এক অৱলোকন\nযতীন্দ্ৰ নাথ তালুকদাৰ, মুৰব্বী, পৰিসংখ্যা বিভাগ, বি.প্ৰ.চ. মহাবিদ্যালয়\nঅসমৰ প্ৰথম মহিলা বিত্তমন্ত্ৰী অজন্তা নেওঁগে যোৱা মাহত এখন জনকল্যাণমুখী ঘাটি বাজেট উত্থাপন কৰাৰ লগে লগে এক নতুন দিশৰ সূচনা হয়। বিত্তমন্ত্ৰী গৰাকীয়ে ৰাজ্যখনৰ বাৰ্ষিক আয়-ব্যয়ৰ তথ্য দিয়াৰ উপৰিও কেবাখনো নতুন আঁচনিৰ কথা ঘোষণা কৰে। নিসন্দেহে এই বাজেটখন অসমৰ জনসাধাৰণৰ সৰ্বস্তৰৰ লোকৰ বাবে এখন জনকল্যাণমুখী বাজেট বুলি ক'ব পাৰি।...Read article\nব্যক্তিগত অনুভৱৰ পৰা...\nশঙ্কৰ জ্যোতি দত্ত, টংলা\nকলা-সাহিত্য ভাল পাওঁ, সাহিত্যৰ আলোচনা ভাল পাওঁ। এই বিষয়ক বিভিন্ন আলোচনা, বিশ্লেষণ, ৰচনা আদিৰ বাবে এক আকৰ্ষণ অনুভৱ কৰোঁ। বহু কথা...Read article\nক'ভিড মহামাৰীৰ সময়ত প্ৰাথমিক বিদ্যালয়ৰ শিশুৰ মানসিক স্বাস্থ্যৰ অৱনতি আৰু তাক অটুট ৰখাত শিক্ষকৰ ভুমিকা\nচন্দামিতা শৰ্মা, বিজ্ঞান শিক্ষক, ৰাজকদমতল বালিকা বিদ্যাপীঠ, নলবাৰী\nচলিত শতিকাৰ দ্বিতীয়টো দশকৰ শেষৰ ফালে সমগ্ৰ বিশ্ব এক অভাৱনীয় সংকট আৰু অনিশ্চয়তাৰ সম্মুখীন হৈছিল আৰু সেই অনিশ্চয়তাই বৰ্তমান...Read article\nPOTTERY MAKING TRADITION AMONG THE HIRA COMMUNITY OF ASSAM\nRubul Hira, D.El.Ed Trainee, DIET Kamrup\nThe making of pottery is an important event of prehistoric age which marked the begining of Neolithic revolution in human society . It's impact had ...Read article\nৰাষ্ট্ৰীয় পুথিভঁৰাল দিৱস উদযাপনৰ প্ৰতিবেদন\nকাশ্মীৰী দাস, মণ্ডলী সমল কেন্দ্র সমন্বয়িকা-আগডলা (ক),কৰৰা শিক্ষা খণ্ড, কামৰূপ\n১২আগষ্ট, বৃহস্পতিবাৰ, ২০২১চন, ভাৰতৰ প্ৰখ্যাত গ্ৰন্থাগাৰ বিশেষজ্ঞ এছ. আৰ. ৰংগনাথন যি ভাৰতৰ গ্ৰন্থাগাৰ বিজ্ঞানৰ পিতৃ স্বৰূপে খ্যাত সেইজনা মহান মনিষীৰ...Read article\nল'ৰালিৰ খেল ধেমালি\nআলাউদ্দিন আহমেদ, খণ্ড সমল ব্যক্তি, কমলপুৰ\nশৰীৰ আৰু মনৰ উৎকৰ্ষ সাধনৰ কাৰণে খেল-ধেমালিয়ে অতি গুৰুত্বপূৰ্ণ ভূমিকা পালন কৰি আহিছে । শিশু অৱস্থাৰ পৰা ল'ৰা-ছোৱালীয়ে বিভিন্ন ...Read article\nদীনেশ চন্দ্ৰ কলিতা, খণ্ড সমল ব্যক্তি ,হাজো\n"আমাৰ সৰ্বাঙ্গীণ উন্নতিৰ কাৰণে আমি পৰিৱৰ্তন আনিব....তাৰ বাবে আমি নিজকে পৰিৱৰ্তন কৰিব লাগিব ....."।\nশিক্ষক – মহাশয়, পৰিৱৰ্তনৰ কথা সকলোৱে কয় আৰু প্ৰায়ে শুনা যায় এইটো কি ইমান সহজ কাম নেকি ? ...Read article\nকিছু অদ্বিতীয় আৰু আমোদজনক সাধাৰণ জ্ঞান\nচৈতালী ঘোষ, সহকাৰী শিক্ষয়িত্রী, বঙৰা তালুকদাৰপাৰা বালিকা প্রাথমিক বিদ্যালয়, ৰামপুৰ শিক্ষাখন্ড\n(১). মানৱ শিশু এজনৰ দেহত ৰক্তবাহী নলীৰ দৈৰ্ঘ্য কিমান ?\nউ: ৬০,০০০ মাইল ,যি পৃথিৱীক দুবাৰতকৈ বেছি মেৰিয়াই লব পাৰে |...Read article\nআইতাৰ চোতালত সাধু শুনাৰ মজা\nইংৰাজী ৯/৮/২০২১তাৰিখে বৈদ্যুতিন মাধ্যমৰ জৰিয়তে, কামৰূপ জিলাৰ সমগ্ৰ শিক্ষাৰ উদ্যোগত...Read article\nমোৰ আদৰ্শ শিক্ষক "মালী" দেৱ\nদেৱজিৎ দাস, চি আৰ, চি,চি, ৰামপুৰ ব্লক\nআদৰ্শ শিক্ষক / শিক্ষয়িত্ৰী বুলিলে মোৰ মানস পৰ্দাত এনে এখন ছবি মূৰ্ত্ত হৈ উঠে - যিজন ব্যক্তি পিন্ধনত ...Read article\nআদৰ্শ শিক্ষক হিচাপে অৰবিন্দ চন্দ্ৰ ডেকা\nজাহিদুল ৰহমান, মণ্ডল কেন্দ্ৰ সমন্বয়ক , কৰৰা\nশিক্ষক হিচাপে অৰবিন্দ চন্দ্ৰ ডেকাৰ আছে বিৰল প্ৰতিভা। তেখেত এজন প্ৰাথমিক বিদ্যালয়ৰ শিক্ষক...Read article\nThe person behind "Bangara Talukdarpara LPS" Mrs. Daibyabala Choudhury\nKABITA DAS, CRCC ,Bangara\nTeaching isanoble profession that shapes the character , caliber and future of an individual. If people ...Read article\nএজন আদৰ্শ শিক্ষকৰূপে শ্ৰদ্ধাৰ লক্ষীৰাম ৰাভা\nগৌৰ চন্দ্ৰ বৰ্মন, মণ্ডল সমন্বয়ক, ৰাণী শিক্ষাখণ্ড\n১৯৬১ চনৰ জানুৱাৰী মাহৰ ২৯ তাৰিখে কামৰূপ জিলাৰ ৰাণী শিক্ষাখণ্ডৰ অন্তৰ্গত আন্ধেৰী জুলি...Read article\n৭৫ তম স্বাধীনতা দিৱসৰ ৰেঙণি\nজিলা প্ৰশাসনৰ সৌজন্যত তথা সমগ্ৰ শিক্ষা, কামৰূপৰ তত্ত্বাৱধানত পয়সত্তৰ (৭৫) তম স্বাধীনতা ...Read article\nদলৈতোলা সমল কেন্দ্ৰৰ এজন শিক্ষাগুৰুৰ কথাৰে\nশ্ৰী কল্পনা হালৈ, ব্যক্তি সমল কেন্দ্ৰ সম্বন্বয়ক, শিক্ষা খণ্ড :হাজো,সমল কেন্দ্ৰ :দলৈতোলা, কামৰূপ গ্ৰ্যম অসম\nমই শ্ৰী কল্পনা হালৈ ব্যক্তি সমল কেন্দ্ৰ সম্বন্বয়ক হিচাবে দায়িত্ব লোৱা ৫...Read article\nশিক্ষক দিৱসৰ তাৎপর্য\nমৃদুস্মিতা দেৱী, প্ৰধান শিক্ষয়িত্ৰী, মেধিপাৰা নিম্ন বুনিয়াদী বিদ্যালয়, ৰাণী শিক্ষা খণ্ড\n" শিক্ষক এডাল মমবাতিৰ দৰে যি নিজে গলি আনক পোহৰ দিয়ে..."|\n" Teachers are born not built .."\nশিক্ষক দিৱস হৈছে এনে...Read article\nমোৰ মণ্ডলৰ মহান শিক্ষাগুৰু জনৰ বিষয়ে কিছু কথা\nপ্ৰাঞ্জলি ভট্ট, মণ্ডল সমল কেন্দ্ৰ সমন্বয়ক, ৰাণী\nপৃথিৱীৰ সবাতোকৈ মহৎ বৃত্তি শিক্ষকতা।\n"শিক্ষক জন্মে। জোৰকৈ শিক্ষকতা কৰিবলৈ কাকো হেঁচা প্ৰয়োগ কৰিব নোৱাৰি।" ...Read article\nচুইটি মাহী লৈ চিঠি\nশ্ৰী অমন কুমাৰ দাস, শ্ৰেণী :পঞ্চম, বিদ্যালয়:৩০০নং ভুৰাপৰা প্ৰাথমিক বিদ্যালয়, শিক্ষা খণ্ড: ৰামপুৰ\nপোন প্ৰথমে মোৰ সেৱা গ্ৰহণ কৰিব। ঈশ্বৰৰ কৃপাত আমি কুশলে আছোঁ।আশা কৰোঁ আপোনাৰো মঙ্গল। ...Read article\nPHIROJA DAS, ASSTT TEACHER, CHHAYGAON ANCHALIK ME SCHOOL\nTeacher's day isaspecial day for the appreciation of teachers and may include celebrations to honor them for their special contributions inaparticular field area, or the community in general.\nMany countries celebrate their teachers day on 5th Octobor in conjunction with World Teachers day, which ...Read article\nঅতি সুন্দৰ হৈছে\nডঃ শৰৎ বৰকটকী , অধ্যক্ষ , নগাওঁ কলেজ\nঅতি সুন্দৰ হৈছে, কভিদ-১৯ ৰ সংক্ৰমণৰ সময়ত এনেদৰে অনলাইন আলোচনী প্ৰকাশ কৰাটো বৰ সহজ কথা নহয়....Read article\nগুৰুবাৰ্তা আলোচনীখনৰ দ্বিতীয় সংখ্যা\nগীতা গগৈ, সহ: শিক্ষয়িত্ৰী, ৩০০নংভুৰাপাৰা প্ৰাথমিক বিদ্যালয়। ৰামপুৰ\nগুৰুবাৰ্তা আলোচনীখনৰ দ্বিতীয় সংখ্যা পঢ়ি খুব ভাল লাগিল।আলোচনী খনত প্ৰকাশ পোৱা প্ৰতিটো শিতান সুন্দৰ আৰু মনোগ্ৰাহী হৈছে।আলোচনী খনত জঢ়িত সকলোলৈকে আন্তৰিক অভিনন্দন জনালোঁ। কোভিদ সৃষ্ট পৰিবেশত ছাত্ৰ ছাত্ৰীৰ শিক্ষা অবিৰত ৰাখিবৰ বাবে ....Read article\nবৰ ভাল হৈছে।এখন উন্নত মানৰ ই আলোচনী হৈছে....Read article\nগুৰুবাৰ্তা সম্পৰ্কত আমাৰ প্ৰতিক্ৰিয়া\nদিগন্ত কুমাৰ বড়া, স্নাতকোত্তৰ শিক্ষক, ভূগোল বিভাগ,ৰাজধৰ বড়া উচ্চতৰ মাধ্যমিক বিদ্যালয়, কামৰূপ (মহানগৰ)\nজিলা শিক্ষা আৰু প্ৰশিক্ষণ প্ৰতিষ্ঠান কামৰূপ আৰু সমগ্ৰ শিক্ষা, কামৰূপ অসমৰ যৌথ উদ্যোগত জিলা শৈক্ষিক অন্তঃকৰণ গোটৰ দ্বাৰা প্ৰকাশিত অনলাইন শৈক্ষিক পত্ৰিকা "গুৰুবাৰ্তা"ৰ ইতিমধ্যে দুটা সংখ্যা প্ৰকাশ ...Read article\nমৰমৰ, সদ্যঘোষিত হাইস্কুল শিক্ষান্ত আৰু উচ্চতৰ মাধ্যমিক পৰীক্ষাত উত্তীৰ্ণ সকলো পৰীক্ষাৰ্থী\nআখতাৰা বেগম, সহকাৰী শিক্ষয়িত্ৰী, চাংসাৰি বিদ্যাপীঠ হাইস্কুল\nমৰমৰ, সদ্যঘোষিত হাইস্কুল শিক্ষান্ত আৰু উচ্চতৰ মাধ্যমিক পৰীক্ষাত উত্তীৰ্ণ সকলো পৰীক্ষাৰ্থীলৈ আন্তৰিক অভিনন্দন জ্ঞাপন কৰিলোঁ। তোমালোকৰ অন্তৰৰ অৱস্থা আমি বাৰুকৈয়ে বুজিছো। ইমান দিনে পৰীক্ষা হোৱাৰ আশাত যি দিন ৰাতি এক কৰি পঢ়িলা ই....Read article\nআইদেউ সন্দিকৈঃ শিল্পী, তিনিওকালৰ\nসংস্থিতা শৰ্মা, দশম শ্ৰেণী, অসম জাতীয় বিদ্যালয়, নুনমাটি, গুৱাহাটী, দূৰভাষ- 9864386244\nচিনেমা এখনৰ নাম কোৱাৰ লগে লগেই মনলৈ অহা প্ৰথম মুখখন হৈছে চিনেমা খনৰ নায়ক বা নায়িকাগৰাকীৰ...Read article\nবিনীতা পাটোৱাৰী, সহ শিক্ষয়িত্ৰী ,বৰগাঁও, মিলনজ্যোতি এম ই স্কুল\nআই কনকলতা! তই কান্দিছনেকি ?\nনাকান্দিবিচোন,মোৰে শপত। ...Read article\nজয়ন্ত মণ্ডল, ৰঙিয়া জৱাহৰলাল শিশু বিদ্যালয়, শ্ৰেণী - পঞ্চম, ৰোল নং - ৩\nআজি আকৌ ওভতি যাম\nসময়ৰ সোতৰ বিপৰীতে...Read article\nভাৰতৰ স্বাধীনতা আন্দোলনত অসমীয়া নাৰীৰ ভূমিকা\nপূৰবী তালুকদাৰ, সহকাৰী শিক্ষয়ত্ৰী, বাখালাপৰা বাতাবাৰী এম ই স্কুল\nভাৰতৰ স্বাধীনতা সংগ্ৰামৰ ইতিহাসত নাৰীৰ অৱদান আৰু ত্যাগে এক নজিৰ সৃষ্টি কৰিছিল।ভাৰতীয়...Read article\nপ্রীতি চৰকাৰ, সহকাৰী শিক্ষয়ত্রী, শিলগুড়ি মজলীয়া বিদ্যালয়\nবৰষুণৰ স্পর্শত নুতন পাতবোৰত আন্দোলিত ঢৌ যেন বার্তাবহ এক ইঙ্গিত׀ সেউজীয়া পাতবোৰে...Read article\nমই আশা হীন\nবাস কৰো মানুহৰ শৰীৰ মনত।...Read article\nচিম্পু কলিতা, ফোন নং-৭৮৯৬৬৯৩৯৪৫\nমোৰ দেশত মৃত্যুৰ লানি নিচিগা সোঁ‌ত\nআজি চৌপাশে মৃত্যুৰ কিৰিলি।...Read article\nমই এজনী নাৰীয়ে কৈছোঁ\nচুমী দাস, সমন্বয়ক\nহয়, মই এজনী নাৰীয়ে কৈছোঁ।\nজন্মৰ আগতে উচ্চ প্ৰযুক্তিৰে,...Read article\nশ্ৰী গৌৰ চন্দ্ৰ বৰ্মন, এম.এ, বি.এড, মণ্ডল সমন্নয়ক, এচ.এচ.এ ৰানী শিক্ষা, খণ্ড\nহতাশাৰ সাগৰত পৰি মই\nবিছাৰি পোৱা নাই...Read article\nচবিন চন্দ্র নাথ, সহকাৰী শিক্ষক, মেকুৰীকুচি প্ৰাথমিক বিদ্যালয়\nকান্ধত ধৰাধৰিকৈ অজয় আৰু বিজয়ে শিমলু জোপাৰ তলৰ আলি বাটেৰে গৰুবোৰ খেদি খেদি...Read article\nমামনি কলিতা, সহকাৰী শিক্ষয়িত্ৰী, বেৰীগাওঁ প্ৰাথমিক বিদ্যালয়\nমেঘালী,কলৈ যোৱা? চাৰিআলিৰ মুৰত শিক্ষয়িত্ৰী গৰাকীয়ে শাৰী পাতি চাইকেল লৈ যোৱা শেষৰ জনী...Read article\nবেনজিন চুলতানা, গুৱাহাটী বিশ্ববিদ্যালয়, উদ্ভিদ বিজ্ঞান বিভাগ\nমোক নীৰৱতা লাগে,\nভাগৰি পৰিছো আজি...Read article\nতুমিয়েই মোৰ প্ৰথম তথা শেষ ভালপোৱা\nতুমিয়েই মোৰ প্ৰথম তথা শেষ প্ৰেম\nসত্য, নিভাঁজ, নিৰুপম...Read article\nআধুনিক অসমীয়া সমালোচনাৰ ধাৰা\nমিনাক্ষী মজুমদাৰ,ডি.এল.এড প্ৰশিক্ষাৰ্থী, DIET Kamrup\nউপন্যাস,চুটিগল্প আৰু প্ৰবন্ধাদিৰ দৰে সমালোচনা সাহিত্যও বৰ্তমান যুগৰ সাহিত্যৰ...Read article\nদিপাশ্ৰী দত্ত, সহকাৰী শিক্ষয়িত্ৰী, বঙৰা তালুকদাৰপাৰা বালিকা প্ৰাথমিক বিদ্যালয়, শিক্ষাখণ্ডঃ ৰামপুৰ, জিলাঃ কামৰূপ (গ্ৰাম্য)\nৰিকি আৰু বাৰ্বীৰ মনত আজি খুব স্ফূৰ্তি । সিহঁ‌তে আজি কিমান দিনৰ মূৰত যে শিৱসাগৰত...Read article\nঅপূৰ্ব কুমাৰ দাস, প্ৰঃ শিক্ষক, ৪২নং ভূৰ্কিবাড়ী প্রাঃ বিদ্যালয়।\nস্বাধীন যদিও আমি পৰাধীন\nমুক্ত মনে বিচৰণ কৰা,...Read article\nবিজয়া কলিতা, সহঃশিক্ষয়িত্ৰী, চম্পকনগৰ ছোৱালী মধ্য ইংৰাজী বিদ্যালয়\nহে বিজ্ঞ পিতৃ\nতোমাৰ মহিমা মণ্ডিতৰ মাপকাঠি...Read article\nকমলেশ্বৰ ডেকা , খণ্ড সমল ব্যক্তি (বি.আৰ.পি), হাজো শিক্ষাখণ্ড\nবি. এ. পৰীক্ষা পাছ কৰিবলৈ আৰু এটা বছৰ বাকী থকা অৱস্থাতে কৃপালে এখন ভেঞ্চাৰ হাইস্কুলত কেৰাণী চাকৰিত...Read article\nআমাক আৱৰি থকা উভচৰ আৰু সৰীসৃপ!\nপ্ৰণয় কিশোৰ বৰা, ডক্টৰেল গৱেষক, ৰাষ্ট্ৰীয় বিজ্ঞান শিক্ষা আৰু গৱেষণা প্ৰতিষ্ঠান, ভুৱনেশ্বৰ, পাৰমাণৱিক শক্তি বিভাগ, ভাৰত চৰকাৰ\nমোৰ মৰমৰ কণমানি বন্ধু বান্ধৱী সকল। মই জানোঁ যে তোমালোকে বৰষুণৰ বতৰত ভেকুলীবোৰে গাই থকা, ক্ৰোকিং (croaking) কৰি থকা শব্দ শুনিছা। আৰু গ্ৰীষ্মকালীন আবেলিবোৰত স্লিডাৰিং (slithering) কৰি থকা সাপবোৰ দেখিছা। তোমালোকে বাৰু কেতিয়াবা এই ধুনীয়া আৰু আকৰ্ষণীয় ...Read article\nট্ৰেকিং জানো আহক, ট্ৰেকিং কৰো আহক\nট্ৰেকিং হল খোজকঢ়াৰ এটা আনন্দপূৰ্ণ অভিজ্ঞতা যত এদিনতকৈ বেছিসময় বিভিন্ন ভিতৰুৱা অঞ্চল, পাহাৰ, পৰ্বত, জংগল আদিৰ প্ৰাকৃতিক দৃশ্য চোৱা, প্ৰকৃতিৰ সৌন্দৰ্য্য উপভোগ কৰাৰ লগতে নতুন ঠাই আৱিস্কাৰ কৰা হয়। ট্ৰেকিঙৰ খুব সুন্দৰ আভিধানিক সংজ্ঞা বিছাৰি পালো, যিটো প্ৰকৃত অৰ্থত সঁচা, সেইয়া হল ট্ৰেকিং মেডিটেচনৰ সমাৰ্থক।মেডিটেচনত যেনেকৈ মাথো নিজক উপলব্ধি কৰা যায় ট্ৰেকিংটো পাহাৰ পৰ্বত, প্ৰকৃতিৰ মাজত মাথো নিজক বিছাৰি পোৱা যায়।এয়া যেন এক সাধনা।ট্ৰেকিং দুভৰিৰে পাহাৰ পৰ্বত, পাহৰৰ ভিতৰুৱা ...Read article\nটকিঅ' অলিম্পিক ২০২০ত ভাৰত আৰু ৰাষ্ট্ৰীয় শিক্ষা নীতি ২০২০\nপৰাশৰ কলিতা, খেল সাংবাদিক আৰু ব্লগাৰ\nএজন ক্ৰীড়াবিদৰ জীৱনত এটা ডাঙৰ সপোন থাকে , এই সপোনটো হ'ল বিশ্বৰ সৰ্ববৃহৎ ক্ৰীড়া প্ৰতিযোগিতা অলিম্পিকত অংশগ্ৰহণ কৰাটো আৰু ... Read article\nচেম্পিয়ন কোন? এৰা পৰলীয়া বাটত আৰনিং কেবাং\nপ্ৰশান্ত শইকীয়া, প্ৰবক্তা, ডায়েট কামৰূপ\nচেম্পিয়ন কোন?—নিশ্চয়কৈ সোণোৱালী পদকত চুমা দি প'ডিয়ামৰ আটাইতকৈ ওপৰত থিয় দি থকাজন৷কিন্তু সকলোৱে সেই শীৰ্ষত উপনীত হ'ব...Read article\nসজীৱ ৰং ৰহইছ অন্তৰ্নিহিত হৈ থকা যি কাৰ্য্যত শিশুৱে আমোদৰ সন্ধান পায়, সেয়াই হ'ল খেল - ধেমালি\nগীতা গগৈ, সহ: শিক্ষয়িত্ৰী, ৩০০ নং ভুৰাপাৰা প্ৰাথমিক বিদ্যালয়, শিক্ষা খণ্ড:ৰামপুৰ\nসজীৱ ৰং ৰহইছ অন্তৰ্নিহিত হৈ থকা যি কাৰ্য্যত শিশুৱে আমোদৰ সন্ধান পায়, সেয়াই হ'ল খেল - ধেমালি ...Read article\nবন সংৰক্ষণ আৰু আনুসংগিক কিছু কথা\nমণ্টু মহন্ত, বিভাগীয় মুৰব্বী তথা সহযোগী অধ্যাপক, পাণ্ডু মহাবিদ্যালয়, গুৱাহাটী-১১\nধাৰণা : সাধাৰণ দৃষ্টিত আমাৰ চকুৰ আগত থকা সেউজীয়া বৃক্ষ সমুহৰ সমষ্টিয়েই আমাক বন বননিৰ ধাৰণা দিয়ে । যদি এখন ঠাইৰ বননিৰ পৰিমাণ কমি যায় তেনেহ'লে স্বাভাবিক ভাবেই আমি অলপ হ'লেও সতৰ্ক ...Read article\nহাতে কামে কৰি বিজ্ঞান শিকো আহা\nৰমেন্দ্ৰ মেধি, শিক্ষা বিষয়া\nহাতে কামে কৰি বিজ্ঞান শিকো আহা ...Read article\nঅসমীয়া লোক-সংস্কৃতিত জাপি\nজাহিদুল ৰহমান, মণ্ডল সমল কেন্দ্ৰ সমন্বয়ক, কৰৰা\nঅসমীয়া সংস্কৃতিৰ বাৰেবৰণীয়া পথাৰখনত অসমৰ গাৱঁ‌লীয়া জীৱনৰ সুকুমাৰ কলা প্ৰীতিৰ পৰিচয় ফুটি ওলায় লোক শিল্প সমূহত। কেৱল দৈনন্দিন জীৱনতে ...Read article\nকমৰেড বিষ্ণুপ্ৰসাদ ৰাভাৰ আদৰ্শবোধ\nপ্ৰদীপ কলিতা, ৭০০২৩৬৯৮৫১\nঅসমৰ সাহিত্য -সংস্কৃতিৰ জগতখনৰ সৈতে একাত্মক হৈ যোৱাৰ সমান্তৰালকৈ বিভিন্ন জনগোষ্ঠী আৰু জাতি সত্তাৰ মাজত ঐক্য-সম্প্ৰীতি প্ৰতিষ্ঠা কৰি...Read article


বিভীষিকা (গদ্য চিত্ৰনাট্য) – পৰশমণি কাশ্যপ - সাহিত্য ডট অৰ্গ\nবিভীষিকা (গদ্য চিত্ৰনাট্য) – পৰশমণি কাশ্যপ\nজ্যোতি চিত্ৰবনত এখন চিনেমাৰ ছেট৷ ডাইৰেক্টৰে নিৰ্দেশনা দি থাকে৷ সকলোৱে পৰিবেশ সৃষ্টিত মনোনিবেশ কৰিছে৷ কেমেৰামেন জনে এংগল মিলাই আছে৷ লাইটমেন, মাইকমেন সকলো বিজি৷ স্পটবয় দুজনৰ লৰাঢপৰা৷ তপা ডাইৰেক্টৰে ল’ৰামতীয়া সহকাৰীজনক কিবা বুজাই আছে৷ মুৰটো লৰাই লৰাই সহকাৰী পৰিচালকে হয়ভৰ দিছে৷ যেন সকলো বুজিছে৷ অলপ আতৰত পেটুৱা প্ৰযোজকে বহি আলেখলেখ চাই আছে৷ শিশুৰ বাবে কৰা চুটিছবি এখনৰ শ্বুটিং চলি আছে৷\nক্ষীণ, ডঢ়ীয়া, জখলা হেন ৰাইটাৰজন উত্তেজিত হৈ পৰিছে৷ চিত্ৰনাট্য, সংলাপ সকলো তেওঁৰ৷ তেওঁৰ জীৱনৰ এয়া প্ৰথম সফলতা৷ পিন্ধনত এটা পাঞ্জাবী, কপালত দীঘলকৈ এটা ৰঙা ফোট৷ কেমেৰাৰ ক্লোজআপত স্পটত এডাল প্ৰকাণ্ড গছৰ তলত অলপ মুকলি ঠাই৷\nষ্টাৰ্ট ! চাউণ্ড লাইট কেমেৰা একচন!\nসকলো ডাইৰেক্টৰৰ চিঞৰত সচকিত হ’ল৷ অলপ আঁতৰত কেইটামান সৰু ল’ৰা৷\n: যোৱা, অল দা বেষ্ট৷ – সহকাৰী জনে ল’ৰাজাকক কলে৷\nদীপু: একেবোৰ খেলাকে সদায় সদায় কিমান খেলিবি অ’ ! এইবোৰ খেলা মোৰ ভাল নলগা হৈছে৷\nজিতু: ঠিকেই কৈছ অ’ দীপ৷ মোৰো ভাল নলগা হৈছে৷ বাৰু বলচোন৷\nদীপু: ইহঁত কোনো অহা নাই দেখোঁন৷ মাতোগৈ ব’ল৷\nজিতু: অ’ বল৷\n: এক্সেলেণ্ট এক্সেলেণ্ট৷ – ডাইৰেক্টৰে চিঞৰি উঠে৷ লগে লগে কেইটামান ক্লেপ৷ অভিনেতা লৰা দুটাৰ মুখত হাঁহি বিৰিঙি উঠে৷\nদীপু: ঐ বিতু¸ ঐ ৰাজু¸ মুন তহঁতে নেখেল নেকি? আহ আকৌ৷ – সি চিঞৰি উঠে ৷\nজিতু: ঐ বাবলু নাহ কিয়৷ সোনকালে আহ৷ – হাতবাউলি মাতে৷\n: গৈ আছো৷ – কেমেৰাই কাভাৰ কৰাৰ বাহিৰৰ পৰা শিশু কণ্ঠ ভাহি আহে৷\nক্লেপ ক্লেপ !\nসৰু ল’ৰা আটাইকেইটা কেমেৰাৰ আগলৈ আহে৷\nজিতু: তহঁতে একো নানিলি যে৷ কি আজি একো নেখেল নেকি?\nবাবলু: এ কিয় নেখেলিম! নিশ্চয় খেলিম৷ পিছে সদায় সদায় একেবোৰ খেলাখেলি আমনি লাগিছে অ’৷\nৰাজু: ঠিকেই কৈছ অ’ বাবলু৷ মোৰো এইবোৰ খেলা সদায় সদায় খেলি থাকিবলৈ মন নোযোৱা হৈছে৷ তহঁতে কিবা এটা নতুন খেলা উলিয়া না৷\nবিতু: আমাৰো মন নোযোৱা হৈছে৷\nমুন: সচাকৈ কিবা এটা উলিয়া না৷\nজিতু: তেনেহলে কি খেলিবি?\n(কেমেৰা ক্লোজআপ৷ সৰু লৰা আটাইকেইটা চিন্তাক্লিষ্ট)\nজিতু: পাইছো পাইছো !\nদীপু: কি পাইছ ?\nজিতু: খেল বিচাৰি পাইছো ৷\nমুন: কি ?\nৰাজু: ক’ না কি পাইছ?\nজিতু: এটা নতুন খেল৷ বঢ়িয়া জমিব৷ – তাৰ মুখত বিজয়ৰ হাঁহি৷\nবিতু: ক’ কি খেল৷ আমাক কিয় ৰহস্যত ৰাখিছ? ক’ না সোনকালে\nজিতু: শুনিবি ?\nবিতু: ক’ ৷\nজিতু: টেৰ’ৰিষ্ট! – তাৰ মুখখন গম্ভীৰ ৷\nৰাজু: টেৰ’ৰিষ্ট৷ – তাৰ মুখত বিস্ময় ৷\n: মানে…৷ – দীপু¸ মুন¸ বাবলু¸ বিতুৰ মুখতো বিস্ময়৷\nজিতু: মানে গুলিয়াগুলি৷ আৰে টিভিত দেখা নাই নেকি? ধিচকিয়াও৷ – সোঁহাতৰ দুটা আঙুলি লগ কৰি বন্দুক টোৱাই দিয়াৰ ভংগী তাৰ৷\nজিতু: আৰৰে নিউজত দেখা নাই? গতিকে আমি গুলিয়াগুলি খেলিম৷ খেলিম মানে নাটক কৰিম৷ – ধুৰ্ত চাৱনি তাৰ৷ আজিকালিৰ শিশু, তামাম স্মাৰ্ট৷\nবাবলু: অ’ গুলিয়াগুলি৷ মজা মজা৷ বৰ ভাল হব বৰ ভাল হব৷ – ফুৰ্তিতে জপিয়াই উঠে সি৷\nজিতু: ব’ল তেনেহলে৷\nবিতু: ব’ল বল খেলোগৈ৷\nদীপু: ৰবি গুলীয়াগুলী খেলিবি কেনেকৈ? – জিতুৰ হাতত ধৰি ৰখাই দিয়ে৷ মুখত তাৰ চিন্তাৰ ৰেশ৷\nবিতু: অ’তো, ভবাই নাছিলো\nৰাজু: কেনেকৈ খেলিম?\n(কেমেৰা ক্লোজআপ৷ ইজনে সিজনৰ মুখলৈ চাই থাকে৷ )\nদীপু: মই কওঁ শুন৷ – আটাইকেইটা তাৰ কাষচাপি আহে৷\nমুন: বঢ়িয়া হব বঢ়িয়া হব৷ – ফুৰ্তিত জপিয়াই উঠে৷\nবাবলু: মই মোৰ টমিগানটো আনোগৈ ৰ’৷ –\nৰাজু: ময়ো আনোগৈ৷ – দুৰ্গাপুজাৰ পুতলা পিষ্টলকেইটালৈ মনত পৰে সিহঁতৰ৷\nক্লেপ ক্লেপ !!\n: এক্সেলেণ্ট বয়জ৷ গুড জব৷ – আকৌ এবাৰ ডাইৰেক্টৰে চিঞৰি উঠে৷\nসহকাৰীজন দৌৰি লৰাকেইটাৰ ওচৰলৈ যায়৷ নেক্সট দৃশ্যটো বুজাব লগা আছে৷ মেকআপ আৰ্টিষ্টজন আগুৱাই আহে৷ মুন আৰু বিতুৰ মুখত দিয়ে বুঢ়াৰ গেটআপ৷\nমুন: কাকতী, বৰ ভাগৰ লাগিছেহে৷ এই গছজোপাৰ তলত অলপ সময় বহোঁ আহক৷\nবিতু: অ’ বহোঁ আহক৷ – প্ৰকাণ্ড গছজোপাৰ ছাঁত জিৰণি লবলৈ গছৰ গুৰিত বহে দুয়ো৷\nমুন: কাকতী, আজিৰ পেপাৰ পঢ়িছেনে?\nবিতু: নাই পঢ়াহে৷ এনেয়ে ওপৰে ওপৰে চকু ফুৰাই আহিছো৷ কিবা বিশেষ খবৰ আছে নেকি?\nমুন: অ’ তো¸ আজি পেপাৰত দিছে৷ কালি গণৰাজ্য দিৱসৰ দিনা দিন দুপৰত পাকিস্তানী উগ্ৰবাদীয়ে হেনো বোমা বিস্ফোৰণ ঘটাই কাশ্মীৰৰ সংসদ ভৱন উৰুৱাই দিছে৷ আমাৰ ইয়াতো যে একো অঘটন নঘটিবলৈ আছে, তাৰ কি মানে আছে? – তাৰ চিন্তাক্লিষ্ট মুখ৷\nকেমেৰা পজদ্ ৷ এচিষ্টেণ্টজন দৌৰি আহে ৷ নেক্সট চিন ৰাজু আৰু বিতু৷ দুয়োৰে গেটআপ টেৰ’ৰিষ্ট৷ হাতত উদ্যত ৰিভলভাৰ৷\nমুন: উ উ উগ্ৰপন্থী৷ – বিতুৰ গাত ধৰি কলে৷ দুয়োৰে চকুত ভয়াৰ্ত চাৱনি৷\nৰাজু: নিৰ্ভুল লক্ষ্য৷ ঠিক কপালত গুলী লাগিছে৷ – ফোপাই থাকে৷ যেন বহু দুৰৰ পৰা দৌৰি আহিছে সিঁহত৷ ঠাইখিনি নিৰাপদ৷ অলপ আশ্ৰয় লব ইয়াতে৷\nদীপু: সি আৰু নাবাচে৷ বেটা এম এল এ হব গৈছিল৷ আমাৰ বিৰুদ্ধে কয়৷ – কণ্ঠত তাৰ উত্তেজনা\nৰাজু: কোন কোন তহঁত৷ – কুচি মুচি বহি থকা বুঢ়া দুজন চকুত পৰে তাৰ৷\nবিতু: অ’ ওচৰৰে মানুহ৷ – কণ্ঠত ভয়\nদীপু: কিয় আহিছিলি ইয়াত? – দবিয়াই উঠে\nবিতু: ফু ফু ফুৰিবলৈ\nৰাজু: পুলিচে খেদিছে৷ আমাক আশ্ৰয় দিবিনে নিদিয়? আমাৰ কথা কবি নেকি কাৰোবাক? – ৰিভলভাৰৰ নল টোৱাই কৈ উঠে\nমুন: ন নকও\nদীপু: বল তহঁতৰ ঘৰলৈ৷ কুইক৷\nডাইৰেক্টৰৰ টেটুফলা চিঞৰ৷\nফুটেজখিনি এবাৰ কেমেৰাত চাই কৈ উঠে তেওঁ, ‘গুড’\nআকৌ ক্লেপ !!\nপুনৰ এচিষ্টেণ্টজনৰ ব্যস্ততা৷ নেক্সট শ্বটৰ প্ৰস্তুতি৷ বাবলু আৰু ৰাজুৰ গাত পুলিচৰ গেটআপ৷\nজিতু: হেণ্ডচ্আপ৷ – পিছে পিছে বাবলুৰ এলাৰ্ট পজ\nৰাজু: ঐ পুলিচ৷ – দৌৰাদৌৰি আৰম্ভ\nথা থাই…ধিচকিয়াও ধিচকিয়াও…৷ – গুলীয়াগুলি আৰম্ভ৷\nদীপু: আস…৷ – মাটিত বাগৰি পৰে৷ হয়তো কান্ধত গুলী লাগিছে৷\nৰাজু: অফিচাৰ¸ আমাক যাবলৈ দিয়ক৷ নহলে মই গুলিয়াই ইয়াৰ মুৰৰ খোলা উৰুৱাই দিম৷ – তাৰ কপা কপা কণ্ঠ৷ ৰিভলভাৰৰ নলৰ আগত বুঢ়া দুজনৰ মূৰ৷ যিকোনো মুহুৰ্ততে গুলী ফুটিব পাৰে৷ পুলিচ অলপ কিংকৰ্তব্যবিমুঢ়৷ ৰিভলভাৰৰ লক্ষ্যত দুই টেৰ’ৰিষ্ট৷\nৰাজু: দীপু¸ উঠ৷ হাৰি আপ¸ পিষ্টল তুলি লট৷ ধৰ৷ – অতি সাৱধানতাৰে উঠাবলৈ চেষ্টা কৰে তাক৷\nকেমেৰা ক্লোজআপ: অলপ টেকনিক৷\nধিচকিয়াও ধিচকিয়াও! ৰাজুৰ হাতত ধৰি উঠিব খোজা দীপুৰ মৃত্যু হয়৷ ৰাজুও বাগৰি পৰে৷ বাও হাতত গুলী লাগিছে৷ যদিও এতিয়াও পিষ্টল তাৰ হাতত৷ কৌশলেৰে বাগৰ সলাই বাও ভৰিৰ এটা কিক্ আৰু সৰি পৰিল অফিচাৰৰ হাতৰ ৰিভলভাৰ৷ আৰু এটা শব্দ আস: ৷ ৰাজুৰ হাতৰ পিষ্টল অফিচাৰৰ কপালত৷ কিংকৰ্তব্যবিমুঢ় চিপাহী বাবলু৷\nৰাজু: হা হা হা হা অফিচাৰ এতিয়া তোক কোনে বচাব ক’? এতিয়া মই গুলিয়াই তঁহত দুয়োৰে লাওখোলা উৰুৱাই দিম৷ তই মোৰ সতীৰ্থক হত্যা কৰিলি৷ তোক মই৷ – ট্ৰিগাৰ ডবাই দিয়ে৷\nকাট কাট !!\nশ্বট ৰিটেক !!\nপৰিচালকৰ টেটুফলা চিঞৰ৷ আকৌ ললে একচন চিন৷ একচন ডাইৰেক্টৰ নাই৷ এইবাৰ ডাইৰেক্টৰে নিজেই বুজাই চিনটো৷\nএটা কোণৰ পৰা মুন দৌৰি আহে আৰু ৰাজুক পিছপিনৰ পৰা সাবটি ধৰে৷\nথা থাই৷ -ৰাজুৰ গুলি লক্ষ্যভ্ৰষ্ট৷\nধিচকিয়াও ধিচকিয়াও ধিচকিয়াও ধিচকিয়াও\n– দুয়োজন পুলিচৰ হাতৰ বন্দুক একেলগে গৰজি উঠে৷ একো শব্দ নকৰাকৈ ৰাজু বাগৰি পৰে৷ তাৰ গাটো চালনি বনি গৈছে৷ হঠাৎে অলপ আতৰত বিতু বাগৰি পৰিল৷ যধেমধে কাউণ্টাৰ এটাকত নিহত এজন বৃদ্ধ৷\nমুন দৌৰি যায় বিতুৰ ওচৰত৷ কিংকৰ্তব্যবিমুঢ় আৰক্ষী৷ মাথো এটা মুহুৰ্ত৷ তাৰ পিছত অফিচাৰ সজাগ৷\nমুন: চাৰ কাকতী? – ভয়াৰ্ত চাৱনি¸ বুকুত উৎকণ্ঠা\nজিতু: আমি দু: খিত৷ কাউণ্টাৰ এটাকত তেখেতৰ মৃত্যু হল\nমুন: মই এতিয়া ঘৰলৈ গৈ কি কম! দুয়ো একেলগে ওলাই আহিছিলো৷ – কন্দনামুৱা হৈ পৰে\nমুন: কাকতী¸ এয়া কি হৈ গল!\nজিতু: ধৈৰ্য্য ধৰক৷ উই আৰ হেল্পলেচ৷ আপুনি এবাৰ থানালৈ যাব লাগিব৷ – মুনৰ কান্ধত টুকুৰিয়াই কৈ উঠে জিতুৱে৷\nবাবলু: চাৰ কথাটো ভাল নহব নেকি? এজন মৰিলেই৷ যদি কৈ ফুৰে…গতিকে ফেক…\n-ৰাজু দীপু…হঠাৎে বাহিৰৰ পৰা পুৰুষ কণ্ঠ এটা ভাহি আহে৷\nচিঞৰি উঠে ডাইৰেক্টৰে৷\n: কোনে এনেকৈ বেবাইছে? এয়া ভাওনা নহয়তো৷ শ্বুটিং হয় ভাই৷ – ডাইৰেক্টৰৰ খং৷ সেমেনা সেমেনি কৰি আছে ৰাইটাৰজনে৷ এক্টিং কৰাৰ একো এক্সপেৰিয়েঞ্চ নাই তেওঁৰ৷ স্ক্ৰিপ্ট লেখাৰ সুবাদতে ৰোলতো কৰিব খুজিছিল তেওঁ৷ একো নাই ফাৰ্ষ্টটাইম শ্বট এন জি হয়েই৷ মনতে ভাবে৷ ডাইৰেক্টৰৰ ইচাৰালৈ ৰেডী তেও৷\nঅলপ আতৰত ডাইৰেক্টৰৰ এচিষ্টেণ্টজনৰ মুখ ক’লা পৰা৷ আচলতে এই ৰোলটো সিয়েই কৰিব খুজিছিল৷ ৰাইটাৰতকৈ ভালকৈয়ো কৰিব পাৰিলেহেঁতেন৷ কিন্তু খিংখিঙিয়া ডাইৰেক্টৰক কোৱাৰ সাহস নাই তাৰ৷ কেলেহুৱা ডাইৰেক্টৰৰ ওপৰত খং উঠে তাৰ৷ এইখন মুৰা স্ক্ৰিপ্ত লিখিছে৷ প্ৰযোজকৰ বন্ধু নোহোৱা হলে ইমান দেৰি লাঠ মাৰি খেদিলেহেঁতেন৷\nএকচন !! আকৌ ডাইৰেক্টৰৰ টেঁটুফলা চিঞৰ৷ কেমেৰা ক্লোজআপ…\nমৃতদেহ তিনিটা পৰি আছে৷ মুনে কান্দি আছে৷ জিতু আৰু বাবলুৰ হাতত বন্দুক\n: ৰাজু¸ দীপু কি কৰি আছ তহঁতে৷ – বাহিৰৰ পৰা চিঞৰি মাতি আকাশ খুৰা সোমাই আহে৷ – স্প্ৰীঙৰ দৰে জপিয়াই থিয় হল মৃতদেহ তিনিটা৷ গাত ধূলি বালি৷ ৰক্তাক্ত ৰঙৰ দাগ চোলাত৷\nআকাশ: জিতু¸ তঁহতে এইবোৰ কি কৰিছ? গাত ধূলি বালি কিয়? আৰু গাত এইবোৰ কি ৰঙা ৰং সানিছ৷ – আচৰিত হয় আকাশ৷ ৰাজু¸ বিতুৰ গাৰ ৰঙবোৰ হাতেৰে চুই চালে৷\nমুন: আমি খেল খেলিছো খুৰা৷ – দৌৰি আকাশৰ কাষলৈ আহে৷ শিশুসুলভ কণ্ঠ৷\nআকাশ: খেল? কি খেল? – আচৰিত হোৱা ভংগী তাৰ\nজিতু: আমি টেৰ’ৰিষ্ট টেৰ’ৰিষ্ট খেলিছো খুৰা৷\nআকাশ: কিইইই টেৰ’ৰিষ্ট? – দুচকু বহল তাৰ, বিস্মিত চাৱনি৷\nৰাজু: সদায় একেবোৰ খেল খেলি আমনি লাগিছে বাবেহে খেলিছো খুৰা৷ – কৈফিয়ৎৰ সুৰ কণ্ঠত৷\nআকাশ: তহঁতে টেৰ’ৰিষ্ট কি জান? – কণ্ঠ গভীৰ\nজিতু: গুলিয়াগুলি¸ মাৰ্ডাৰ¸ ব’মব্লাষ্ট…৷ – আকাশৰ মুখলৈ চাই কয়\nআকাশ: নহয়¸ টেৰ’ৰিজম এটা ডাঙৰ সমস্যা ৷ ই আমাৰ দেশৰ বৰবিহস্বৰূপ৷ টেৰ‘ৰিজমে কোনো এখন দেশ ধ্বংস কৰি পেলাব পাৰে৷\nদীপু: বাপৰে…৷ – মুখত হাত দিয়ে৷ বাকীবোৰেও\nআকাশ: শুনা তোমালোকে৷ – আটাইকে ওচৰলৈ মাতে৷ কাষচাপি আহে সৰু লৰাকেইটা৷\nকেমেৰা ক্লোজআপ৷ আকাশৰ মুখত ফ’কাছ৷ আকাশৰ মুখ গম্ভীৰ৷ কণ্ঠ উদাত্ত৷\nআকাশ: টেৰ’ৰিজম বা সন্ত্ৰাসবাদ কোনো ধেমালি নহয়৷ ই সমাজৰ মেলেৰীয়া সদৃশ মহামাৰী স্বৰূপ৷ সন্ত্ৰাসবাদে সমাজলৈ অস্থিৰতা আনি দিছে৷ দেশ কৰিছে দুখীয়া¸ অনুন্নত৷ জনসাধাৰণক কৰিছে জুৰুলা¸ মানুহক কৰিছে অমানুহ৷ সমাজক বিয়পাইছে বিভীষিকা৷ গতিকে তোমালোকে সন্ত্ৰাসবাদৰ মাজত নোসোমাবা৷ কিয়নো তোমালোকেই সমাজৰ মাজৰ পৰা আঁতৰাব লাগিব সন্ত্ৰাসবাদ৷\nডাইৰেক্টৰৰ টেটুফলা চিঞৰ৷ উচপখাই উঠে আকাশৰূপী ৰাইটাৰ৷\nহেৰি গোঁসাই¸ নমস্কাৰ কৰিছোঁ৷ অলপ ভাল কৰকনা এক্সপ্ৰেচন৷ এই বাচ্ছাকেইটাই ভাল কৰিছে৷ আপুনি অলপ ট্ৰাই কৰক৷ খিঙখিঙীয়া ডাইৰেক্টৰে চিনটো বুজাই তেওক৷ পেটে পেটে খং উঠে ৰাইটাৰৰ৷ লাজো লাগে৷ একো নাই বাৰু৷ ফাৰ্ষ্ট টাইমটো৷ নেক্সট এই কেলেহুৱা ডাইৰেক্টৰকে নলয়৷ প্ৰযোজক তেওঁৰ বন্ধু৷\n– এতিয়া বুজিছেনে৷ – তপা মুৰটো চুই সোধে ডাইৰেক্টৰে৷ ৰাইটাৰে মুৰ দুপিয়ালে৷\nএই আনপ্ৰফেচনেল মানুহৰ লগত এয়ে দিগদাৰ৷ বহুত বুজাব লাগে৷ আৰে ভাই ৰাইটাৰ মানুহ স্ক্ৰিপ্ট লিখি থাক না¸ কেমেৰাৰ সমুখলৈ কিয় আহিব লাগে! পেটে পেটে হাঁহিও উঠে ডাইৰেক্টৰৰ৷\nআকাশক আবৰি সৰু লৰা কেইটা ৰৈ থাকে৷ আকাশে কৈ থাকে৷\nআকাশ: এইটো পেলাই দিয়া৷ ই কোনো সমস্যা সমাধান নকৰে¸ বৰং ই সমস্যা জটিলহে কৰি তোলে৷ আৰু এইবোৰেই সন্ত্ৰাসবাদত অৰিহনা যোগায়৷ গতিকে তোমালোকে এইবোৰ হাতত নলবা পেলাই দিয়া৷ – জিতুৰ হাতৰ পুতলা পিষ্টলটো আঙুলিয়াই কয় আকাশে৷\nসৰু লৰাকেইটাই পুতলা পিষ্টল দলিয়াই দিয়ে৷\nকেমেৰা ক্লোজআপ: আকাশৰ লগতে সৰুলৰা কেইটা ফ’কাছ৷\nআকাশ: বেছ এতিয়া তোমালোকে কাণত ধৰি শপত খোৱা৷ – আটাইকেইটা লৰাই কাণত ধৰে৷ আকাশৰ লগে লগে কৈ উঠা বহা কৰে৷\n“আমি আজিৰ পৰা সন্ত্ৰাসবাদ নেখেলোঁ৷ আমি বুকুৰ তেজেৰে হাত ৰাঙলী কৰিব নিবিছাৰোঁ৷ আমাক সন্ত্ৰাসবাদ নালাগে৷ আমি মানুহ হব খোজোঁ৷ ’\nপ্ৰতিধ্বনিত হৈ থাকে কথাখিনি৷ সৰু ল’ৰাকেইটা ফ্ৰিজ হৈ থাকে৷\nক্লোজআপ কেমেৰা৷ আকাশ ফ’কাছ৷\nআকাশ: আজিৰ পৰা…আজিৰ পৰা তোমালোকে গুলিয়াগুলি¸ সন্ত্ৰাসবাদ নেখেলিবা৷ তাতকৈ তোমালোকে এই নীলা আকাশখনলৈ চাবা৷ তেতিয়া তোমালোকৰ মনবোৰ আকাশৰ দৰে বিশাল হব আৰু তোমালোকে হাতত পুতলা পিষ্টল লোৱাৰ সলনি ফুল তুলি লবা৷ চোৱাচোন ফুলবোৰ কিমান ধুনীয়া৷\n(কেমেৰা ঘূৰিব৷ ফ‘কাচ এখন সৰু ফুলনি৷ নেক্সট ফ’কাচ আকাশখন৷ সন্ধিয়াৰ ডুবিব ধৰা ৰঙা বেলিটো ফ’কাচ)\nআকাশ: গধূলি হল৷ এতিয়া ঘৰলৈ বলা৷ তোমালোকে পঢ়াশুনা কৰাগৈ৷ তোমালোকেই আমাৰ ভবিষ্যত৷ ভালদৰে পঢ়াশুনা নকৰিলে মানুহ হবা কেনেকৈ! আৰু মানুহ হব নোৱাৰিলে সমাজৰ পৰা সন্ত্ৰাসবাদ বিভীষিকা আঁতৰাবা কেনেকৈ! – সৰু লৰাকেইটাক সাবটি প্ৰস্থানৰ ভংগীত ফ্ৰিজ হৈ যায়৷\n(অলপ সময় নিৰবতা)\n: এক্সেলেণ্ট এক্সেলেণ্ট৷ ক্লেপ ক্লেপ৷ – ডাইৰেক্টৰৰ চিঞৰৰ লগেলগে অসংখ্য হাততালি৷ দৌৰি আহিল ডাইৰেক্টৰ৷ মুখত তেওৰ সন্তুষ্টি৷\nডাইৰেক্টৰ: চুপাৰ হিট৷ চুপাৰ ডুপাৰ হিট৷ গুড জব৷ ৱেল ডান অল৷ পেকআপ- ডাইৰেক্টৰ খুচ সকলোৰে কামত৷\nৰাইটাৰৰ চকুত চিকমিকনি৷ যাহওক প্ৰথম প্ৰজেক্ট কমপ্লিট৷ ডাইৰেক্টৰক হঠাতে ভাল লাগি যায় তেওঁৰ৷\nইতিমধ্যে কেমেৰামেন¸ লাইটমেনে সামৰিছে৷ সৰু লৰাকেইটাৰ অভিভাবক কেইজনে ডাইৰেক্টৰক ধন্যবাদ দিছে৷ ৰাইটাৰৰ শলাগ লৈছে৷ আমন-জিমনকৈ চাই আছে এচিষ্টেণ্টজনে৷ কোনেও তাক পাত্তা দিয়া নাই৷ ডাইৰেক্টৰে লক্ষ্য কৰে৷ তেওঁ অভিজ্ঞ ৷ তেওঁ হাত বাউলি এচিষ্টেণ্টজনক কাষলৈ মাতিলে ৷\n: চিন্তা নকৰিবা¸ ফিল্ম এণ্ডিঙৰ ৰিচাইট খিনি তুমি কৰিবা৷ তাৰ হাতত এটা পেজ দিয়ে ৷ শেষ মুহুৰ্তত ডিচিছন লৈছে এয়া ফিল্ম মজা হব৷ হঠাতে এচিষ্টেণ্টৰ ভাল লাগে৷ যাহওক ডিৰেক্টৰ চাৰে তাৰ ভইছটোকতো ফিল্মত লব৷\nউপসংহাৰ: প্ৰিয় দৰ্শক এয়া আছিল নিকম্মা কাশ্যপৰ কাহিনীৰ নাট্যৰূপ৷ ডাঢ়ি নগজোতে টেনত পঢ়ি থাকোতেই ২০০২ চনতে স্কুল উইকত নাটক কৰিছিল৷ পুতলা বন্দুকৰ শিশুমনত প্ৰভাব… নিকম্মাই বেছি নাজানে৷ হয়তো এনেদৰেই এচিষ্টেণ্টে ৰিচাইট কৰিব লগা স্ক্ৰিপ্তখন থাকিব লাগিছিল৷ নতুনকৈ এইতো লাইনত আহিছে সি৷ বেচেৰাই নাজানিলে যে তাৰ ৰিচাইটখিনি মুল ছবিত নাথাকিবই৷ দি এণ্ড৷ ৷\n← অনুবাদ সাহিত্য: ইপাৰৰ ভাষা সিপাৰে, একেলগে – জ্যোতিৰূপম দত্ত


ৰাজা হৰিশ্চন্দ্ৰ (চলচ্চিত্ৰ) - অসমীয়া ৱিকিপিডিয়া\nপ্ৰথম ভাৰতীয় বোলছবি\nৰাজা হৰিশ্চন্দ্ৰ (মাৰাঠী: राजा हरिशचनद्र) হ'ল দাদাচাহেব ফাল্কেৰ দ্বাৰা প্ৰযোজিত তথা পৰিচালিত প্ৰথম ভাৰতীয় পূৰ্ণদৈৰ্ঘ্যৰ নিৰ্বাক চলচ্চিত্ৰ। ১৯১৩ চনত মুক্তিপ্ৰাপ্ত এই চলচ্চিত্ৰখনৰ কাহিনী ভাৰতীয় পৌৰাণিক চৰিত্ৰ ৰজা হৰিশ্চন্দ্ৰৰ জীৱনৰ ওপৰত ভিত্তি কৰি নিৰ্মাণ কৰা হৈছে।\nদত্তাত্ৰেয় দামোদৰ ডাবকে\nত্ৰৈম্বক বি. টেলং\n৩ মে' ১৯১৩ (1913-05-03)\n6 অৱশিষ্ট প্ৰিণ্ট\nচলচ্চিত্ৰখনৰ কাহিনী ভাৰতীয় পৌৰাণিক চৰিত্ৰ ৰজা হৰিশ্চন্দ্ৰৰ জীৱনৰ ওপৰত ভিত্তি কৰি নিৰ্মাণ কৰা হৈছে। চলচ্চিত্ৰৰ আৰম্ভণিতে ৰাজা ৰবি বৰ্মাই অঁকা পত্নী-পুত্ৰ সহিতে হৰিশ্চন্দ্ৰৰ এখন চিত্ৰ দেখুওৱা হৈছে। ধাৰ্মিক ৰজা হৰিশ্চন্দ্ৰই কিদৰে বিশ্বামিত্ৰক দিয়া প্ৰতিশ্ৰুতি ৰক্ষাৰ্থে তেওঁ নিজৰ ৰাজ্য, পত্নী তথা সন্তানক বলিদান কৰিছিল, সেই কাহিনীকে কেন্দ্ৰ কৰি এই চলচ্চিত্ৰ নিৰ্মাণ কৰা হৈছে। চলচ্চিত্ৰখনৰ শেষৰফালে হৰিশ্চন্দ্ৰৰ সত্য ৰক্ষাৰ নীতিত মুগ্ধ হৈ দেৱতাসকলে তেওঁৰ পূৰ্ব গৌৰৱ তথা পৰিয়ালক ঘূৰাই দিযে।\nদত্তাত্ৰেয় দামোদৰ ডাবকে নামৰ এজন মাৰাঠী মঞ্চ অভিনেতাই ৰজা হৰিশ্চন্দ্ৰৰ ভূমিকাত অভিনয় কৰিছিল। হৰিশ্চন্দ্ৰৰ পত্নী তাৰামতীৰ ভূমিকাত আন্না সালুঙ্কে নামৰ এজন পুৰুষ অভিনেতাই কৰিছিল। দাদাচাহেব ফাল্কেৰ পুত্ৰ বালচন্দ্ৰ ফাল্কেই হৰিশ্চন্দ্ৰৰ পুত্ৰ ৰোহতাশৰ ভূমিকাত অভিনয় কৰিছিল।\nৰাজা হৰিশচন্দ্ৰ চলচ্চিত্ৰৰ এটি দৃশ্য\nদাদাচাহেব ফাল্কে, পাছলৈ যি ভাৰতীয় চলচ্চিত্ৰৰ জনক হিচাপে পৰিগণিত হৈছে, এই চলচ্চিত্ৰৰ প্ৰযোজক তথা পৰিচালক আছিল। তেওঁ দাদৰ ঘাইপথত তেওঁৰ ষ্টুডিঅ'তেই এই চলচ্চিত্ৰৰ নিৰ্মাণকাৰ্য আৰম্ভ কৰিছিল। এই চলচ্চিত্ৰখন দাদাচাহেব ফাল্কেৰ দ্বাৰা নিৰ্মিত প্ৰথমখন পূৰ্ণদৈৰ্ঘ্যৰ চলচ্চিত্ৰ। ৪০ মিনিট সময়ৰ তথা ৩৭০০ ফুট দৈৰ্ঘ্যৰ ৰীলযুক্ত চলচ্চিত্ৰখন নিৰ্মাণ কৰোঁতে সাত মাহ একৈশ দিন সময় লাগিছিল। দাদাচাহেব ফাল্কে চিত্ৰশিল্পী ৰাজা ৰবি বৰ্মাৰ অঙ্কণশৈলীৰ দ্বাৰা বহুলাংশে প্ৰভাৱিত হৈছিল। হিন্দু পৌৰাণিক ঘটনাবোৰৰ ওপৰত অঁকা ৰাজা ৰবি বৰ্মাৰ চিত্ৰবোৰক দাদাচাহেব ফাল্কে চলচ্চিত্ৰৰ দ্বাৰা গতি প্ৰদান কৰিছিল। চলচ্চিত্ৰখনত স্ত্ৰী চৰিত্ৰৰ সকলো ভূমিকাত পুৰুষেই অভিনয় কৰিছিল। দাদাচাহেবে এই চলচ্চিত্ৰত নাৰীক অভিনয় কৰাবলৈ বহু চেষ্টা কৰিও ব্যৰ্থ হৈছিল। সেইকাৰণে তেখেতে হৰিশ্চন্দ্ৰৰ পত্নী তাৰামতীৰ ভূমিকাত আন্না সালুঙ্কে নামৰ এজন কমনীয় পুৰুষক অভিনয় কৰাইছিল। আন্না আছিল এজন হোটেলৰ ৰান্ধনী যি পাছলৈ ভালেমান চলচ্চিত্ৰত স্ত্ৰীৰ ভূমিকা পালন কৰি জনপ্ৰিয় হৈ পৰিছিল। এই চলচ্চিত্ৰ নিৰ্মাণৰ ঘটনাক কেন্দ্ৰ কৰি ২০০৯ চনত হৰিশচন্দ্ৰাচী ফেক্টৰী নামৰ এখন মাৰাঠী চলচ্চিত্ৰ নিৰ্মাণ কৰা হয়।\nবোম্বে চহৰৰ কৰোনেচন চিনেমাত ৰাজা হৰিশ্চন্দ্ৰ চলচ্চিত্ৰখন প্ৰদৰ্শনীৰ বিজ্ঞাপন\n১৯১৩ চনৰ ২১ এপ্ৰিলত বোম্বে চহৰৰ গ্ৰাণ্ট ৰোডৰ অলিম্পিয়া থিয়েটাৰত চহৰৰ বহুকেইজন বিখ্যাত ব্যক্তি তথা সংবাদ মাধ্যমৰ প্ৰতিনিধিসকলৰ সন্মুখত প্ৰথমে এই চলচ্চিত্ৰখন দেখুওৱা হয়। ১৯১৩ চনৰ ৩ মে'ত বোম্বে চহৰৰ কৰোনেচন চিনেমাত সৰ্বসাধাৰণ ৰাইজৰ বাবে চলচ্চিত্ৰখন মুক্তি দিয়া হয়। প্ৰথমে চলচ্চিত্ৰখনৰ মাত্ৰ এটা প্ৰিণ্টেই নিৰ্মাণ কৰা হৈছিল যদিও দ্ৰুত জনপ্ৰিয়তা তথা বাণিজ্যিকভাৱে সফলতা লাভ কৰাত চলচ্চিত্ৰখন গ্ৰামাঞ্চলত দেখুওৱাবৰ কাৰণে দাদাচাহেবে ভালেমান প্ৰিণ্ট তৈয়াৰ কৰিছিল।\nৰাজা হৰিশ্চন্দ্ৰ চলচ্চিত্ৰখন মুক্তি লাভ কৰাৰ প্ৰায় এবছৰ পূৰ্বে দাদাচাহেব টোৰ্ণেৰ চলচ্চিত্ৰ শ্ৰীপুণ্ডলিক ১৯১২ চনৰ ১৮ মে'ত মুক্তিলাভ কৰিছিল। সেইকাৰণে ৰাজা হৰিশ্চন্দ্ৰ চলচ্চিত্ৰখন ভাৰতৰ প্ৰথম চলচ্চিত্ৰ হিচাবে গণ্য কৰাৰ ক্ষেত্ৰত বিতৰ্কৰ সৃষ্টি হৈছিল। পাছলৈ এখন জনপ্ৰিয় মাৰাঠী নাটকৰ ৰেক'ৰ্ডিং তৈয়াৰ কৰি সেইখনক চলচ্চিত্ৰৰ ৰূপ দিয়া বাবে শ্ৰীপুণ্ডলিকক বহুতে চলচ্চিত্ৰ হিচাবে গণ্য নকৰে।\nঅৱশিষ্ট প্ৰিণ্টসম্পাদনা কৰক\nৰাজা হৰিশ্চন্দ্ৰ চলচ্চিত্ৰৰ চাৰিটা ৰীল থাকিলেও বৰ্তমান পুণেৰ ভাৰতৰ ৰাষ্ট্ৰীয় ফিল্ম অভিলেখাগাৰত প্ৰথম তথা শেষ ৰীলটো আছে। অনেক ইতিহাসবিদে বিশ্বাস কৰে যে এই ৰীল দুটা ১৯১৭ চনত সত্যবাদী ৰাজা হৰিশ্চন্দ্ৰ নামৰ চলচ্চিত্ৰৰহে অংশ।\n↑ Overview New York Times\n↑ Ramesh Dawar (1 January 2006). Bollywood Yesterday Today and Tomorrow. Star Publications. পৃষ্ঠা. 1987–. ISBN 978-1-905863-01-3. https://books.google.com/books?id=TO6Fmi8FraUC&pg=PA1987। আহৰণ কৰা হৈছে:5April 2013.\n↑ Kirpal Sigh Annie Mathew. Middle School Social Sciences. Frank Brothers. পৃষ্ঠা. 8–. ISBN 978-81-8409-103-8. http://books.google.com/books?id=RyohfLCDOUkC&pg=SL8-PA95। আহৰণ কৰা হৈছে:7April 2013.\n↑ The Beginning: The Silent Movie Era, Asia Studies, University of Berkeley.\n↑ Tamhane, Abhijit (April 28, 2008). "एक मल्याळी चित्रकार 'मराठी' चित्रं रंगवतो..." (Marathi ভাষাত). Maharashtra Times. http://maharashtratimes.indiatimes.com/articleshow/2992906.cms। আহৰণ কৰা হৈছে: June 8, 2012.\n↑ Subhash K. Jha,. "10 pre-release big ones". Rediff.com. http://www.rediff.com/entertai/2001/dec/15jha.htm। আহৰণ কৰা হৈছে: June 8, 2012.\n↑ "Dadasaheb Phalke: Father of Indian Cinema". Dadasaheb Phalke Academy. http://www.dadasahebphalkeacademy.org.in/100years। আহৰণ কৰা হৈছে: June 8, 2012.\n↑ Plan to showcase making of India's 1st film bignews.big927fm.com\n↑ Bhingarde, Santosh (April 21, 2012). "भारतातील पहिल्या "प्रीमियर'चे आज शताब्दी वर्षात पदार्पण" (Marathi ভাষাত). প্ৰকাশক Mumbai: Sakal. http://www.esakal.com/esakal/20120421/5174839222123331331.htm। আহৰণ কৰা হৈছে: Jun 8, 2012.\n↑ Today in History3May, NDTV.\n↑ "Anurag Kashyap shoots in Amitabh Bachchan's home - The Times of India". The Times Of India. http://articles.timesofindia.indiatimes.com/2013-02-22/news-interviews/37222407_1_anurag-kashyap-bombay-talkies-amitabh-bachchan.\n↑ Ramesh Dawar (1 January 2006). Bollywood Yesterday Today and Tomorrow. Star Publications. পৃষ্ঠা. 1987–. ISBN 978-1-905863-01-3. http://books.google.com/books?id=TO6Fmi8FraUC&pg=PA1987। আহৰণ কৰা হৈছে:5April 2013.\n↑ Damle, Manjiri (21 April 2012). "Torne's 'Pundlik' came first, but missed honour". The Times Of India. http://articles.timesofindia.indiatimes.com/2012-04-21/pune/31378416_1_english-films-subtitles-bourne.\n↑ Mishra, Garima (3 May 2012). "Bid to get Pundalik recognition as first Indian feature film". The Indian Express. http://www.indianexpress.com/news/bid-to-get-pundalik-recognition-as-first-indian-feature-film/944727/0। আহৰণ কৰা হৈছে:3May 2013.\n↑ Raja Harishchandra National Film Archive of India.\n↑ Raja Harishchandra" (1913) www.filmthreat.com.\nৱিকিমিডিয়া কমন্সত Raja Harishchandra সম্পৰ্কীয় মিডিয়া ফাইল আছে।\nRaja Harishchandra সম্পৰ্কে ইণ্টাৰনেট মুভি ডাটাবেছত থকা তথ্য।\nRaja Harishchandra View Online ইউটিউবত\n"https://as.wikipedia.org/w/index.php?title=ৰাজা_হৰিশ্চন্দ্ৰ_(চলচ্চিত্ৰ)&oldid=230211"ৰ পৰা অনা হৈছে\nশেষ সম্পাদনা কৰা হৈছে 22 মে' 2020 তাৰিখে 03:58 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=43024।


প্ৰস্তুতি: ময়ুৰী দত্ত | Xahitya.Org\nপকা কল এটা কিনি আনিছোঁ ।\n“এটাহে আনিলা যে!”\n“ইমান পকা কল খালে পেট চলিব, দোকানীয়ে ঠগিলে।”\nউস ৰাম! তিনিফালৰ পৰা সমুহীয়া প্ৰশ্নবাণ । পিছে মোৰ হাতত\nসময় কম । বাতি এটাত কলটো ফেনেকি লৈ পতঞ্জলি মৌৰ\nবটলটোৰ পৰা এচামুচ দি মিহলাবলৈ ধৰিলো। মুখখন ধুই লৈ সানিবলৈ লৈও\nশান্তি নাই ।\n“কলটো কোনে খালে? ”\n“তুমি মুখত পেইণ্ট কৰিছাযে।”\n“এইবোৰ কি ভাওনা?”\nসানি সানিয়েই ক’লো “ছালৰ যত্ন লৈছোঁ । পাঁচ টকাৰে কমেও\nপাঁচশ টকা বচাই দিছোঁ। সাতবছৰীয়া সৰু পুত্ৰ কাষৰ পৰা নাতৰা হ’ল ।\nডাঙৰটোৱে ফিচিঙা-ফিচিঙিখন কৰিছে দেউতাকৰ লগ লাগি। যি\nদেখিছো বাথৰুমটোৰ বাহিৰে শান্তিৰে থাকিব পৰা ঠাই\nঅকণমানো নাই ঘৰখনত। মুখখনো নুশুকুৱা হ’ল। বিয়ালৈ যাবলৈ\nদেৰি হৈছে । ঠাণ্ডা দিন ফেন চলাই শুকুৱাব নোৱাৰোঁ।\nঅৱশেষত হুৰমুৰকৈ বিয়াঘৰ পালোগৈ ।\nসম্বন্ধীয়া মাহীৰ ল’ৰাৰ বিয়া। দেৰি কৰাৰ বাবে অসন্তোষ\nকৰিলে অলপ। বিশাল আয়োজন, মানে হাই-ফাই কাৰবাৰ।\nফেচবুকৰ পৰা চিনাকি হোৱা আগতে লগ পোৱা বান্ধৱী\nদুগৰাকীমানকো পালো। আন এগৰাকীক তেওঁলোকে\nচিনাকি কৰাই দিলে। ন চিনাকি গৰাকীয়ে সুধিলে “আপোনাৰ\nফটোবিলাকত স্কিনখন চকচকাই থাকে । অ’লে নে প’ণ্ডচ\nসানে? কোনটো ফেচিয়েল কৰে? কোনখন পাৰ্লাৰত\nযায়?” সলাজ হাঁহিৰে কিবা এটা ক’বলৈ লওঁতেই কাষতে থকা সৰুপুত্ৰই\nটেপেককৈ মাতিলে “মায়ে কল সানে, মোক খাবলৈ নিদিয়ে।” হাঁহিটো জোৰেৰে\nমাৰি দিলো নিজেই ।\nআকৌ বিয়াঘৰতে –\nবহুবছৰ লগ নোপোৱা মাহী দুগৰাকীৰ লগত আড্ডা জমি\nউঠিছে, কথাবোৰ কাপোৰ, গহণা, শকত-খীণৰ মাজলৈকে ঘূৰি\nআহে। এগৰাকীয়ে সুধিলে “গাৰ্ণিয়েৰৰ কালাৰটো ভালনে\nলৰিয়েলৰটো?” মই কনফিউজড!\nমই বোলো “মাহী মই নেজানো, কালাৰ নকৰোঁ।”\n“কৰিব লাগে কৰিব লাগে, বয়সক ধৰি ৰাখিব জানিব লাগে , ট্ৰাই কৰিবা”, মাহীৰ\nকথাৰ ৰহস্য ঘৰলৈ আহি ফেচৱাশ্বেৰে মুখ ধুবলৈ লৈহে\nগম পালো, দেখিলো কাণৰ কাষৰ চুলি কেইডালমান “পকি” আছে। হঠাতে পকাচুলিৰ\nআগমনত বিব্ৰত হ’লো, মাহীয়ে\nডাইৰেক্টলি ক’বলৈ বেয়া পালে ছাগৈ। মনে নসহিলে, চল্লিছলৈ\nআছে দিন এতিয়াও। ভালকৈ চাই দেখিলো সেয়া পকা কলৰে\nঅৱশিষ্ট, শুকাই যোৱা । মাহীক ক’বলৈ ফোন নম্বৰটোও\nভুকুতে কল নপকে । ক’ৰবালৈ যোৱাৰ আগতে লৰাধপৰাকৈ সৌন্দৰ্য\nচৰ্চাত উঠি পৰি লাগিলে কিবাখন হয়গৈ কথাবোৰ। ঘৰতে সহজে\nপোৱা সামগ্ৰীৰে সৌন্দৰ্য চৰ্চা কৰিব জনাতো এক কলা, ভাল\nফলাফলৰ বাবে ধৈৰ্য আৰু ধাৰাৱাহিকতাৰ প্ৰয়োজন। নিজলৈ গভীৰ\nসমবেদনাৰে মই ইমান বছৰে বুজি উঠিছো যে ইয়াৰ এটাও গুণ\nমোৰ নাই ।


CAA-NRCৰ প্ৰতিবাদত মৃত্যুবৰণ কৰা লোকৰ পৰিয়াললৈ ৫ লাখ টকাৰ আৰ্থিক অনুদানৰ ঘোষণা; ছুন্নী ৱাকফ্ বৰ্ডে ক'লে এয়া নীতিবৰ্হিভূত !\nCAA-NRCৰ প্ৰতিবাদত মৃত্যুবৰণ কৰা লোকৰ পৰিয়াললৈ ৫ লাখ টকাৰ আৰ্থিক অনুদানৰ ঘোষণা; ছুন্নী ৱাকফ্ বৰ্ডে ক’লে এয়া নীতিবৰ্হিভূত !\nবৰ্ডৰ চিইঅ'ৰ হস্তাক্ষৰ আৰু অনুমতিৰ অবিহনে কোনো অধ্যক্ষই অনুদান আগবঢ়াব নোৱাৰে\nUpdated: 22-Dec-19 @ 13:22\nCAA আৰু NRCৰ বিৰুদ্ধে আন্দোলন-প্ৰতিবাদ সাব্যস্ত কৰোতে মৃত্যুমুখত পৰা লোককেইজনৰ পৰিয়াললৈ দিল্লী ৱাকফ্ বৰ্ডে ৫ লাখ টকাৰ আৰ্থিক অনুদান আগবঢ়োৱাৰ কথা ঘোষণা কৰিছে আম আদমী পাৰ্টীৰ বিধায়ক তথা দিল্লী ৱাকফ্ বৰ্ডৰ অধ্যক্ষ অমানাতুল্লাহ খানে।\nCAA আৰু NRCৰ বিৰুদ্ধে যুঁজ দি মৃত্যুক আঁকোৱালি লোৱা প্ৰত্যেকজনৰে আত্মাৰ সদগতি কামনা কৰাৰ লগতে শোকসন্তপ্ত পৰিয়ালবৰ্গলৈ তেওঁ সমবেদনা জ্ঞাপন কৰে। অমানাতুল্লাহ খানৰ এই ঘোষণাৰ বিৰোধিতা কৰিছে ছুন্নী ৱাকফ্ বৰ্ডে।\nছুন্নী ৱাকফ্ বৰ্ডৰ চিইঅ’ শ্বামিম আখটাৰে অমানাতুল্লাহ খানৰ ঘোষণাক নীতিবৰ্হিভূত বুলি কোৱাৰ লগতে দিল্লী ৱাকফ্ বৰ্ডে এনেধৰণৰ কোনো সিদ্ধান্ত গ্ৰহণ কৰা নাই বুলি কয়। বৰ্ডৰ চিইঅ’ৰ হস্তাক্ষৰ আৰু অনুমতিৰ অবিহনে কোনো অধ্যক্ষই অনুদান আগবঢ়াব নোৱাৰে বুলিও তেওঁ উল্লেখ কৰে।\n22-Dec-19 @ 13:04\nদিল্লী ৱাকফ্ বৰ্ড\nছুন্নী ৱাকফ্ বৰ্ড


সংলাপ - নাজমা বেগম - সাহিত্য ডট অৰ্গ\nবন্ধৰ দিনকেইটা ইহঁত দুটা ব্যস্ত থাকক বুলিয়েই গান নাচৰ কৰ্মশালালৈ লৈ যোৱাৰ কথা ভাবিছিল লীনাই৷ গিৰীয়েক সুশীলৰ এইবোৰ বিষয়ত কোনো আগ্ৰহ নাই৷ অযথা সময় নষ্ট কৰাৰ বাদে এইবোৰ একো কামত নলগা বিষয় বুলি ভাবে৷ কিন্তুু লীনাই নিজৰ কষ্টবোৰলৈ চকু নিদি দুয়োটাকে দৈনিক কৰ্মশালালৈ নিজেই অনা নিয়া কৰিলে৷ আজি অন্তিমটো দিনত সকলো শিশুৰ দ্বাৰা প্ৰদৰ্শন হব এখন চুটি নাটক৷ দেউতাকক টানি টানি অনুৰোধ কৰি গৈছে গীত আৰু অভিকাই যাতে আবেলি দেউতাকে সময় মিলাই সিহঁতৰ নাটক চায়গৈ৷ লীনাক দুপৰীয়া ফোন কৰি সুশীলে ওলাই থাকিবলৈ কলে দুয়ো একেলগে যাব কাৰণ কৰ্মশালাত এদিনো নোযোৱা মানুহজন তাত গৈ অস্বাভাৱিক হোৱাই স্বাভাৱিক৷\nআবেলি দুয়ো গৈ কৰ্মশালা হোৱা স্কুলখনত উপস্থিত হ’লগৈ৷ ইতিমধ্যে নাটক আৰম্ভ হৈছিলেই৷ অভিকাই মাকৰ মেখেলা চাদৰ সুন্দৰকৈ পিন্ধি লৈছে৷ এঘাৰ বছৰীয়া ছোৱালীজনী তেৰ বছৰীয়া গীতৰ মাকৰ ভূমিকাত পৈনত লাগিছে৷ দুটোপাল চকুলো বাগৰি আহিল লীনাৰ৷ চকুৰ সন্মুখতে ছোৱালীজনী এনেকৈ এদিন আনৰ হ’বগৈ এই কথা ভাবিয়েই তেওঁৰ বুকুখন মোচৰ খাই উঠিল৷ যৌতুকৰ ওপৰত ৰচনা কৰা সুন্দৰ নাটকৰ সংলাপ বোৰে লীনাৰ বুকুখন বিন্ধি গৈছে৷ প্ৰতিটো শব্দ যেন তেওঁৰ বাবে, বিয়াৰ পিছৰ পৰা এতিয়ালৈকে সুশীলৰ কথা বতৰাত তাইৰ বাবে ওলোৱা শব্দবোৰ ঘূৰি পকি আহি তাইৰ বুকুতে সোমাইছে৷ প্ৰতিগৰাকী শিশুৰ কি সুন্দৰ অভিনয়৷ হঠাতে লীনাই দেখিলে গীত অলপ অন্যমনস্ক হৈছে৷ ইটোৱে সিটোৰ মুখলৈ চাইছে৷ জঠৰতা আহিছে গতিশীল নাটকখনত৷ হয়তো সংলাপ পাহৰিছে গীতে৷ কিন্তুু মুহূৰ্ততে পৰিস্থিতি চম্ভালি ললে সি৷ একেবাৰে প্ৰাণঢালি কৈ যোৱা সংলাপবোৰে লীনাৰ বুকুৰ গভীৰলৈ ডুব মাৰিলে৷ ভবাই নাছিল দৈনন্দিন সুশীল লীনাৰ কাজিয়াৰ ভাষাবোৰ নাটক এখনৰ সংলাপত দৰ্শকৰ জাকে জাকে হাত চাপৰি পৰিব৷\nতোমালোকৰ মাইকী মানুহৰ কিহৰ ফুটনিহে? এটকা উপাৰ্জন কৰি পাইছা? দিনৰ দিনটো ঘৰতে থাকিবা, খাবা, টিভিত ফাল্টু চিৰিয়েলসোপা চাবা, বজাৰলৈ গৈ কাপোৰ কিনিবা, আকৌ ঘূৰাবা আকৌ আনিবা বেলেগ কি কাম৷ এই সকলোবোৰ পইচা মোৰেই নহয় জানো? বাই দা ৱে তুমি লগত অনা গোটেইসোপা বস্তু এতিয়া ঘূণে খালে এইবোৰ যৌতুক দিছিল দেউতাৰে? __সেয়া গীত৷ পত্নীক তাচ্ছিল্য কৰি কোৱা প্ৰতিটো শব্দ সুশীলৰ পৰা ধাৰ কৰা৷ সংলাপ পাহৰি গৈ ঘৰখনত ঘটি থকা দৈনন্দিন কথাবোৰকে কৈ দিলে সংলাপ হিচাবে৷\nহয় দিয়া অ’ বোপাই৷ মাইকী মানুহৰ কাম সঁচাকৈয়ে দেখিবলৈ একো নাই কিন্তুু এদিন নাথাকোচোন ঘৰখন ঘৰ গুচি মৰিশালী হ’ব৷ ইমানবোৰ কথা কেনেকৈ ক’ৰ পৰা শিকিলি অ’ বোপা৷ তোৰ পিতাৰৰ আনুষ্ঠানিক শিক্ষা নাছিল কিন্তুু তেওঁ মোক বৰ আদৰ যত্ন কৰি ৰাখিছিল৷ সন্মান দিছিল, পত্নীৰ সম্পূৰ্ণ মৰ্যাদা দিছিল৷ এনেকুৱা কথাবোৰ শুনাৰ আগতে পিতাৰে মৰি গ’ল ভালেই হ’ল৷ নহ’লে তেওঁ বৰ লাজ পালেহেঁতেন৷ বলা বোৱাৰী মই তোমাক তাত ববলৈ শিকাম৷ ই তোমাক উপাৰ্জনৰ কথা কৈ হাঁহিছে তোমাক মই উপাৰ্জনৰ পথ দেখুৱাম ____মাকৰ চৰিত্ৰত অভিনয় কৰা অভিকাই কথাবোৰ কৈ বোৱাৰীয়েকক ভিতৰলৈ লৈ গ’ল৷ সুশীলৰ মুখলৈ বেকাকৈ চালে লীনাই৷ গোটেইটো লাজত ৰঙা পৰি গৈছে৷ মূৰ তুলি চাব পৰা নাই লীনালৈ৷\nঘৰলৈ ওভতাৰ পথত সুশীলৰ মুখত এটাও শব্দ নাই৷ অভিকাই শ্ৰেষ্ঠ অভিনেত্ৰীৰ বঁটাটো দেউতাকক দেখুৱাই কিবাকিবি কৈ গৈছে কিন্তুু তেওঁ নিৰুত্তৰ৷ জীৱনত ইমানখিনি লাজ তেওঁক কোনেও দিব পৰা নাছিল৷\nজানানে দেউতা হঠাতে মই নাটকৰ সকলো সংলাপ পাহৰি গ’লো কিন্তুু তুমি মাক কৈ থকা ডায়লগবোৰে কিমান সহায় কৰিলে দেখিছা? গীতৰ কথাবোৰত কাৰো মুখত মাত নাছিল৷ লীনাৰ বুকুত মাথো এটা প্ৰাৰ্থনা বাজি ৰ’ল এইবোৰ কথা গীতৰ জীৱনত কেৱল সংলাপ হৈ ৰওঁক৷ বাস্তৱ জীৱনত দ্বিতীয়জন সুশীলৰ জন্ম নহওঁক৷


বাৰ্চিলোনা এৰিব মেছিয়ে! ইতিহাসৰ সৰ্ববৃহৎ চুক্তি স্বাক্ষৰ কৰিবলৈ আগবাঢ়িছে মেছিয়ে - Olympia Sports\nHomeNewsবাৰ্চিলোনা এৰিব মেছিয়ে! ইতিহাসৰ সৰ্ববৃহৎ চুক্তি স্বাক্ষৰ কৰিবলৈ আগবাঢ়িছে মেছিয়ে\nবাৰ্চিলোনা এৰিব মেছিয়ে! ইতিহাসৰ সৰ্ববৃহৎ চুক্তি স্বাক্ষৰ কৰিবলৈ আগবাঢ়িছে মেছিয়ে\n১৯ মে’, গুৱাহাটী: তাৰকা ফুটবলাৰ লিয়োনেল মেছিৰ বাৰ্চিলোনা স্পেনিছ ফুটবল লীগ লা লিগাৰ খিতাপ দৌৰৰ পৰা বাহিৰ হৈছে। লীগত বাৰ্চিলোনাৰ প্ৰদৰ্শন আছিল যথেষ্ট হতাশাজনক। অৱশ্যে লীগত বাৰ্চিলোনাৰ এই পৰাজয়ৰ পিছতো মেছিৰ মূল্য কোনো গুণে হ্ৰাস পোৱা নাই। বৰঞ্চ তেওঁৰ চাহিদা বৃদ্ধিহে পাইছে।\nদৰাচলতে, বাৰ্চিলোনাৰ সৈতে ষ্ট্ৰাইকাৰ মেছিৰ চুক্তি সমাপ্ত হোৱাৰ পথত। তেওঁ পুনৰ বাৰ্চিলোনাৰ লগত চুক্তিত আৱদ্ধ হ’ব নে আন কোনো নতুন ক্লাবৰ সৈতে চুক্তি স্বাক্ষৰ কৰাৰ পৰিকল্পনা কৰিছে সেই বিষয়ত এতিয়ালৈকে কোনো আনুষ্ঠানিক ঘোষণা কৰা হোৱা নাই।\nসকলোৰে জ্ঞাত মেচি এনে এজন খেলুৱৈ যাৰ সৈতে স্বাক্ষৰ কৰাটো সহজ নহয়। তথাপিও ইংলিছ ক্লাব ম্যানচেষ্টাৰ চিটি, ম্যানচেষ্টাৰ ইউনাইটেড আৰু পেৰিছ ছেইণ্ট জাৰ্মেইনৰ মাজত মেচিক নিজ ক্লাবত অন্তৰ্ভুক্ত কৰাৰ এক খেলা চলি আছে।\nসংবাদ মাধ্যমৰ প্ৰতিবেদন অনুসৰি, এই ক্লাবসমূহৰ মাজত মেচিক অন্তৰ্ভুক্ত কৰাৰ খেলাখনত আগবাঢ়ি আছে মানচেষ্টাৰ চিটি।ক্লাবটোৱে মেছিৰ সৈতে এবছৰীয়া চুক্তি কৰিবলৈ ইচ্ছুক। ইয়াৰ বাবে, ক্লাবটোৱে আৰ্জেণ্টিনাৰ খেলুৱৈজনক ২৫ নিযুত পাউণ্ড অৰ্থাৎ ৩ বিলিয়ন টকালৈকে দিবলৈ সাজু হৈছে।\nযদি মেছিয়ে ম্যানচেষ্টাৰ চিটিৰ সৈতে চুক্তিত স্বাক্ষৰ কৰে তেন্তে মেছি প্ৰিমিয়াৰ লীগৰ ইতিহাসত সৰ্বাধিক উপাৰ্জন কৰা খেলুৱৈলৈ পৰিগণিত হ’ব। খবৰ অনুসৰি মেছিয়ে ম্যানচেষ্টাৰ চিটিৰ মেনেজাৰ পেপ গৰ্ডিওলাৰ সৈতেও কথা পাতিছিল। ইফালে বাৰ্চিলোনাৰ মেনেজাৰ ৰোনাল্ড কোমানে দাবী কৰিছে মেছিয়ে বাৰ্চিলোনা এৰি নাযাব। অৱশ্যে ৰোনাল্ডোৱে এই বিষয়ত চূড়ান্ত সিদ্ধান্ত মেছিয়ে নিজেই ল’ব লাগিব বুলিও উল্লেখ কৰিছে।\nPrevious articleভাৰতীয় দলৰ প্ৰশিক্ষক হ’ব ৰাহুল দ্ৰাবিড়\nNext articleঅলিম্পিকত জোতা বিতৰ্ক


Calendar The Film » Calendar কেলেণ্ডাৰ\nশান্তনু ৰৌমূৰীয়া, চিত্ৰনাট্য, কেলেণ্ডাৰ\nঅৱশেষত সিদিনা হিমজ্যোতিৰ লগত বহি ‘কেলেণ্ডাৰ’ চালো। চিনেমাখনৰ লগত জড়িত বাকীখিনি সদস্যই ইতিমধ্যে চিনেমাখন লগে ভাগে চালে। অসমৰ বাহিৰত থকা বাবেই মই চিনেমাখনৰ দৃশ্যগ্রহণৰ সময়তো থাকিম বুলি ভাৱিও থাকিব নোৱাৰিলো আৰু এতিয়া বাকীসকলৰ লগত একেলগে চাব নোৱাৰি মনটো অকমান বেয়া লাগিছিল। সেই বাবেই সুবিধা পাই সিদিনা গুৱাহাটীৰ পেনপেনীয়া বৰষুণৰ মাজতে হিমজ্যোতিক গৈ আমনি কৰিলো। ভৰিৰ বিষত ভালকৈ খোজ কাঢ়িব নোৱাৰা অৱস্থাত থাকিও সি লাল চাহ আৰু মুড়ি খুৱালে । লগতে ‘কেলেণ্ডাৰ’ খনো দেখুৱালে। ইয়াৰ আগতেও অৱশ্যে মই হিমজ্যোতিক ‘কেলেণ্ডাৰ’ৰ কামতে কষ্ট বা আমনি দি থৈছো।\nকাহিনীটো শুনি ভাল লাগি প্রথমবাৰতেই (২০১৬ চনৰ মাজভাগত) যেতিয়া হিমজ্যোতিক চিনেমাখনৰ লগত জড়িত হৈ থাকিম বুলি কথা দিছিলো, তেতিয়া মই ভৱা নাছিলো হিমজ্যোতিয়ে অনতি পলমে কাম আৰম্ভ কৰিব বুলি। কিন্তু নিজে ইতিমধ্যে লিখি থোৱা দৃশ্যকেইটা মোলৈ পঠিয়াই যেতিয়া হিমজ্যোতিয়ে মোক ইয়াৰ পিছৰ পৰা চিত্রনাট্যখন আগবঢ়াবলৈ ক’লে তেতিয়াহে মই বিপদত পৰিছিলো। যি কি নহওক, নিজৰ এলাহ মন আৰু বাকী কামৰ মাজত সুৰুঙা উলিয়াই আৰম্ভ হ’ল হিমজ্যোতি আৰু মোৰ দীঘলীয়া টেলিফোনিক বার্তালাপ – এনেকুৱা কৰিলে কেনেকুৱা হয়, এইটো চৰিত্রই এনেকৈ কথা পাতিব, ঘটনাৰ ক্রম কি হ’ব ইত্যাদি ইত্যাদি । লগত ঝুলন দাইও যোগ দিলে। দিল্লীৰ পৰা মই নিজে লিখা দৃশ্যবোৰ মেইল কৰি হিমজ্যোতিলৈ পঠিয়াও আৰু গুৱাহাটীত হিমজ্যোতি আৰু ঝুলন দা বহি সেইবোৰ সম্পাদনা কৰে, লগত তেওঁলোকে লিখা দৃশ্যবোৰ যোগ দিয়ে। সেইবোৰ মোলৈ পঠিয়ায়, মই নতুনকৈ লিখো, আকৌ পঠিয়াও, তেওঁলোকে আকৌ কটা-কটি কৰে আৰু নতুন বস্তু সংযোগ কৰে। যিহেতু কাহিনীটো হিমজ্যোতিৰ আৰু পৰিচালকো সি নিজে গতিকে চিত্রনাট্য আৰু সংলাপ তাৰ কল্পনা অনুসৰি হোৱাটো বৰ জৰুৰী। এনেকৈ আমাৰ লিখা, কটাকটি, আকৌ লিখা, কটাকটি আৰু নতুনকৈ লিখাৰ মাজেৰেই ‘কেলেণ্ডাৰ’ৰ চিত্রনাট্যখন হৈ উঠিছিল। চিনেমাখনৰ নামটোও এইখিনি সময়তে হিমজ্যোতিয়ে ঠিক কৰিছিল। মই কেইটামান বৰ ‘অর্ডিনেৰী’ নামৰ কথা কৈছিলো। ভাগ্য ভাল যে হিমজ্যোতিয়ে সেইকেইটা নামৰ কথা নাভাৱিলে! হিমজ্যোতিয়ে আৰু এটা ভাল কাম কৰিলে যে মই মনলৈ যি আহে তাকে লিখি যোৱাৰ দৰে লিখা কেইবাটাও দৃশ্য আৰু কিছুমান সংলাপ চিত্রনাট্যত নাৰাখিলে বা সম্পাদনা কৰি অন্য ৰূপত ব্যৱহাৰ কৰিলে। যাৰ ফলত চিত্রনাট্যখন মেদহীন হৈছে বুলি মোৰ ভাৱ হয় । তাৰ বাবে হিমজ্যোতিৰ ‘ক্ষুৰ’খনক ধন্যবাদ।\nদৃশ্যগ্রহণ শেষ হোৱাৰ পাছত আৰু চিনেমাৰ সম্পাদনা আৰম্ভ হোৱাৰ পৰাই হিমজ্যোতিক মই সুধি থাকো ‘হৌৰা, কেনেকুৱা হৈছে হা?’ সি কয় ‘এতিয়ালৈকেতো ভালেই লাগি আছে, জানো কি হয়!’ । মাজতে এবাৰ ঘৰলৈ যাওঁতে ‘ৰাফ কাট’ এটা চাইছিলো যদিও সংগীত আৰু শব্দৰ সৈতেহে আচল ৰূপটো গম পোৱা হ’ব বুলি আমি আলোচনা কৰিছিলো। সেই সময়তে হিমজ্যোতিৰ দাবী মতে মই ‘কেলেণ্ডাৰ’ৰ বাবে গান এটাও লিখিব লগীয়া হ’ল। গান লিখা কামটো মই প্রায়েই এৰাই চলিবলৈ চেষ্টা কৰো। তাৰো কিছুমান গোপন ‘কাৰিকৰী’ কাৰণ আছে যিটো এনেকৈ ক’ব নোৱাৰি। কিন্তু হিমজ্যোতিৰ কথা এৰাব নোৱাৰি মই গানটো লিখিব লগা হ’ল । হিমজ্যোতি, ঝুলন দা আৰু তৰালি বাই ভাল লগা বুলিয়ে ক’লে। তথাপি খু-দুৱনি এটা আছিল চিনেমাখনত কেনেকুৱা লাগিব বুলি!\nমোৰ এই সকলো উৎসুকতা সিদিনা ‘কেলেণ্ডাৰ’ অনানুষ্ঠানিকভাৱে চোৱাৰ পাছত দূৰ হ’ল। হিমজ্যোতিয়ে প্রথম কাহিনীটো কওঁতে মই যিদৰে মনতে ছবিখন দেখিছিলো ঠিক তেনেকুৱাই হৈছে ‘কেলেণ্ডাৰ’। ক’ৰবাত তাতকৈও ভাল লগাহে হৈছে। হিমজ্যোতিকে ধৰি বাকীসকল সদস্যও ‘কেলেণ্ডাৰ’ক লৈ সন্তুষ্ট যে ভৱাৰ দৰেই চিনেমাখন হৈ উঠিছে।\n‘কেলেণ্ডাৰ’ৰ কাহিনীটো কোনো অসাধাৰণ মানুহৰ বিশেষ কাহিনী নহয় । ইয়াৰ চৰিত্রবোৰ আমি প্রায়ে দেখি থকা কিছুমান সাধাৰণ মানুহ, আৰু ‘কেলেণ্ডাৰ’ তেওঁলোকৰ জীৱনৰ সাধাৰণ কাহিনী । হয়তো কোনোটো চৰিত্রত অংশ বিশেষে আমি নিজকো বিচাৰি পাম । যিটো বিষয় বা সমস্যাক লৈ ‘কেলেণ্ডাৰ’ৰ কাহিনীটো আগবাঢ়ে সেয়া আজিৰ তাৰিখত বহু মানুহে সন্মুখীন হোৱা এটা বাস্তৱ সমস্যা আৰু কিন্তু ইয়াক লৈ ‘কেলেণ্ডাৰ’ৰ যি বক্তব্য সেই বক্তব্যটো মোৰ বোধেৰে বহুতে আশা নকৰা ধৰণৰ। কিন্তু পৰিস্থিতি সাপেক্ষে এই বক্তব্য ‘কেলেণ্ডাৰ’ৰ মূল চৰিত্রৰ বাবে উচিত আৰু শুদ্ধ ।\nএতিয়া কি এই কাহিনী আৰু ‘কেলেণ্ডাৰ’ৰ বক্তব্য কি সেয়া জানিবলৈ ৰাইজে ‘কেলেণ্ডাৰ’ চাব লাগিব। অহা ফেব্রুৱাৰী মাহত ‘কেলেণ্ডাৰ’ চিত্রগৃহত মুক্তি দিয়াৰ পৰিকল্পনা কৰা হৈছে । কেৱল অসমীয়া চিনেমা বুলি নহয় অন্য ভাষাৰ অন্য এখন ভাল লগা চিনেমাৰ দৰেই ‘কেলেণ্ডাৰ’ চাইও দর্শকে ভাল পাব বুলি আমি আশাবাদী।\nএখন এড়ী চাদৰৰ কাহিনী


প্ৰাকৃতিক দুৰ্যোগ আৰু ৰাজনৈতিক নেতাৰ উপস্থিত বুদ্ধি, বিচক্ষনতা, কৰ্মদক্ষতা . . . কিছু কথা ৰাজনীতিৰ উৰ্ধতো চিন্তা কৰিব পাৰি, লাগে এটা সুস্থ মন... : সুৰজিত নেওগ - সাহিত্য ডট অৰ্গ\nউত্তৰাখণ্ডত প্ৰকৃতিয়ে যি তাণ্ডৱ চলালে তাৰ ফলত মৃত্যু হোৱা লোকৰ সংখ্যা পাচঁ হাজাৰৰ অধিক হোৱাৰ সম্ভাৱনা ব্যক্ত কৰিছে কিছু অসমৰ্থিত সুত্ৰই। এয়া নিসন্দেহে এক অতি কৰুণ ঘটনা আৰু হয়তো পৃথিৱীৰ অন্যতম বৃহৎ দুৰ্ঘটনাবোৰৰ অন্যতম। যদিও আমি প্ৰকৃতিকে দোষাৰোপ কৰি আহিছো এই ঘটনাৰ বাবে, শেহতীয়া তথ্য মতে ইয়াৰ বাবে মানৱ সৃষ্ট কিছু কাৰকো জগৰীয়া। বিশেষ কোনো বৈজ্ঞানিক অনুসন্ধান, চিন্তা চৰ্চা নকৰাকৈ আৰু কেৱ্ল হ্ৰ্স্যমাদী লাভালাভৰ বাবে যধেমধে নিৰ্মান কৰা নদীবান্ধ আৰু পাহাৰীয়া কোমল মাটিত বহুমহলীয়া আট্টালিকাবোৰেও এই তাণ্ডৱত আৰু অধিক সহায় কৰিলে।\nএই সমষ্ট ঘটনাৰ পিছৰ পৰ্য্যায়ত উত্তৰাখণ্ড ৰাজ্যখনৰ দুৰ্যোগ ব্যৱস্থাপনা বিভাগটোৰ (যদি তেনে কিবা আছিল বা আছে) সকৰুণ স্বৰুপটো ওলাই পৰিল। এনে এটা বিভাগ ভাৰতবৰ্ষৰ প্ৰ্তিখন ৰাজ্যতে আছে আৰু আমাৰ অসমো তাৰ ব্যতিক্ৰম নহয়। অৱশ্যে আমি জনসাধাৰণে এনে এটা বিভাগৰ অস্তিত্ব কেৱ্ল কোনো দুৰ্যোগ যেনে বানপানী, ভুমিকম্প, মেলেৰিয়াৰ সংক্ৰমন আদিৰ পিছত বাতৰি কাকতত অনুভৱ কৰো। দুদিনমান বহু টকা পইচা খৰচ কৰি বাতৰি কাকতৰ শেষপৃষ্ঠা ভৰি একো একোটা বিজ্ঞাপন কি কৰিব আৰু কি নকৰিব আদি কিছু তথ্য প্ৰ্কাশ কৰিয়েই এই বিভাগ টোৱে দায়িত্ব সামৰে!! সদায় দেখি আহিছো। এয়াই আমাৰ চৰকাৰি যন্ত্ৰৰ সৰ্বসাধাৰনৰ প্ৰতি দায়িত্ববোধ।\nউত্তৰাখণ্ডৰ চাৰিধামত আৱদ্ধ প্ৰায় লাখলোকৰ ষাঠি হাজাৰমান লোকক ভাৰতীয় সেনাই অতি তৎপৰতাৰে উদ্ধাৰ নকৰা হলে কেনে এক পৰিস্থিতিৰ সৃষ্টি হ’লহেতেন সেয়া ভাবিলেও ভয় লাগে। এতিয়াও কেই হাজাৰমান লোক তাত আৱদ্ধ হৈ আছে যি সকলক উদ্ধাৰৰ বাবে সেনাই আহোপুৰুষাৰ্থ কৰি আছে। এতিয়া প্ৰ্শ্ন হ’ল, সেনাই নিজৰ মানৱীয় কৰ্ত্তব্য হিচাপে কৰা এই মহৎ বৃহৎ উদ্ধাৰ অভিযানটোক একাষৰিয়াকৈ ৰাখি আমি যদি স্থানীয় ৰাজ্যৰ দুৰ্যোগ ব্যৱস্থাপনা বিভাগটোৰ কৰ্মৰ পৰ্য্যালোচনা কৰো, তেন্তে আমি হয়তো এটা ডাঙৰ শূণ্য দেখা পাম। কিছু কাম নিশ্চয় কৰিছে, কিন্তু সেয়া লাখ কোটি টকা খৰচ কৰি পুহি ৰখা এই বিভাগটোৰ বাবে তেনেই নগন্য কাম। এয়া কেৱ্ল উত্তৰাখণ্ডৰে সমস্যা নহয়, মোৰ মতে প্ৰায় সকলো ৰাজ্যৰে একেই পুতৌলগা অৱস্থা। আমি অসমত প্ৰ্তি বছৰে দেখি আহিছো। ইয়াৰ মুল কাৰণ নিশ্চয় চৰকাৰ, বিভাগীয় বিষয়া আৰু কৰ্মৰত কৰ্মচাৰিৰ হেমাহি, উদাসীনতা আৰু চৰম দায়্ত্বহীন মনোভাৱ।\nৰাজনৈতিক নেতাৰ উপস্থিত বুদ্ধি, বিচক্ষনতা, কৰ্মদক্ষতা :\nএইকিদিনৰ এই কৰুণ ঘটনাৰাজিৰ মাজতে এক অতি উৎসাহজনক কৰ্মকাণ্ড দেখা পালো; মানে কাকতে পত্ৰই আৰু বিশেষ কেইটামান ইন্টাৰনেট বাতৰি পৰ্টেলত পঢ়িলো। কোনো ৰাজনৈতিক দৃষ্টিকোণেৰে নাচাই আমি যদি কেৱল মানৱীয় দৃষ্টিৰে চাওঁ, এয়া আমাৰ বাবে সঁচাকে এক অভূতপূৰ্ব অভিজ্ঞতা। ১৭ জুনৰ দিনা যেতিয়া এই মহাপ্ৰলয়ৰ কথা টিভিত বাতৰি হিচাপে আহিছিল, এখন ৰাজ্যৰ এজন প্ৰ্তাপী ৰাজনৈতিক নেতা দিল্লীত বাহৰ পাতি আছিল ব্যক্তিগত কামত। এই বাতৰিটো চায়েই দুৰদৃষ্টিসম্পন্ন এইলোকজনে ৰাতিলৈ এখন জৰুৰী মেল আহ্বান কৰিলে নিজ ৰাজ্যৰ উচ্চপদস্থ বিষয়াসকলৰ সৈতে। তাতেই সম্ভাব্য বৃহৎ দুৰ্যোগটোৰ ওপৰত বিষদ ভাৱে আলোকপাত কৰি আৱদ্ধ লোকসকলৰ উদ্ধাৰৰ ব্লুপ্ৰিন্ট ৰচনা কৰা হৈছিল। এই কাম সেনা বাহিনীৰ লোকৰ প্ৰ্তিক্ৰিয়াতকৈও আগতে কৰা হৈছিল। পিছদিনাই এই নেতাজনে দুৰ্যোগস্থানত উপস্থিত হৈ নিজ ৰাজ্যৰ ২৫ জনীয়া উচ্চপদস্থ বিষয়া আৰু এক বৃহৎ সংখ্যক চিকিৎসকৰ দলৰ সৈতে উদ্ধাৰ অভিযানত প্ৰত্যক্ষভাৱে জড়িত হৈ পৰে। নিজে থাকি তিনিদিন সমস্ত উদ্ধাৰ অভিযানৰ তদাৰকী কৰে। ইয়াৰ ফাকে ফাকে তেওঁ নিৰ্দেশ দিয়ে উত্তৰাখণ্ড ৰাজ্যৰ বিভিন্ন উচ্চপদস্থ বিষয়া, দুৰ্যোগ ব্যৱস্থাপনা বিভাগৰ আৰু আন আন তেনে দৰকাৰি লোকৰ যোগাযোগ নম্বৰ গোটোৱাৰ বাবে; আৰু লগে লগে এই বোৰ যোগাৰ কৰি প্ৰথমতে নিজ ৰাজ্যৰ স্থানীয় বাতৰি কাকতত সেইবোৰ প্ৰ্কাশ কৰাৰ ব্যৱস্থা কৰে যাতে সেই সময়ত উত্তৰাখণ্ডত আৱদ্ধ নিজ আত্মীয় স্বজনক সেই নম্বৰবোৰ যোগান ধৰি নিজৰ অৱস্থিতি জনাই উদ্ধাৰ অভিযান খৰতকীয়া হয়। ইয়াৰ উপৰিও সেই নেতাজনে বয়িং কোম্পানীৰ বিমান ভাড়া কৰি কেইবাখেপত কেইবাহাজাৰ লোকক উদ্ধাৰ কৰাৰো ব্যৱস্থা কৰে। লগতে শ শ বাচ, সৰু গাড়ীৰ দ্বাৰাও আন কেইহাজাৰ মান লোকক উদ্ধাৰৰ ব্যৱস্থা কৰা হৈছিল। ইয়াৰ সমান্তৰালভাৱে উক্ত নেতাজনে কেন্দ্ৰীয় ৰেল মন্ত্ৰীলৈ লেখা এখন পত্ৰত টানি অনুৰোধ জনায় যে অতি সোনকালে বিশেষ ৰেলৰ ব্যৱস্থা কৰিব লাগে আৰু ৰেলত যাতে কোনো ভাড়া লোৱা নহ্য় াৰু বিনামূলীয়া খোৱাৰ যোগান ধৰা হয়। কাৰণ এই লোকসকলে সমস্ত হেৰুৱাইছে। এই নেতাজনৰ উপস্থিতিয়ে তৎক্ষণাত এক অনুঘটকৰ কাম কৰে আৰু ভাৰতৰ দুটা বৃহৎ সংঘঠনৰ স্বেচ্ছাসেৱ্ক এই উদ্ধাৰ অভিযানত উবুৰি খাই পৰে!! এক অসমৰ্থিত সুত্ৰমতে এই উদ্ধাৰ অভিযানত প্ৰায় ২০ হাজাৰ লোকক সফলতাৰে উদ্ধাৰ কৰা হয়। এনে নেতাৰ হাতত আমাৰ দেশখন ভবিষ্যতে সুৰক্ষিত যেন কেতিয়াবা কেতিয়াবা ভাৱ হয়…. নাজানো মোৰ অনুমান কিমান শুদ্ধ…\nইয়াৰ তুলনাত আপুনি ভাৱ্কছোন আমাৰ নেতা সকললৈ। জাবৰৰ পৰিমানেই উন্নয়্নৰ মাপকাঠী,বানপানীৰ পৰা বাচিবলৈ কলপুলি ৰুই ভোঁৰ সজাৰ পৰামৰ্শ দিয়া অতি স্থূলবুদ্ধিৰ, ভাৰসাম্যহীন ৰুগ্ন মগজু আৰু অনুৰ্বৰ চিন্তাৰ অধিকাৰি লোকৰ নেতৃত্বৰ পৰা অৱ্শ্যে আমি আন কিবা আশা কৰিবও নোৱাৰো। আমাৰ ৰাজ্যৰো কেইবাজনো লোক এই মহাপ্ৰলয়ত আৱদ্ধ হৈ পৰিছিল; টিভিৰ বাতৰিত শুনিলো, আমাৰ ৰাজ্য চৰকাৰে দুজনমান বিষয়াক তালৈ পঠিয়াই নিজ দায়িত্ব সামৰিলে..!!\nমোৰ এই লেখাটোৰ উদ্দেশ্য কোনো এক বিশেষ ৰাজনৈতিক নেতাৰ গুণগান কৰা বা আন কোনো ৰাজনৈতিক নেতাৰ অকৰ্মণ্যতাৰ উদাহৰণ দিয়াটো নহয়। ৰাজনীতিৰ উৰ্ধত কেৱ্ল মাত্ৰ মানবীয় চিন্তা চৰ্চাৰে চালিত হৈ ব্যক্তিবিশেষৰ উপস্থিত বুদ্ধি, বিচক্ষনতা, কৰ্মদক্ষতা আৰু এদল সমানেই কৰ্মপটু, বিশ্বাসী লোকৰ দলৰ দ্বাৰা চলোৱা এক বৃহৎ মানৱ উদ্ধাৰ অভিযানৰ সফল সমাপ্তি। কিছু কথা ৰাজনীতিৰ উৰ্ধতো চিন্তা কৰিব পাৰি, তাৰ বাবে লাগে কেৱ্ল এটা সুস্থ মন…\nকিবা ৰাজনৈতিক বিতৰ্ক হোৱাৰ ভয়ত বা কোনোবাই মোক বিশেষ ৰাজনৈতিক দলৰ সমৰ্থক বুলি লেবেল মাৰি (!!) দিয়াৰ ভয়ত ওপৰুক্ত বিচক্ষন নেতাজনৰ নাম উল্লেখ কৰাৰ পৰা বিৰত থাকিলো !! আপোনালোকে অলপ খুচৰি মেলি চালে সহজেই জানিব। ইতিমধ্যেই এজন প্ৰবাসী ভাৰতীয়ই এই সমস্ত প্ৰক্ৰিয়াটোক নেতাজনৰ ৰাজনৈতিক লাভালাভৰ অংক বুলি অভিযোগ দাখিল কৰিছেই…!!! ]\n← আইজলৰ পৰা মই প্ৰাঞ্জলে কৈছোঁ (৯): প্ৰাঞ্জল কলিতা\nবিহ মেটেকাৰ ফুল (মৌচুমী দাস) →\nমহাভাৰতৰ পঞ্চপাণ্ডৱ আৰু কৌৰৱৰ নাম সমূহ (সংগ্ৰহ – নিতুল বৰা)


অচিন চিনাকি-বাগ্মিতা বৰকাকতি – ফটাঢোল\nFebruary 1, 2021 লটিঘটি\t20 Comments\nঅচিন চিনাকি-বাগ্মিতা বৰকাকতি\nবন্ধু-বান্ধৱ বা পৰিয়ালৰ লগত আড্ডাত বহিলে হোৱাই নোহোৱাই বিভিন্ন কাহিনী শুনিবলৈ পাওঁ। তাৰে কিছুমান কাহিনী সদায় মনত থাকি যায়৷ এনে এটা কাহিনী মোৰ নিজৰ সৰু মামীৰ। কাহিনী মানে একদম সঁচা ঘটনা, যিটো এতিয়া বিশ্বাস কৰিবলৈকে টান, কিছুলোকে হয়তো ভাবিব পাৰে এনেকুৱাও হ’ব পাৰে নেকি!\nঘটনাটো আজিৰপৰা প্ৰায় ত্ৰিশবছৰমানৰ আগৰ৷ মোৰ মামীয়ে বিয়াৰ আগৰেপৰা মৰিগাঁও চিভিল হস্পিটেলত নাৰ্চৰ চাকৰি কৰিছিল। মামী বৰ আজলী আৰু সৰল আছিল৷ মামীৰ মাকৰ ঘৰ আছিল একদম ভিতৰুৱা গাঁৱত। বিয়াৰ বয়স হোৱাত ঘৰৰ মানুহে মামীৰ কাৰণে দৰা বিচাৰি আছিল আৰু কোনোবা তেওঁলোকৰ সম্বন্ধীয়ই আমাৰ মামাৰ সম্ভেদ দিলে৷ ইফালে মোৰ মামাই চাকৰি কৰিছিল আৰ্মীত৷ আৰ্মীৰ চাকৰিত ছুটী নায়েই বুলিব পাৰি। বছৰেকত এবাৰ নে দুবাৰ ছুটী পায়। ছোৱালী চাবলৈ আহিবলৈ কি অজুহাত দেখুৱাইনো ছুটী ল’ব বুলি ভাবি বিয়াৰ সমস্ত দায়িত্ব ডাঙৰ মামা আৰু মামীকে দিলে। ঘৰৰ মানুহ ছোৱালী চাবলৈ গ’ল, পচন্দো হ’ল। পচন্দ নোহোৱাৰ কথাই নাহে, ছোৱালী দেখিবলৈ ৰঙে বৰণে ধুনীয়া, লগতে চৰকাৰী চাকৰিয়ালো। মামালৈ কেৱল খবৰহে পঠিয়ালে৷ খবৰ মানে মামাই আহি বিয়াখনহে পাতিব লাগে৷ বাকী সকলো যা-যোগাৰ ঘৰৰ মানুহেই কৰিব৷ তেওঁ মাত্ৰ আহি দৰাৰ সাজযোৰ পিন্ধি বিয়া পাতিবলৈ গ’লেই হ’ল৷ তেনেকৈয়ে পূজাৰ সময়তে বিয়াৰ দিনবাৰ ঠিক হোৱাত বিয়াৰ দুদিনমানৰ আগত মামা আহি পালেহি আৰু মামীক নেদেখাকৈ চিধা বিয়াৰ দিনাহে দৰা হৈ কইনাৰ চোতালত ভৰি থ’লেগৈ৷ মানে কইনাক প্ৰথম দেখিলে হোমৰ গুৰিতহে, তাকো ওৰণীৰ তলেদি কোনোমতে জুপি জুপি চাওঁতেহে৷ ভালকৈ দেখিলে, বিয়া হৈ উঠাৰ পাছতহে৷ মামাৰ অৱশ্যে কইনা পচন্দই হ’ল, শান্ত-শিষ্ট আৰু বৰ কামিলা মানুহ আমাৰ মামীজনী৷ ইফালে মামাৰ ছুটীও বেছি দিন নাছিল, মাত্ৰ পোন্ধৰ দিনৰহে ছুটী লৈ আহিছিল। গতিকে বিয়াৰ বাকী নিয়মবোৰ শেষ হওঁতে হওঁতে মামাৰ উভটিবৰে হ’ল৷ ইফালে মামীৰো ছুটী শেষ হ’বৰ হ’ল। ব’হাগ বিহুত আকৌ আহিম বুলি পৰিকল্পনা কৰি মামা উভটি গ’ল৷ মামা যোৱাৰ কেইদিনমানৰ পাছত মামীও নিজৰ কৰ্মস্থানলৈ গ’ল৷ মামীৰ চাকৰি যিহেতু ওচৰতে মাজে মাজে দুই তিনিদিনৰ ছুটী লৈ অকলেই শহুৰৰ ঘৰলৈ অহা যোৱা কৰি থাকে।\nএনেকৈয়ে সময় বাগৰি বিয়াৰ ছয় সাতমাহৰ পিছত ব’হাগ বিহু পালেহি। মামীয়ে এইবাৰ দুদিনমান বেছিকৈয়ে ছুটী লৈ শহুৰৰ ঘৰলৈ যাবলৈ ওলাল৷ মনটো উগুল-থুগুল! মামাও বিহুত অহাৰ কথা, মানুহজনক লগ পাব, এইবাৰহে ভালকৈ কথা পাতিব৷ তেতিয়া যিহেতু গাঁৱৰ ঘৰত টেলিফোন নাছিলেই, কথা বতৰাও নহৈছিল। চিঠি পত্ৰটো দূৰৰে কথা, মামীৰ নিজৰে চাকৰি আছিল বাবে পইচা পঠিয়াবলৈ মণি অৰ্ডাৰো কৰিব লগা নহৈছিল৷ তথাপি মামাই বিহুত আহিম বুলি কৈ গৈছিল, সেইটো উৎসাহ বুকুত বান্ধি মামী যাবলৈ ওলাল। বিহুৰ আগদিনা ঘৰলৈ যাবলৈ আহি মামী কামপুৰলৈ যোৱা বাছ ধৰিবলৈ বাছষ্টেণ্ড পালেহি৷ বাছষ্টেণ্ডত বহুত ভিৰ, উৎসৱৰ বতৰত নিজৰ ঘৰলৈ যোৱা মানুহেৰে বাছ ভৰি আছে৷ বাছলৈ ৰৈ থাকোতে মামীৰ সন্মুখত যুৱক এজন আহি ৰ’লহি। ওখ-পাখ, স্বাস্থ্যবান এজন যুৱক৷ মামীয়ে যুৱকজনক দেখিছে যদিও ইমান গুৰুত্ব দিয়া নাই। চকুৱে চকুৱে পৰি দুয়োটাই সৌজন্যতাৰ হাঁহি মাৰিলে। মামীয়ে দেখি ক’ৰবাত দেখা দেখা যেন লাগিছে বুলি মনতে ভাবিলে যদিও কথাটো ইমান গুৰুত্বসহকাৰে নল’লে৷ ভাবিলে হয়তো বিয়াতো দেখিব পাৰে গিৰিয়েকৰ গাঁৱৰ কোনোবা হ’ব চাগে৷ ইফালে যুৱকজনে মামীলৈ চাই হেনো হাঁহিছেও কেইবাবাৰো। তথাপিও মামীয়ে অকণো পাত্তা দিয়া নাই। এনেতে বাছ এখন আহি লাইনত ৰ’লহি আৰু গোটেই মানুহবোৰ মথাউৰি ভঙা বানপানীৰ দৰে বাছখনলৈ দৌৰ দিলে৷ ইফালে মোৰ আজলী মামীয়ে বেগটোৰ সৈতে বাচত উঠিবলৈ অলপ অসুবিধা পালে। তেনেতে যুৱকজনে ততাতৈয়াকৈ আহি বেগটো ধৰি মেলি কোনোমতে বাছত উঠাই দিলে। মামীয়ে নেলাগে বুলি কৈছিল যদিও, যুৱকজনে হেনো হাঁহি মাৰি একো নহয় মই উঠাই দিম নহয় বুলি বেগটো লৈ ভিৰ ফালি বাছৰ ভিতৰত সোমাই গ’ল। যুৱকজনে বেগটো চিটৰ ওপৰৰ কেৰিয়াৰত উঠাই মামীৰ কাষত আহি ৰ’লহি৷ সেইদিনা বাচত বহিবলৈ চিট পোৱাতো পৰ্বতত কাছ কণী বিচৰাৰ দৰে কথা৷ গাড়ী চলা আৰম্ভ কৰিলে৷ লগে লগে যুৱকজনৰ ইটো সিটো কথাও আৰম্ভ হ’ল৷ মামী নিজেই খুব কম কথা কোৱা মানুহ বাবে নিজেই অলপ অস্বস্তিও পালে। আগৰ দিনৰ বাছ,তাতে ওখ চাপৰ বেয়া ৰাস্তাৰে কোনোমতে যাওঁ নাযাওঁকৈ গৈ থকা কম দূৰত্বও যেন মামীৰ বাবে বেছি দূৰ দূৰ লগা হ’ল। মামীয়েও উপায় নাপাই তেওঁৰ কথাবোৰকে শুনি গৈ আছে। মামীৰ এনেকুৱা লাগিল যেন যুৱকজনে প্ৰথমবাৰ লগ পাইয়েই লগাতকৈ বেছি অন্তৰংগ হ’বলৈ চেষ্টা কৰিছে৷ মামীয়ে কথা নেপাতিলেও তেওঁ উপযাচি কিবা কিবি সুধি থাকে৷ তথাপি সৌজন্যতামূলক দুই এশাৰী কথাৰ উত্তৰ মামীয়েও দিলে৷ ইফালে মামীৰ ভাবিছে যদি শহুৰৰ গাঁৱৰ কোনোবা হয় ভালকৈ উত্তৰ নিদিলে পাছত যদি গাঁৱত কয় ন কইনা গোমোঠা, কথাই ক’ব নোখোজে একেবাৰে, চাকৰিয়াল বাবে ফিতাহি বেছি হেন তেন। গতিকে কথা পাতিবলৈ ইচ্ছা নেথাকিলেও দুই এটা কথাৰ উত্তৰ দি আহি থাকিল৷ হেঁচা-ঠেলাত, বাছৰ ঠেকেচনিত যুৱকজন যেন বেছি কাষ চাপি আহিব খোজে, মামীয়ে অশান্তি পাই অলপ আঁতৰি দিয়ে, কিন্তু তথাপিও একো নক’লে৷ কিবা ক’লেই যদি পাছত গাঁৱত গৈ ‘ন-কইনা বৰ দন্দুৰী, মুখচোকা’ বুলি কথা উলিয়াইগৈ! অৱশ্যে যিহেতু বাছতো বিহুত ঘৰলৈ যোৱা মানুহৰ সাংঘাটিক ভিৰ, তাতে তেতিয়াৰ দিনৰ ৰাস্তাত গাড়ী নাও যোৱাদি টুলুং ভুটুং কৰি যায়, গতিকে দুই এটা খুন্দা অনিচ্ছাকৃত ভাবেও লাগিব পাৰে, একো ডাঙৰ কথাও নহয়৷\nলাহে লাহে বাছ আহি কামপুৰ পালেহি৷ মামী বাছৰপৰা নামিল, যুৱকজনো নামিল৷ নামোতেও নিজৰ মানুহক সহায় কৰা গুণৰ পৰিচয় দি যুৱকজনে বেগটো বাচৰপৰা নমাই আনিলে৷ মামীয়ে ৰাস্তাত তেওঁৰ কথাৰপৰা অলপ আমনি পালেও, বেগটো লৈ ধন্যবাদ দি ক’লে, ‘আপুনি এতিয়া কোনফালে যাব?” যুৱকজনে উত্তৰ দিলে, “তুমি য’লৈকে যাবা ময়ো তালৈকে যাম দিয়া!” এইবাৰ মামীৰ খঙে মূৰৰ চুলি আগ পালেগৈ, বুজিলে এইজন কোনো ভদ্ৰ মানুহ নহয়! এনেইহে কোনোবা ফটুৱা৷ মামী খঙত গৰজি উঠিল, “কি ফাল্টু মানুহহে আপুনি! বাটত অকলশৰীয়া মহিলা পালে বুলিয়েই উল্টা-পুল্টা কথা কৈ আছে, তাতে মই বিবাহিত মহিলা৷ আপোনাক ইমান দেৰি একো কোৱা নাই বুলি সুযোগ পাই বেছি কথা কৈছে৷ বহুত দেৰীৰপৰা চাই আছোঁ আপোনাক৷ মোৰ স্বামীয়ে আৰ্মীত কাম কৰে। এই ঠাইৰে। গম পালে আপোনাক ভালকৈ এসেকা দিব৷”\nযুৱকজনে কিন্তু ভয় খোৱাৰ সলনি হাঁহি মাৰি উত্তৰ দিলে, “তোমাৰ স্বামীয়ে মোক একো কৰিব নোৱাৰে৷”\n“কিয় আপুনি বহুত ডাঙৰ গুণ্ডা নেকি?”\n“নহয়, তোমাৰ স্বামীতো ময়েই! তোমাৰ বিয়া মোৰ লগতেই হৈছিলে৷ নিজকে নিজে কিনো কৰিম কোৱাচোন!” যুৱকজনৰ উত্তৰ শুনি মামী লাজত মুচকচ যোৱাৰ দৰে হ’ল৷ ইমান দেৰি তেওঁ নিজৰ স্বামী অৰ্থাৎ মোৰ মামাৰ লগত ইমান সময় একেখন বাছতে অচিনাকি মানুহ অহাৰ দৰে আহিলে, নিজৰ স্বামীকে চিনি নেপালে৷ যাক স্বামীৰ গাঁৱৰ কোনোবা হ’ব পাৰে বুলি সন্দেহ কৰি আছিল, তেওঁ স্বয়ং স্বামীয়েই হয়৷ মামীৰ লাজতে কি কওঁ কি নকওঁ এনেকুৱা অৱস্থা হ’ল৷ অৱশ্যে বিয়াৰ পাছত মামাক তেওঁ মাত্ৰ কেইটামান দিনৰ বাবেহে পাইছিল৷ তেতিয়া মোবাইল দূৰৰে কথা ভিতৰুৱা গাঁৱত টেলিফোনটোৰে সুবিধা নাছিল সঘনে কথা-বতৰা পাতি থাকিবলৈ। বিয়াৰ পাছত দুই তিনিদিন যি পালে সেয়াই৷ সেইবাবে তেওঁক প্ৰথমবাৰ দেখোতে চিনাকি যেন লাগিছিল যদিও কোনো ধৰণৰ যোগাযোগ নোহোৱাকৈ তেনেকৈ একেটা দিনতে যে দুয়ো একে সময়তে ঘৰলৈ আহিবলৈ বাছষ্টেণ্ডত লগ পাব সেইয়া কল্পনাৰো অগোচৰ আছিল। মামীয়ে লাজতে ক’লে, “আপুনি দেখাৰ লগে লগে মোক নক’লে কিয়?” মামাই মিচিকিয়া হাঁহি মাৰি ক’লে, “কি বুলিনো ক’ম মানুহৰ মাজত? তোমাক মই মাতিব খোজোতেই গম পালোঁ যে তুমি মোক চিনি পোৱা নাই, সেইকাৰণে অলপ ধেমালি কৰিম বুলি কোৱা নাছিলোঁ আৰু!”\nআজিৰ দিনত সেইবোৰ কথা অবাস্তৱ যেন লাগিলেও তেতিয়াৰ দিনত এইবোৰ কোনো আচৰিত কথা নাছিল৷ আজলী মামীৰ এই কথাটো মনত পৰিলেই এতিয়াও হাঁহিত মোৰ পেটৰ নাড়ী ডাল ডাল হৈ যায়৷\n« ল’ৰালিৰ স্মৃতি – ড০ গীতিমল্লিকা গগৈ\nউৰুকা – বিকাশ শইকীয়া »\nআল্টিমেট 😄😄৷ ভাল লাগিল বাগ্মীতা৷\nএইটো পঢ়ি থাকোঁতে দৃশ্যটো কল্পনা কৰি বেচ আমোদ পালোঁ৷ মজা লিখিলা\nবঢ়িয়া লাগিল বাৰ্বি\nহাঃ হাঃ বৈদ্য জমনি, ভাল লাগিল।\nইয়ে, তামাম দেখোন।\nধৈ, কি যে মানে🤣🤣\nবঢ়িয়া লাগিল আনকমন ঘটনা\nবেলেগ জমনি দেই\nহা হা ভাল লাগিল ।\nবেছ ৰসাল অভিজ্ঞতা হৈছিল মামীৰ।\nবঢ়িয়া লাগিল অ বাৰ্বি 😝😝😝😝\nসাংঘাটিক অভিজ্ঞতা হৈছিল দেই বেছ জমিছে\nতাম্মাম.. মজ্জা লাগিল\nচিনেমা চোৱা যেন লাগিল ও। বঢ়িয়া\nবৰ বঢ়িয়া লাগিল দেই ৷


xukhdukh.com June 13, 2015 CHINTAN, PRATIM PRATAP BARUA, চিন্তন, প্ৰতিম প্ৰতাপ বৰুৱা,\nকেতিয়াবা যে বহুতে কয় “অমুকৰ শিপা নাই” অথবা “অমুক শিপাৰপৰা বিচ্ছিন্ন” তাৰ অৰ্থ কি বাৰু?\nশিপা মানে আমি দুটা অৰ্থ বুজো। এটা আক্ষৰিক অৰ্থ আৰু আনটো আক্ষৰিক অৰ্থৰ লগত মিলাই প্ৰতীকী অৰ্থ। আক্ষৰিক অৰ্থত শিপা হ’ল গছৰ মাটিৰ তলত থকা অংশটো (কেতিয়াবা কিছুমান গছৰ মাটিৰ বাহিৰতো শিপা থাকে) যি গছজোপা জীয়াই থাকিবৰ বাবে প্ৰয়োজন হোৱা খাদ্যৰ যোগান ধৰে আৰু গছজোপা মাটিৰ ওপৰত থিয় কৰি ৰাখে। শিপাৰ অবিহনে গছজোপা জীয়াই থাকিব নোৱাৰে।\nআনহাতে প্ৰতীকী অৰ্থটো বুজিবলৈ এটা বা দুটা উদাহৰণ ল’ব লাগিব। প্ৰথমটো প্ৰবাসী অসমীয়া হিচাপে আমি নিজৰ ক্ষেত্ৰতে ল’ব পাৰোঁ। আমি অসমৰ, আমি অসমীয়া, কিন্তু আমি অসমত বাস নকৰোঁ। জীৱিকা অৰ্জনৰ দায়ত পৰি আমি কম বয়সতে অসমৰ বাহিৰলৈ গুচি আহিব লগা হ’ল আৰু এতিয়া জীৱনৰ আটাইতকৈ কাৰ্য্যক্ষম বছৰকেইটাত আমি অসমৰ পৰা নিশ্চিতভাৱে আঁতৰি থাকিম। আমাৰ ক্ষেত্ৰত কথাটো এজোপা গছ এঠাইৰপৰা উঘালি আনি আন এঠাইত ৰুই দিয়াৰ দৰে হ’ল। অসমৰ বাহিৰত আমি বাস কৰা ঠাইখনৰ বতাহ-পানী-খাদ্য খাই আমি জীয়াই আছোঁ যদিও আমাৰ জীৱন তথা মনটো আৰু আমাৰ ঘৰখন এতিয়াও অসমীয়া হৈ আছে আৰু আগলৈকো অসমীয়া হৈয়েই থাকিব। আমাৰ মাত-কথা, ভাৱ-অনুভূতি, সংস্কাৰ আদি সকলো অসমীয়া হৈয়ে আছে। এতিয়াও, ইমান বছৰৰ পিছতো, অচিনাকী ভীৰৰ মাজত হঠাত শুনি পোৱা অসমীয়া মাত এষাৰে বা ভীৰৰ মাজত দূৰৰ পৰা জিলিকি উঠা অসমীয়া সাজ এযোৰে আমাক চুম্বকৰ দৰে আকৰ্ষণ কৰে। বছৰেকৰ বিহুকেইটাত ঘৰৰ পৰা, অসমৰ পৰা আঁতৰি থাকিবলগীয়া হোৱাৰ দুখ আমাতকৈ বেছি কোনে অনুভৱ কৰিব পাৰে? আমাৰ ঘাই শিপাডাল সদায় অসমত আছে। সেই শিপাডালৰ লগত আমি কেতিয়াও, এক মুহূৰ্তৰ বাবেও বিচ্ছিন্ন অনুভৱ নকৰোঁ। আনহাতে এইটোও অস্বীকাৰ কৰা বৃথা যে অসমৰ বাহিৰতে হওক বা অসমৰ ভিতৰতে হওক, এনে বহুত অসমীয়া মানুহ আছে যি নিজৰ ঘাই শিপাডালৰ লগত, মানে অসম, অসমীয়া ভাষা, অসমীয়া কৃষ্টি-সংস্কৃতি আদিৰ পৰা বিছিন্ন হৈ থাকে বা বিছিন্ন হৈ থাকিব বিচাৰে।\nএয়া হ’ল মানুহ হিচাপে আমাৰ ঘাইশিপাৰ কথা। আনহাতে এটা গোট বা এখন ৰাজহুৱা মঞ্চৰ বা এটা সংগঠনৰ শিপা মানে কি হ’ব পাৰে? এই ক্ষেত্ৰত আমি এটা প্ৰশ্ন কৰিব পাৰোঁ যে সদৌ অসম ছাত্ৰসংস্থা বা অসম সাহিত্য সভা বা অসম এছ’ছিয়েশ্যন, দিল্লী আদিৰ দৰে সংগঠনৰ শিপা আছেনে? নিশ্চয় আছে। কাৰণ সদৌ অসম ছাত্ৰসংস্থাই বা অসম সাহিত্য সভাই নিজৰ ঘোষিত উদ্দেশ্য অনুসৰি অসমৰ জাতীয় সংগঠন হিচাপে অসমৰ হকে আৰু অসমীয়া ভাষা-সাহিত্য-সংস্কৃতিৰ হকে কাম কৰিছে। অসম এছ’ছিয়েশ্যন, দিল্লীয়ে দিল্লীবাসী অসমীয়াসকলক লৈ অসমীয়াৰ হকে, অসমীয়া ভাষাৰ হকে কাম কৰিছে।\nএইখিনিতে আমি প্ৰৱাসী অসমীয়াসকলৰ দ্বিতীয় বা তৃতীয় প্ৰজন্মৰ সন্তানসকলৰ ভাষা সমস্যাটো আলোচনা কৰিব পাৰোঁ। জীৱনৰ আৰম্ভনিতে এই প্ৰৱাসী অসমীয়া সন্তানসকলে এটা গুৰুতৰ সমস্যাৰ সন্মুখীন হ’ব লগা হয়। তেওঁলোকে একে সময়তে দুটা বা তিনিটা ভাষা আয়ত্ব কৰিব লগীয়া হয়। ঘৰত মাতৃভাষা হিচাপে অসমীয়া আৰু ঘৰৰ চাৰিবেৰৰ বাহিৰ ওলালেই সমনীয়াৰ লগতেই হওক বা আন কাৰোবাৰ লগতেই হওক সাধাৰণ কথা এষাৰ পাতিবৰ বাবেও ইংৰাজী ভাষাটো বা হিন্দী ভাষাটো বা স্থানীয় ভাষাটো (বা সংযোগী ভাষাটো) আয়ত্ব কৰিব লগা হয়। এই সমস্যাটোৰ বাবে প্ৰৱাসী অসমীয়াসকলৰ বহুত শিশুৱে আৰম্ভনিতে মাতৃভাষাতকৈ স্থানীয় ভাষাটোত বা সেই অঞ্চলৰ সংযোগী ভাষাটোত বেছি খৰকৈ আগবাঢ়ে। কাৰণ তেওঁলোকে অসমৰ বাহিৰত মাতৃভাষাৰ মাধ্যমত শিক্ষাজীৱনৰ আৰম্ভনি বা শেষ একোৱেই কৰিব নোৱাৰে। তেওঁলোকে ইংৰাজী মাধ্যমতে পঢ়া-শুনা কৰে, বিভিন্ন দেশ/প্ৰদেশৰ পৰা অহা সমনীয়াৰ সৈতে ইংৰাজী বা সেই স্থানীয় বা সেই সংযোগী ভাষাটোৰ মাধ্যমতে খেলা-ধূলা কৰে। এইখিনি বাস্তৱতা স্বীকাৰ কৰিও আমি লগতে এইটোও স্বীকাৰ কৰা উচিত যে শিপাৰ লগত সংযুক্ত হৈ থকাৰ প্ৰথম আৰু প্ৰধান মাধ্যমটোৱেই হ’ল মাতৃভাষা। মাতৃভাষাৰ অবিহনে আমি নিজৰ চিনাকী দিব নোৱাৰো আৰু আন চিনাকীৰে আমাক পৃথিৱীত কোনেও গ্ৰহণো নকৰিব।\nএটা জাতিৰ (বা উপজাতিৰ) সংস্কৃতি নিজৰ ভাষাৰেহে গঢ় লৈ উঠে। মাতৃভাষা জৰিয়তেহে এটা জাতিৰ গীত-মাত, সাহিত্যৰ সৃষ্টি হয়। জাতীয় সংস্কৃতিক জীয়াই ৰাখিবলৈ হ’লে আৰু জাতীয় সংস্কৃতি বিকৃত হোৱাৰ পৰা (অথবা এসময়ত ধ্বংস হোৱাৰপৰা) ৰক্ষা কৰিবলৈ হ’লে আমি মাতৃভাষাকো বিকৃত হোৱাৰ পৰা ৰক্ষা কৰিব লাগিব আৰু আমাৰ মাতৃভাষাৰ শুদ্ধ ৰূপটোৰ চৰ্চা আৰু প্ৰসাৰ অব্যাহত ৰাখিব লাগিব। লগতে আমি বিশ্বাস কৰো যে সাহিত্য, গীত-মাত, চিত্ৰ-নাট্য-বাদ্য-নৃত্য – এইকেইটা মূল শিল্পই এটা জাতিৰ সংস্কৃতি ৰক্ষা কৰে। এটা জাতি আৰু সেই জাতিৰ সমাজ-সংস্কৃতি গঢ় লৈ উঠা প্ৰক্ৰিয়াটো যেনেকৈ দীঘলীয়া, তেনেকৈ সেই জাতিটো আৰু সেই জাতিটোৰ সমাজ-সংস্কৃতি বিপদাপন্ন হোৱা বা ধ্বংসৰ মুখলৈ আগবাঢ়ি যোৱা প্ৰক্ৰিয়াটোও সমানেই দীঘলীয়া।\nসম্প্ৰতি অসমৰ বিহুমঞ্চত শিল্পীসকলে অসমীয়া গীত-মাতৰ বাদে আন ভাষাৰ গীত মাত পৰিৱেশন কৰা নকৰাক লৈ (বা তেওঁলোকক আন ভাষাত, বিশেষকৈ হিন্দী ভাষাত গীত-মাত পৰিবেশন কৰিবলৈ দিয়া নিদিয়াক লৈ) বিতৰ্ক চলি আছে। এই বিতৰ্ক/ভাবুকি/দম্ভালি/ আকোৰগোজালি/অহংকাৰ যোৱা কিছুবছৰৰ পৰা প্ৰত্যেক বছৰে আমি দেখিবলৈ পাই আহিছোঁ। ৰঙালী বিহু বুলি ক’লেই লগতে এই বিতৰ্কও অবধাৰিতভাৱেই যেন আহি যায়। সংগীতৰ সীমা নাই, সংগীতৰ ভাষা নাই আদি কথাবোৰ মনত ৰাখিও এইক্ষেত্ৰত আমি নিজৰ স্পষ্ট মতামত ব্যক্ত কৰিব খুজিছো যে বিহুতলীত বা বিহুমঞ্চত অসমীয়া বা অসমৰ জনগোষ্ঠীয় ভাষাৰ বাদে আন যিকোনো ভাষাৰ যিকোনো গীত-মাত-নৃত্য পৰিবেশন কৰাত আমাৰ আপত্তি আছে। বিহু উদযাপন কৰিবলৈহে ৰঙালী বিহুৰ সময়ত বিহু সন্মিলন আয়োজন কৰা হয়। বিহু অসমীয়া সংস্কৃতিৰ প্ৰাণ আৰু বিহুনাম-বিহুনৃত্য অসমীয়া জাতিৰ অন্যতম জাতিগত চিনাকী। ৰঙালী বিহুৰ এই উৎসৱ অসমীয়া বা অসমৰ জনগোষ্ঠীয় ভাষাৰ বাদে আন ভাষাৰে উদযাপন কৰিব নোৱাৰি। বিহুৰ উৎসৱে স্বত:স্ফূৰ্তভাৱে ৰাঙলী কৰি তোলা অসমীয়া মনটোক আন ভাষাৰ গীত-মাত-নৃত্যৰে শাঁত পেলাব পাৰি জানো? আমাৰ মতে নোৱাৰি। এইবোৰ কথাত কাৰোবাৰ দাবী-ভাবুকি বা অনুৰোধ আদিৰ প্ৰয়োজনেই থাকিব নালাগে আচলতে। অসমীয়া আৰু জনগোষ্ঠীয় ভাষাসমূহত পুৰনাৰ পৰা নতুনলৈকে ইমান বেছি সুন্দৰ সুন্দৰ বিহুনাম, আধুনিক গীত তথা লোক-সংগীত আছে যে গাওঁ বুলিলে এজন শিল্পীৰ বাবে এৰাতিৰ মঞ্চখন আচলতে একোৱেই নহয়। বিহু অসমীয়াৰ জাতীয় উৎসৱ আৰু এই জাতীয় উৎসৱৰ সময়ত জাতীয় উৎসৱটো পালন কৰা মঞ্চখনতে যদি অসমীয়া বা অসমৰ জনগোষ্ঠীয় ভাষাৰ গীত-মাত-নৃত্যই আদৰ নাপায়, তেন্তে ক’ত পাব?\nশেষত আন এটা প্ৰাসংগিক যেন লগা কথা। বহাগী উৎসৱ, বহাগী বিদায় আদিৰ নামত বিহুসন্মিলনবোৰ যে লেথাৰী নিছিগাকৈ জেঠ-আহাৰ মাহলৈকে অনুষ্ঠিত কৰি থকা হয় তাৰ প্ৰয়োজনীয়তানো কিমান সেয়া আমাৰ ক্ষুদ্ৰ মগজুৰে আজিলৈকে বুজি নাপালোঁ। কিন্তু এই বিহু সন্মিলনবিলাকলৈ বাধ্যত পৰি চান্দা দিব লগীয়া হোৱা ব্যৱসায়ীসকলে যে সেই চান্দাখিনি পিছত সূতে-মূলে আমাৰ জেপৰ পৰাই আদায় কৰে সেয়া কিন্তু আমি ঠিকেই বুজি পালোঁ।\nলেখকৰ ঠিকনাঃ চি-৯, দিল্লী গভৰ্ণমেন্ট অফিচাৰ্চ ফ্লেট্‌চ্, ওৱান এ, বেটেৰী লেন্, ৰাজপুৰ ৰোড, দিল্লী-৫৪, ম’বাইল : +৯১৯৮৭১০১৮৮৭৪ ই-মেইল – ppbaruah.delhi@gmail.com\nBy xukhdukh.com on June 13, 2015


শনিদশা চলিছে শ্বাহৰূখৰ ! ‘মন্নত’ৰ মৌনতাই আমনি কৰিছে গৌৰীক -\nHomeব্ৰেকিং নিউজশনিদশা চলিছে শ্বাহৰূখৰ ! ‘মন্নত’ৰ মৌনতাই আমনি কৰিছে গৌৰীক\nশনিদশা চলিছে শ্বাহৰূখৰ ! ‘মন্নত’ৰ মৌনতাই আমনি কৰিছে গৌৰীক\nশনিৰ দশা চলিছে শ্ৱাহৰূখৰ ! ‘মন্নত’ৰ মৌনতাই আমনি কৰিছে গৌৰীক\nনতুন দিল্লীঃ শনিদশা চলিছে বাদশ্বাহ পৰিয়ালৰ। ঘোৰ অন্ধকাৰে ছানি ধৰিছে বাদশ্বাহৰ বিলাসবহুল প্ৰাসাদ। ড্ৰাগছৰ গোচৰত পুত্ৰ ৰঙাঘৰৰ আলহী হোৱাৰ পাছতে বিনিদ্ৰ ৰজনী কটাইছে বলীউড কিং শ্বাহৰূখে। কাৰাগাৰলৈ হাতকুৰি-বাটকুৰি বাই থকাৰ বাহিৰে একোকে কৰিব পৰা নাই শ্বাহৰূখে। আদালতত বাৰম্বাৰ খাৰিজ হৈছে আৰিয়ানৰ জামিন আবেদন। পুত্ৰৰ কাণ্ডৰ বাবে শ্বাহৰূখে হেৰুৱাবলগীয়া হৈছে বৃহত্ প্ৰজেক্ট। তথাপি সকলো দোষ মৰিষণ কৰি নিজ পুত্ৰক কাষত বিচাৰিছে শ্বাহৰূখে।\nসকলো প্ৰকাৰে চেষ্টা কৰি গৈছে কিং খানে,ফল হ’লে ধৰা নাই। ছলমান খানৰ অধিবক্তাইয়ো আৰিয়ানৰ পক্ষত যুঁজ দি জামিন দিয়াবলৈ সক্ষম নহ’ল। শ্বাহৰূখৰ চিন্তা দিনক দিনে বৃদ্ধি পাই আহিছে।বাদুলী ওলোমা দি ওলমিছে শ্বাহৰূখৰ দুগাল,গৌৰীৰ চকুত চকুলো দুধাৰ।তত্‍সত্বেও শ্বাহৰূখৰ সান্তনা বাণী-মই আছোঁ,মই আছোঁ…। উল্লেখ্য যে, আৰিয়ান গ্ৰেপ্তাৰ হোৱাৰ পাছত বলীউড বাদশ্বাহ শ্বাহৰূখৰ কাষত থিয় দিছে একাংশ শুভাকাংক্ষীয়ে। শুভাকাংক্ষীৰ সমৰ্থন লাভ কৰিলেও ঘটনাটো সন্দৰ্ভত কাণ সৰালি দিয়া লোকৰ সংখ্যাও কম নহয়। স্বাভিকতে যিটো মাত্ৰাত শেহতীয়াকৈ বলীউড কন্ঠশিল্পী মিকা সিঙেও অভিমত প্ৰদান কৰা বুলি সংবাদ মাধ্যমত প্ৰকাশ পাইছে। ক্ষোভিত মিকা সিঙ। এটা টুইটত তেওঁ কয়, ‘সকলোৱে শ্বাহৰূখৰ বাটৰ নাটখন চাই আছে।\nকোনেও টু-শব্দ এটা কৰা নাই। মই শ্বাহৰূখ খানৰ সৈতে আছো। আৰিয়ানক জামিন দিব লাগিব। সকলো তাৰকাৰ সন্তানক গ্ৰেপ্তাৰ কৰিলেহে বলীউড ইণ্ডাষ্ট্ৰীৰ মানুহে একগোট হ’ব।’ ইফালে, চলচ্চিত্ৰ নিৰ্মাতা সঞ্জয় গুপ্তাইও ঘটনাটো সন্দৰ্ভত বহুতে নীৰৱ হৈ থকাটো পছন্দ কৰা নাই। শ্বাহৰূখ খানৰ এই ঘোৰ সংকটৰ সময়ত বাদশ্বাহৰ পক্ষত থিয় নোহোৱা কথাটোক মানি ল’ব পৰা নাই সঞ্জয় গুপ্তাই, টুইটাৰত উজাৰিছে ক্ষোভ, দিছে তীব্ৰ গৰিহণা। সঞ্জয় গুপ্তাৰ টুইটৰ পাছতে জিকাৰ খাই উঠিছে মিকা সিঙৰ অন্তৰ।সামাজিক মাধ্যমত উজাৰিছে ক্ষোভ ।২ অক্টোবৰত প্ৰমোদতৰীৰ পাৰ্টীৰ পৰা ড্ৰাগছৰ গোচৰত আৰিয়ানকে ধৰি ৮জন অভিযুক্তক গ্ৰেপ্তাৰ কৰিছিল মুম্বাই আৰক্ষীয়ে। স্মৰ্তব্য যে, আৰিয়ানৰ গ্ৰেপ্তাৰ পাছতে পোহৰলৈ আহিছিল বলীউডৰ কেতবোৰ গোপন তথ্য।আৰিয়ানেই দিছে ইয়াৰ সম্ভেদ। অৱশ্যে,আৰক্ষীৰ জেৰাত অতীতত কৰি অহা ভুল দুনাই নকৰো বুলি আৰিয়ানে বজ্ৰকঠোৰ প্ৰতিজ্ঞা কৰিলেও মন গলাব পৰা নাই আদালতৰ। কাৰাগাৰাৰ বন্ধ কুঠৰীত পুত্ৰৰ সমান্তৰালকৈ ‘মন্নত’ৰ পৰাই ভাল দিনলৈ বাট চাইছে শ্বাহৰূখ-গৌৰীয়ে।\nPrevious articleহাজোৰ চক্ৰ বিষয়া কাৰ্যালয়ত মহিলাৰ উত্তাল প্ৰতিবাদ, কিয় গ্ৰহণ কৰিছে এই কাৰ্যসূচী?


ৰহস্যময় ডেকাড্রাকমাৰ ৰহস্যৰ জাল!\nPublished on February 21, 2020 | News Source: মণিমালা কন্দলী দাস\n২৮ জানুৱাৰীৰ তেনেই তোলপাৰ লগাই দিয়া এক খবৰ৷ এৰা, এলাপেছা খবৰ নহয়৷ গাজাৰ উপকূলৰ সমীপতে কেইজনমান লোকৰ জালত কিছু মুদ্রা সমুদ্র গর্ভৰ পৰা উদ্ধাৰ হোৱা খবৰ এয়া৷ আচলতে এয়া এক হেনো অতি গুৰুত্বপূর্ণ অনুসন্ধান আছিল৷ কাৰণ আলেকজেণ্ডাৰ দি গ্রেটৰ মুদ্রা ‘ডেকাড্রাকমা’ৰ সবাতোকৈ বেছি নিদর্শন সেই স্থানতেই থকাৰ গুণগুণনিটো বহু কাল ধৰি আছিল৷ আৰু তাৰেই এক অনুসন্ধানৰ প্রয়াস আছিল সেয়া৷ বিশ্বখ্যাত মুদ্রা বিশেষজ্ঞ ড০ উটে উটেনবার্গে কয়– ডেকাড্রাকমা উদ্ধাৰৰ খবৰ এক সাধাৰণ কথা নহয়৷ শিহৰণ তোলা খবৰ৷ বিশেষ সূত্র মতে, এয়া চুৰি হৈ যোৱা মুদ্রা উদ্ধাৰহেহ্ল তাৰ মানে? ২০১৭ বর্ষৰ বসন্ত কালত সেই স্থানত (গাজাৰ উপকূলত) উদ্ধাৰ হোৱা আলেকজেণ্ডাৰৰ মুদ্রাৰ আনুষ্ঠানিকভাৱে তালিকাভুক্ত কৰি– সেইবোৰৰ অধ্যয়ন তথা তথ্য উদ্ধাৰৰ অভিযান চলাই সমুদ্রৰ বুকুত অনুসন্ধানৰ সূচী লোৱা হৈছিল৷ ড০ উটেনবার্গৰ মতে, এয়া ইতিহাস আৰু ঐতিহ্যমূলক সম্পদ৷ কেৱল গুপ্তধনৰ বিষয় নহয়৷ আলেকজেণ্ডাৰৰ টকা ‘ডেকাড্রাকমা’ উদ্ধাৰৰ এক বিশেষ খবৰ বিশ্বৰ বাবেই৷ গাজাৰ প্রত্নতত্ত্ববিদ ফাডেল আলাটোলৰ মন্তব্য এনে... মই যেতিয়া ডেকাড্রাকমা হাতত তুলি ল’লোঁ–হতভম্ব যিমান অভিভূতও সিমানহ্ল ফাডেল আলাটোলেই প্রথম চিনাক্ত কৰে ২৩০০ বছৰ প্রাচীন মেছিডেনিয়ান শাসক আলেকজেণ্ডাৰ দ্য গ্রেটৰ ডেকাড্রাকমা মুদ্রা৷ গ্রীছৰ পৰা ভাৰত ভূমি পর্যন্ত ৰাজত্বৰ পতাকা উৰাই ইতিহাসৰ এক বিশেষ চৰিত্র হৈ ইতিহাসত ৰৈ গ’ল যি৷ মিছৰ অভিযান কালত ৰক্তাক্ত অৱৰোধৰ পাছত আলেকজেণ্ডাৰে অতি কৌশলগতভাৱে গুৰুত্বপূর্ণ স্থান গাজা দখল কৰি লৈছিল৷ এতিয়া প্রশ্ন আহিল– মুদ্রা নিখোজ হ’ল কেনেকৈহ্ল অর্থাৎ, এক ৰহস্যময় জালৰ সৃষ্টি হৈছে৷ ফাডেল আলাটোলে কয়– ২০১৭ বর্ষত উদ্ধাৰ হোৱা ডেকাড্রাকমা তেওঁ চিনাক্ত কৰাৰ পাছতেই আশ্চর্যজনকভাৱে সেইবোৰ নিখোজ হৈ যায়৷ আলাটোলে ধাৰণা কৰে যে সেইবোৰ আন্তর্তিক কোনো চক্রৰ হাতত পৰিছে আৰু বিক্রী হৈ গৈছে৷ কিন্তু এতিয়াও স্থানীয় যিসকল লোকে এই মুদ্রা গোপনে হাতত ৰাখি থৈছে– তেওঁলোকে বুজাই নাই ঐতিহাসিক কি গুৰুত্বময় ঐতিহ্য বহন কৰিছে সেই মুদ্রাবোৰে৷ কেইমাহমানৰ আগতে যেতিয়া একেই ধৰণৰ মুদ্রা বিশ্বৰ বিভিন্ন নিলাম কেন্দ্রত বিক্রীৰ খবৰ আহে– তেতিয়াই সন্দেহৰ বতাহ বয়৷ লণ্ডনৰ এটি নিলাম কেন্দ্রত–ৰোমা নিউমিছমেটিক্সত এটি ‘ডেকাড্রাকমা’ এক লাখ ত্রিশ হাজাৰ ডলাৰত বিক্রী হোৱাৰ খবৰৰ পাছতেই সেই প্রসংগই পূর্ণ চর্ লাভ কৰে৷\nকাৰণ– ৰোমা নিউমিছমেটিক্স এইবাবেই শিৰোনামলৈ আহে যে পৰৱর্তী দুটা বছৰৰ নিলামত ক্রমে ১৯টা ডেকাড্রাকমা নিলাম হয় আৰু তাৰ ১১টাই বিক্রী হয় ৰোমা নিউমিছমেটিক্সত৷ আশ্চর্যজনক কথা যে নিলাম-পর্বত প্রায় দ্বিগুণ দামত লাভ হৈছিল যেতিয়া–‘গুপ্তধন’ৰ আৱর্তত গাজা উপকূলত মুদ্রাৰ অনুসন্ধানত কোন কেনেকৈ নামিল সেয়াও এক ৰহস্যৰে ঘেৰা৷ মুঠতে তৰপে তৰপে ৰহস্য৷ এই প্রশ্ন তেনেই তল পৰি ৰ’ল যে এই দুর্লভ মুদ্রাবোৰ ক’ৰ পৰা কেনেকৈ আহি গাজা পালেহি? ইতিহাসেনো কি কয়? নাই নাই– ইতিহাসজনিত তাৎপর্যময় কোনো তথ্যই নাই হেনোহ্ল মুদ্রা সংক্রান্তীয় কথিত উৎস বুলি ‘ব্যক্তিগত কানাডিয়ান’–‘ব্যক্তিগত নর্থ আমেৰিকান’ বা ‘ব্যক্তিগত ইউৰোপিয়ান সংগ্রহে’ও কোনো অর্থময় তথ্য দিব পৰা নাই বা দিয়া নাই৷ এতিয়া কিভাৱে কথাবোৰ বিচাৰ কৰা হ’ব– প্রশ্ন আহি গ’ল৷ বিশ্বখ্যাত মুদ্রা বিশেষজ্ঞ থমাছ বোণ্ডজয়ে কয়– গাজাৰ ফাডেল আলটোলেই যিবোৰ ছবি তেওঁলৈ পঠাইছে বিশ্বৰ নিলাম হাউছৰ মুদ্রাৰ সৈতে তাৰ মিল নাই৷ গতিকে থমাছ বোণ্ডজেই কথাবোৰ বুজা নাই বুলি ক’লে৷ সেইবোৰ ডেকাড্রাকমা নহয় নেকিহ্ল ৰহস্যৰ ওপৰতে ৰহস্য পুনৰ৷\nএচামে ক’লে– ডেকাড্রাকমাৰ উৎসৰ কথা বাদ দিলে বিক্রীৰ প্রসংগ কিন্তু অবৈধ বা অস্বাভাৱিক নহয়৷ এচামে ক’লে ডেকাড্রাকমাৰ দৰে অত্যন্ত দুর্লভ মুদ্রাৰ ক্ষেত্রত– ঐতিহাসিক গুৰুত্বৰ ক্ষেত্রত তাৰ এনেকুৱা বিক্রী-কাণ্ড অস্বাভাৱিকহ্ল মুদ্রাবোৰ ক’ৰ পৰা কেনেকৈ গাজা পালেহি বা ২০১৭ বর্ষত উদ্ধাৰ হোৱা মুদ্রা হেৰাল কেনেকৈ, এই কথাই জোকাৰি আছে মাথোন৷ হেৰাই যোৱা প্রত্নতাত্ত্বিক বস্তু উদ্ধাৰ কৰাত সিদ্ধহস্ত– বিশেষজ্ঞ জেমছ ৰেটফ্লিক ডেকাড্রাকমা উদ্ধাৰত নামিছে নেকি, এই প্রশ্নও কৰিছে কোনোৱে৷ ‘বি বি চি নিউজ আৰৱী’ক জেমছ ৰেটফ্লিকে কয়–তেওঁৰ যদি মুদ্রাবোৰ কিনাত আগ্রহ থাকিলহেঁতেন সমস্ত তথ্য সংগ্রহ কৰিহে (ক’ৰ মুদ্রা কেনেকৈ কাৰ হাতত পৰিছে– ক’ৰ পৰা সংগ্রহ কৰি নিলাম হাউছলৈ গৈছে– ঐতিহাসিক মহত্ত্ব কি ইত্যাদি ইত্যাদি) ক্রয় কৰিলেহেঁতেন৷ গোপনীয় ৰূপত এইবোৰ ঘটিছে বাবেই জেমছ ৰেটফ্লিকে এইবোৰ কথা গম পোৱা নাই৷\nৰেটফ্লিকে কয়– ব্রিটেইন, আমেৰিকা আৰু অধিক সংখ্যক ইউৰোপিয়ান দেশে বিৰল পুৰাতত্ত্ব বিক্রী বে-আইনী বুলি কয় সঁচা৷ কিন্তু নতুনকৈ আৱিস্কৃত অথচ নথিভুক্ত নকৰি তাৰ অধ্যয়নৰ পূর্বেই সেইবোৰ গুপ্তধনৰ আৱর্তত বজাৰত মেলি দিলে– কথাবোৰ জটিল হৈ যায়৷ ৰেটফ্লিকে আৰু এটা গুৰুত্বপূর্ণ কথা ক’লে৷ ১৯৭৩ চনৰ আগলৈকে আলেকজেণ্ডাৰৰ ডেকাড্রাকমা সম্পর্কে কোনো তথ্যই পোৱা নাযায়৷ সেইবোৰ ক’ৰ মুদ্রা আৰু সেইবোৰকে ডেকাড্রাকমা বুলি প্রচাৰ কৰি বিশ্ব কঁপাই দিয়া ৰহস্যটোও খুব সাংঘাতিক কথা৷ জেমছ ৰেটফ্লিকৰ এই মন্তব্যৰ পাছতেই ‘বি বি চি’য়ে (বি বি চি আৰৱীক দিয়া জেমছৰ মন্তব্য) ৰোমা নিউমিছমেটিক্স আৰু অন্যান্য সাতটি নিলাম কেন্দ্রত ডেকাড্রাকমাক লৈ বিস্তাৰিত তথ্য বিচাৰিছে৷ ‘বি বি চি’ক সেই নিলাম কেন্দ্রবোৰেও জনাই দিছে যে বিস্তাৰিত তথ্য সম্ভৱ নহয়, যিখিনি জনোৱাৰ অনুমতি দিয়া হৈছে সেইখিনিকে ক’ব৷ অর্থাৎ, কিবা নহয় কিবা এটা গোপনীয় দিশ আছেই৷\nএইদৰে ৰহস্যৰ মেৰ জাল ফালি ফালি বি বি চিয়ে ‘চিহিুত সূত্র’ ৰূপে প্রকাশ কৰে যে ইজৰাইল গাজা (পেলেষ্টাইন) সীমান্ততে ইজৰাইলী সীমান্তৰক্ষীয়ে চোৰাংচোৱাই পিয়াপি দিয়াৰ কথা প্রকাশ কৰাই নহয়, চোৰাংভাৱেই তেনে ঘটিছে বুলি খাটাং কৰিছে৷ পেলেষ্টাইনী লোকেই আগভাগ লৈ এইবোৰ হেনো কৰিছে৷ ২০১৭ত উদ্ধাৰ হোৱা মুদ্রা নিলামত তোলা আৰু ১৯টা আলেকজেণ্ডাৰৰ ডেকাড্রাকমাৰ ভিতৰত ছয়টা উদ্ধাৰত সফল হোৱাৰ খবৰো আহিল৷ পেলেষ্টাইনৰে এজন অতি বিখ্যাত পেলেষ্টাইনী মুদ্রা সংগ্রহকাৰীয়ে (নাম তেওঁৰ তাৰেক হানি) তেৱেঁই নিজৰ ফে’চবুকত ডেকাড্রাকমাৰ ছবি দি গভীৰভাৱে দৃষ্টি আকর্ষণ কৰিছিল৷ মুদ্রা বিশেষজ্ঞৰো চকু পৰাত মন্তব্য দিছিল যে এই মুদ্রা আগতে কোনো দিন দেখাই নাই৷ তাৰেক হানিৰ পৰিয়ালে বি বি চিক জনায় যে নিলামত উঠা মুদ্রাবোৰৰ ভিতৰত পাঁচটা মুদ্রা তেওঁলোকৰ৷ ক্লাছিকেল নিউমিছমেটিক্স-নেউমিছমেটিক্স নিউমেন নোমোছ আৰু হেৰিটেজৰ (এইবোৰ নিলাম কেন্দ্র) মাধ্যমত সেইবোৰ বিক্রী হৈ গৈছে৷ ‘বি বি চি আৰৱী’ক সমস্ত নথি-পত্র তাৰেক হানিৰ পৰিয়ালে দেখুৱাইছে৷ ২০১৯ বর্ষত ‘ইৰা এণ্ড ল্যৰি গোল্ডবার্গ’ত বিক্রী হোৱা মুদ্রাটোও তেওঁলোকৰে৷ এতিয়া ‘চিহিুত সূত্র’ৰ আঁত ধৰি বি বি চিয়ে কয়– ১৯৬৭ চনৰ পৰা গাজাৰ অর্থডক্স চার্চৰ ভল্টত ডেকাড্রাকমা মুদ্রাবোৰ আছিল৷ পুৰাতত্ত্ব কিনা-বেচা সংক্রান্তীয় বর্তমানৰ আইন জাৰি হোৱাৰ আগতেই সেইবোৰ চার্চৰ পৰা অন্তর্ধান হৈ অনেকজনৰ হাতত পৰেগৈ৷ এতিয়া গাজা উপকূলৰ জালোৱা– মুদ্রা সংগ্রহকাৰী, মুদ্রা বিশেষজ্ঞ, ইতিহাসবিদ, নিলাম কেন্দ্রৰ কাণ্ডাৰী ইত্যাদি ইত্যাদিৰে যোগাযোগৰ মাজেৰে ৰহস্য উন্মোচনৰ এক জোঁটেই গঠন কৰি পেলাইছে বি বি চি আৰৱীয়ে৷\nবিশ্বখ্যাত ড০ উটে উটেনবার্গে কয়– মহান বীৰ আলেকজেণ্ডাৰে এই গাজাৰ পথেৰেই ফিৰিছিল৷ তেওঁৰ জেনেৰেলসকলেও এই পথ ধৰিয়েই ফিৰিছিল৷ তেতিয়া হয়তো গাজা উপকূলত কিবা স্বৰূপত মুদ্রাবোৰৰো কবৰ হৈ গৈছিল...হ্ল এৰা, গাজাৰ মুদ্রা ভাণ্ডাৰ উদং হৈ গ’লেও বা নগ’লেও গুপ্তধনৰ লালসাত গাজাৰ সমুদ্রত জাল পৰেইহ্ল ডেকাড্রাকমাৰ মায়াত মগন এচামে সমুদ্রত গোপনে গোপনে মুদ্রা থপিয়াব বিচাৰে...৷\nAll Rights Reserved 2020 © The Janambhumi | Total visits : 17831707


ব্ৰহ্মপুত্ৰ নদীৰ ওপৰত নিৰ্মিত ৰ’প ৱে’ বিকলঃ ৰাইজৰ আশাত চেঁচাপানী ঢালিব নেকি? | ChandubiNews\nHomeUncategorizedব্ৰহ্মপুত্ৰ নদীৰ ওপৰত নিৰ্মিত ৰ’প ৱে’ বিকলঃ ৰাইজৰ আশাত চেঁচাপানী ঢালিব নেকি?\nব্ৰহ্মপুত্ৰ নদীৰ ওপৰত নিৰ্মিত ৰ’প ৱে’ বিকলঃ ৰাইজৰ আশাত চেঁচাপানী ঢালিব নেকি?\nপ্ৰকাশিত তাৰিখঃ ৩১ আগষ্ট, ২০২০\nসুদীৰ্ঘ এঘাৰটা বছৰ অপেক্ষাৰ অন্তত আজি কিছুদিন আগতে মুকলি হৈছিলহে মাত্ৰ। কিন্তু দূৰ্ভাগ্যজনকভাৱে এদিন চলাচল কৰাৰ পাছতে বিকল হৈ পৰিল। গুৱাহাটীবাসীয়ে যি আশা কৰিছিল সেয়া নিমিষতে ধূলিস্যাৎ হ’ল।\nউল্লেখযোগ্য যে, ব্ৰহ্মপুত্ৰ নদীৰ ওপৰত নিৰ্মাণ কৰা গুৱাহাটী–উত্তৰ গুৱাহাটীয়েই দেশৰ ভিতৰত সবাতোকৈ দীঘল ৰ’প ৱে’ যাৰ দূৰত্ব ১,৮২০ মিটাৰ। ২০০৯ চনত তদানীন্তন মুখ্যমন্ত্ৰী তৰুণ গগৈয়ে আধাৰশীলা স্থাপন কৰিছিল। ৫৬ কোটি ব্যয় সাপেক্ষ আঁচনিখন নিৰ্মাণকাৰ্য সমাপ্ত হওঁতে এঘাৰটা বছৰৰ প্ৰয়োজন হ’ল। বিগত এঘাৰটা বছৰৰ জল্পনা–কল্পনাৰ অন্তত যোৱা ২৬ আগষ্ট ২০২০ত এই পথটো মুকলি কৰিছিল।\nএবাৰত মুঠ ৩২জন যাত্ৰী অহা–যোৱা কৰিব পাৰে। যাতায়তৰ বাবে প্ৰতিজন যাত্ৰীয়ে এবাৰত ৬০ টকা যদিও অহা–যোৱা কৰিলে ১০০ টকা আদায় দিব লাগে।\nগুৱাহাটী–উত্তৰ গুৱাহাটীৰ মাজত নদী পথ সংযোজনে পৰিবহন ব্যৱস্থাত অঞ্চলটোলৈ এক নতুন দিগন্তৰ সূচনা আৰম্ভ হ’ব। বুৰঞ্জী প্ৰসিদ্ধ উত্তৰ গুৱাহাটী বিশ্ব পৰ্যটনক্ষেত্ৰৰ মানচিত্ৰত স্থান লাভ কৰিব। দেশী–বিদেশী পৰ্যটকৰ ভিৰ বাঢ়িলে অঞ্চলটোত ব্যৱসায়–বাণিজ্যৰো প্ৰসাৰ ঘটিব। ৰাজ্যখনৰ অন্যান্য আঁচনিৰ দৰে এই ৰ’প ৱে’ খনো যদি বন্ধ হৈ নাযায় তেনেহ’লে ৰাইজে আশাকৰা ধৰণে ফলাফল লাভ কৰিব।\nআমাৰ উত্তৰ–পূৰ্বাঞ্চলৰে অন্য এখন ৰাজ্য ছিকিম আৰু চুবুৰীয়া বৈদেশিত ৰাষ্ট্ৰ নেপালতো নিৰ্মাণ কৰিছে ৰ’প ৱে’। নিৰ্মাণৰ বহু বছৰ অতিক্ৰম কৰিছে কিন্তু গুৱাহাটীৰ খনৰ দৰে ৪৮ ঘণ্টাৰ ভিতৰত বিকল হোৱা নাই। উল্লেখ্য যে, বিশ্বৰ প্ৰথমখন ৰ’প ৱে ১৬১৬ চনত ছুইডেনত আৰু আমাৰ দেশৰ প্ৰথমখন ৰ’প ৱে’ নিৰ্মাণ হৈছিল ১৯৮১ চনত হৰিদ্বাৰত। কিন্তু সেইদিনৰ আৰু আজিৰ প্ৰযুক্তি–কৌশলৰ আকাশ–পাতাল পাৰ্থক্য। যান্ত্ৰিক বিজুতি ঘটিব পাৰে, কিন্তু এঘাৰটা বছৰ অপেক্ষাৰ অন্তত লাভ কৰা ফচল এদিন চলাচল কৰাৰ পাছত বিকল হ’লে অসমৰ গৌৰৱক ভেঙুচালি কৰা যেন লাগে।\nশিৰোনামৰ ছবিঃ ইণ্টাৰনেট\nguwahati-north guwahati ropeway\nPrevious articleজীৱন ডিঙা আঁচনিয়ে সঠিক ৰূপ পাব নে? চলিব নে ব্ৰহ্মপুত্ৰৰ বুকুত পানী টেক্সী!\nNext articleঅসমীয়াৰ ঐতিহ্য বাহক ফুলাম গামোচা জি আই মৰ্যাদা লাভৰ পৰা বঞ্চিত


ফেডাৰেল, আত্মনিৰ্ভৰশীল অসমৰ লক্ষ্যৰে ‘ৰাইজৰ দলে’ প্ৰথমে প্ৰকাশ কৰিলে ‘ভিজন ডকুমেন্ট’\nঅসমৰ ৰাইজলৈ কি কি প্ৰতিশ্ৰুতি দিলে ৰাইজৰ দলে?\nবিজেপিৰ বিৰুদ্ধে নিৰ্বাচনী যুঁজত অৱতীৰ্ণ হ’বলৈ ‘ৰাইজৰ দলে’ আজি সন্ধিয়া প্ৰকাশ কৰিলে ‘ভিজন ডকুমেন্ট’।\nশিক্ষাবিদ-বুদ্ধিজীৱী আৰু শিল্পীৰ এখন কমিটিয়ে প্ৰস্তুত কৰি উলিয়ালে এই ভিজন ডকুমেন্ট।\nবুধবাৰে গুৱাহাটীৰ মঠঘৰীয়াস্থিত কেন্দ্ৰীয় কাৰ্য্যালয়ত এই ভিজন ডকুমেন্ট মুকলি কৰে ৰাইজৰ দলৰ উপদেষ্টা ঘনশ্যাম নাথ, শিক্ষাবিদ ড০ ইন্দ্ৰানী দত্ত, দলৰ কাৰ্য্যকৰী সভাপতি ভাস্ক’ডি শইকীয়াৰ লগতে অন্যান্য নেতৃবৃন্দই।\nঅসমৰ জাতীয় ভৱিষ্যত সুৰক্ষিত কৰিবৰ বাবে ৰাইজৰ দলৰ দাবী আৰু কৰ্মসূচীৰ বিষয়ে ভিজন ডকুমেন্টত উল্লেখ থকা বুলি দলৰ কাৰ্য্যকৰী সভাপতি ভাস্ক’ডি শইকীয়াই সদৰী কৰি লগতে কয় ‘কৃষিখণ্ডৰ উন্নয়ন, উদ্যোগ, শিক্ষা, ভুমি সংস্কাৰ, স্বাস্থ্য, আন্তঃগাঁথনি উন্নয়ন, জনসম্পদৰ ব্যৱস্থাপনা, বান-গৰাখহনীয়া. কৰ্ম-সংস্থাপন, পৰিবেশ আৰু প্ৰদূষণ, অসমৰ প্ৰাকৃতিক সম্পদ, আইনী সংস্কাৰ, ভাষা-সংস্কৃতি, শিশু আৰু মহিলাৰ বিকাশ, সংখ্যালঘু আৰু জাতি জনগোষ্ঠীৰ কল্যাণ, চাহ শ্ৰমিকৰ কল্যাণ, ক্ৰীড়া আৰু ৱৰ্ক পাৰ্মিটৰ কথা উল্লেখ আছে।‘\nভিজন ডকুমেন্টৰ মূল মূল বিষয়সমূহ উল্লেখ কৰি শইকীয়াই কয় ‘ভাৰতীয় সংবিধানৰ ৩৭১(ক) অনুচ্ছেদৰ অধীনত ভূমি আৰু সম্পদৰ অধিকৈআৰ কাঢ়ি অনা প্ৰসংগ উল্লেখ কৰা হৈছে। এই অধিকাৰ কাঢ়ি আনিলে অসমৰ ভূমি বহিৰাগতৰ হাতলৈ যাব নোৱাৰিব।‘\nঅসমে ১৯৬৯ চনৰ পৰা লাভ কৰি অহা বিশেষ ৰাজ্যৰ মৰ্য্যদা বিজেপি চৰকাৰে কৰ্তন কৰি দিছিল সেয়া ৰাইজৰ দলৰ চৰকাৰ হ’লে পুনৰ ঘূৰাই অনাৰ ব্যৱস্থা কৰা হ’ব বুলি শইকীয়াই দাবী কৰে।\nইয়াৰোপৰি, এক সময় নিৰ্দিষ্ট সাপেক্ষে অসম চুক্তিৰ পূৰ্ণ ৰূপায়ণ কৰাৰ কথাও ৰাইজৰ দলে ভিজন ডকুমেন্টত উল্লেখ কৰে। লগতে NRC প্ৰস্তুতকৰণৰ নিৰ্দিষ্ট সময়সীমা লোৱা হৈছে।\nইপিনে, অসমত কোনো কাৰণতে কা কাৰ্য্যকৰী নকৰাৰ দৃঢ় সংকল্প হাতত হোৱা হৈছে বুলি ৰাইজৰ দলে ভিজন ডকুমেন্টত উল্লেখ কৰে।\n‘বিধানসভাত ৰাইজৰ দলৰ তৰফৰ পৰা কাৰ বিৰুদ্ধে সকলোখিনি যুঁজ চলাই নিয়া হ’ব।‘ শইকীয়াই এইদৰে কয়।\n১৯৭১ চনৰ পূ্ৰ্বে অহা সকলোকে ‘আত্মীয়কৰণ’ৰ মাধ্যমেৰে আঁকোৱালি লোৱা হ’ব বুলি ভিজন ডকুমেন্টত ৰাইজৰ দলে উল্লেখ কৰে।\nভিজন ডকুমেন্টত উল্লেখ থকা অনুসৰি সকলো ধৰণৰ বৃহৎ নদীবান্ধৰ কাম বন্ধ কৰি দিয়া হ’ব। তাৰ বিপৰীতে ক্ষুদ্ৰ ক্ষুদ্ৰ বিদ্যুৎ প্ৰকল্পৰ জৰিয়তে স্ব-নিৰ্ভৰশীল হোৱাৰ কথা ভিজন ডকুমেন্টত উল্লেখ আছে।\nতদুপৰি, অসমৰ প্ৰতিটো পৰিয়ালৰ এজনক নিয়মীয়া সংস্থাপনৰ প্ৰতিশ্ৰুতি দিয়ে ৰাইজৰ দৰে। একেদৰে প্ৰতিটো পৰিয়াললৈকে বিশুদ্ধ খোৱা-পানী যোগান দিয়া, অসমৰ প্ৰতিডৰা খেতি মাটিত জলসিঞ্চনৰ প্ৰতিশ্ৰুতি দিছে ৰাইজৰ দলে।\nআনহাতে, অসমক বাৰ মাহে খেতি কৰা ৰাজ্য হিচাপে পৰিগণিত কৰাৰ সংকল্প লোৱা হৈছে এই ভিজন ডকুমেন্টত।\nইয়াৰোপৰি, ৰাজ্যৰ সকলো পৰিয়ালক ভোগদখলী কৰি থকা মাটিৰ পত্তা প্ৰদানৰ গেৰান্টি প্ৰদান কৰা হৈছে তথা সকলো বৈধ নগাৰিক আৰু বানপিৰীত লোকক মাটিৰ পত্তা প্ৰদান কৰা হ’ব বুলি ৰাইজৰ দলৰ ভিজন ডকুমেন্টত উল্লেখ কৰে।\nআনহাতে, অসমৰ সকলো আন্তঃৰাজ্যিক সীমা সমস্যাৰ সু-সমাধান কৰা হ’ব বুলি উল্লেখ আছে ভিজন ডকুমেন্টত।\nঅসমক এখন আত্মনিৰ্ভৰশীল অসম হিচাপে গঢ় দিয়াৰ লক্ষ্যৰ কথা ৰাইজৰ দলৰ ভিজন ডকুমেন্টত উল্লেখ আছে।\n‘ৰাজনৈতিকভাৱে ফেডাৰেল, অৰ্থনৈতিকভাৱে আত্ম নিৰ্ভৰশীল, সামাজিকভাৱে সকলোকে সামৰি লোৱা ৰাজ্য হিচাপে অসমক একবিংশ শতিকাৰ ভাৰতৰ এখন ৰাজ্য হিচাপে গঢ়ি তোলাই ৰাইজৰ দলৰ মূল লক্ষ্য হ’ব।‘ ভাস্ক’ডি শইকীয়াই এইদৰে কয়।


টীম ইণ্ডিয়া টুৰ্ণামেণ্টৰ বাহিৰ ! ছেমি ফাইনেলত ৪ টা দলে যুঁজিব, কোনদিনা কাৰ খেল ?– News18 assam\nT20 world Cup Semifinal lineup: টীম ইণ্ডিয়া টুৰ্ণামেণ্টৰ বাহিৰ ! ছেমি ফাইনেলত ৪ টা দলে যুঁজিব, কোনদিনা কাৰ খেল ?\nপ্ৰথম খন ছেমি ফাইনেলত ইংলেণ্ডে ১০ নৱেম্বৰত আবু ধাবিত নিউজিলেণ্ডৰ (Eng Vs Nz) বিৰুদ্ধে খেলিব। ১১ নৱেম্বৰত ডুবাইত অনুষ্ঠিত হ'বলগীয়া দ্বিতীয়খন ছেমি ফাইনেলত পাকিস্তান আৰু অষ্ট্ৰেলিয়াৰ (Pak Vs Aus) মাজত সংঘৰ্ষ হ'ব।\nLast Updated : November 08, 2021, 08:14 IST\nপাকিস্তানে টি-২০ বিশ্বকাপৰ (T20 World Cup 2021) অন্তিম খন চুপাৰ-১২ খেলত স্কটলেণ্ডক ৭২ ৰাণত পৰাস্ত কৰে। পাকিস্তানে তেওঁলোকৰ প্ৰথম ইনিংছত ২ উইকেটত ১৮৯ ৰাণ কৰিছিল। ইয়াৰ প্ৰত্যুত্তৰত স্কটলেণ্ডে মাত্ৰ ১১৭ ৰাণহে সংগ্ৰহ কৰিবলৈ সক্ষম হয়। এইটো পাকিস্তানৰ একেৰাহে ৫ম জয়। ইয়াৰ সৈতে, প্ৰতিযোগিতাখনৰ ছেমি ফাইনেলৰ লাইনআপো ঠিক কৰা হৈছে। প্ৰথম খন ছেমি ফাইনেলত ইংলেণ্ডে ১০ নৱেম্বৰত আবু ধাবিত নিউজিলেণ্ডৰ (Eng Vs Nz) বিৰুদ্ধে খেলিব। ১১ নৱেম্বৰত ডুবাইত অনুষ্ঠিত হ'বলগীয়া দ্বিতীয়খন ছেমি ফাইনেলত পাকিস্তান আৰু অষ্ট্ৰেলিয়াৰ (Pak Vs Aus) মাজত সংঘৰ্ষ হ'ব। চূড়ান্ত খেলখন ১৪ নৱেম্বৰত ডুবাইত অনুষ্ঠিত হ'ব।\nচাৰিখন ছেমি ফাইনেলৰ কথা ক'লে, পাকিস্তানৰ বাহিৰে সকলো দলে এখনকৈ মেচ হেৰুৱাইছে। গ্ৰুপ ১-ত, ইংলেণ্ডে নম্বৰ ১ত সমাপ্ত কৰে। অষ্ট্ৰেলিয়াই দ্বিতীয় স্থান লাভ কৰে। দুয়োৰে ৮-৮ পইণ্ট আছে, কিন্তু উন্নত ৰানৰেটৰ বাবে ইংলেণ্ড আগবাঢ়ি আছে। গ্ৰুপ ২-ত, পাকিস্তানে ৫ টা জয়ৰ সৈতে শীৰ্ষস্থানত আছে। নিউজিলেণ্ডে ৮ পইণ্টৰ সৈতে দ্বিতীয় স্থান দখল কৰিছে। আনহাতে ভাৰত প্ৰতিযোগিতাৰ পৰা বাহিৰ হৈছে।\nFirst published: November 08, 2021, 08:14 IST\nSemi finalT20 World CupTeam India